РЕПУБЛИКА СРБИЈА

НАРОДНА СКУПШТИНА

ПРВА СЕДНИЦА

ДРУГОГ РЕДОВНОГ ЗАСЕДАЊА

1. октобар 2015. године

 (Седница је почела у 10.05 часова. Председава Маја Гојковић, председник Народне скупштине.)

\*

\* \*

 ПРЕДСЕДНИК: Поштоване даме и господо народни посланици, отварам Прву седницу Другог редовног заседања Народне скупштине Републике Србије у 2015. години.

 Молим да најпре одслушамо химну Републике Србије.

 (Интонирање химне.)

 Захваљујем.

 На основу службене евиденције о присутности народних посланика констатујем да седници присуствује 101 народни посланик.

 Ради утврђивања броја народних посланика присутних у сали, молим вас да убаците своје идентификационе картице у посланичке јединице електронског система за гласање.

 Констатујем да је применом електронског система за гласање утврђено да је у сали присутно 147 народних посланика, односно да је присутна већина од укупног броја народних посланика и да постоје услови за рад Народне скупштине у складу са нашим пословником.

 Да ли неко од председника, односно овлашћених представника посланичких група жели да затражи обавештење или објашњење у складу са чланом 287. Пословника? (Да.)

 Реч има др Љиљана Косорић. Изволите.

 ЉИЉАНА КОСОРИЋ: Захваљујем. Питање постављам Министарству просвете, господину Срђану Вербићу. Ради се о проблему који је настао у функционисању школа, па и Техничке школе у Косјерићу.

 Наиме, све школе су у Србији почетком септембра добиле Правилник о критеријумима и стандардима за финансирање установа које обављају делатност средњег образовања и васпитања и овим правилником врши се утврђивање цене услуга на основу броја радних сати, односно броја запослених за остваривање годишњег плана рада школе, школског програма, величине и опремљености школе, броја одељења и ученика, укупног броја запослених, степена њиховог образовања и материјалних трошкова.

 Где је проблем? Овим правилником у члану 11 је предвиђено да школе које имају до 11 одељења имају 0,5 извршиоца на пословима шефа рачуноводства, те и Техничка школа у Косјерићу спада у школе ове сразмере јер има осам одељења.

 По овом правилнику, Техничка школа Косјерић нема право на финансијско-књиговодственог радника, као ни административног радника, и овај правилник је предвидео да шеф рачуноводства са 50% радног времена треба да обавља све послове шефа рачуноводства, финансијско-књиговодственог радника, административног радника, што је просто немогуће због великог обима посла.

 Те послове у Техничкој школи у Косјерићу обављао је досада само један радник, и то шеф рачуноводства са 100% нормом, а заиста се ради о врло обимним пословима шефа рачуноводства, који је водио пословне књиге и састављао финансијске извештаје у складу са Законом о рачуноводству и ревизији, а посебно израђивао периодичне и годишње обрачуне.

 Шеф рачуноводства учествује у припреми финансијског плана и плана набавке школе, припрема финансијски извештај о пословању школе, стара се о благовременом и тачном евидентирању сваке промене у књиговодственим и другим евиденцијама и о правилном утврђивању финансијског резултата школе, сарађује са органима школе и запосленима у вези са обављањем својих послова, сарађује са субјектима ван школе у вези са обављањем свих послова, стара се о евидентирању потраживања школе према другим лицима и предузима мере за његову наплату, о евиденцији дуговања школе према другим лицима и предузима мере, организује и координира рад службе рачуноводства, учествује у пословима везаним за јавне набавке где је наручилац школа, прати законске и друге прописе, стручно се усавршава и обавља послове у вези са надлежним институцијама платног промета.

 Исто тако, ту су придодати и финансијско-књиговодствени послови које би обављао овај радник – обрачуне плата, накнаде плата, друга примања запослених, који о томе води евиденцију, обрачунава накнаду трошкова, исплаћује запосленим и другим лицима примања по основу рада у радном односу, рукује новчаним средствима, води благајнички дневник, прима новчане уплате од запослених и ученика, обавља послове у вези са осигурањем ученика итд., као и послове административног радника, који исто тако нису мали.

 По овом правилнику Техничка школа има право само на пола радног времена, 50% норме за административно-финансијско особље. Питање је – може ли Министарство просвете, науке и технолошког развоја, тј. министар још једном да сагледа правилник и измени га у делу где је предложено 0,5 извршиоца на пословима шефа рачуноводства, да школе које имају до 11 одељења, у које спада и „Техничка школа“ у Косјерићу, добију једног извршиоца са 100% радног времена због великог обима посла, јер се за ово кратко време показало да има проблема у функционисању школа? Хвала.

 ПРЕДСЕДНИК: Сада је на реду Олена Папуга.

 ОЛЕНА ПАПУГА: Хвала, председнице Гојковић. Своје питање постављам министарки пољопривреде.

 Министарка пољопривреде Снежана Богосављевић Бошковић изјавила је да смањење буџета за ову, 2015. годину неће утицати на кориснике субвенција у пољопривреди. Тада је рекла да је смањење у аграрном буџету резултат одлуке да се рационално троше средства буџета, да се у овој години субвенционишу пољопривредне површине до 20 ха и да се не дају субвенције за закуп државног пољопривредног земљишта. То је било када се реализовао буџет за ову годину.

 Наиме, субвенција износи 12.000 динара по хектару, од чега је половина у новцу, а друга половина је у гориву и ђубриву, и тај део се рефундира. Остало је још два месеца до краја ове године и представљања новог аграрног буџета у оквиру државне касе за 2016. годину, а исплате за ову, текућу годину, ту посебно мислим на обавезе према Закону о подстицајима, касне.

 Паори сумњају да је аграрни буџет пукао, да нема новац за обавезе које им следују јер у тај аграрни буџет није унето најмање 12 милијарди, а можда и више динара. Недостајући новац за обавезе према пољопривредницима Министарство пољопривреде највероватније није набавило, јер министарка пољопривреде тражи изговоре и прича о томе да се налози обрађују, да се документација газдинстава враћа на допуну, а нетачно је уверење да је 70% ових законских обавеза исплаћено. Остаје да се сумња да ће Влада за ову, 2015. годину остати дужна регистрованим газдинствима и да ће се направити нова незадовољства.

 Паори са којима су посланици ЛСВ контактирали кажу да чекају на исплату субвенција. Ту мислим на оних 6.000 динара по хектару који се исплаћују у новцу. Дали су уредно своје захтеве, регистровали су или обновили своја газдинства, али досада још ништа нису добили. Понеки кажу да је досада обрађена само једна трећина тих захтева.

 Питали су да ли је овогодишњи аграрни буџет пукао, да је минус 12 милијарди динара и да Министарство користи разноразне начине да се оправда (већ сам навела да се прича о томе да су захтеви у обради итд.) и какав ће бити аграрни буџет за следећу годину.

 Моја питања за министарку пољопривреде су – под један, колика су дуговања пољопривредницима по основу директних давања по хектару за регресирање горива и ђубрива за 2015. годину? Значи, питам министарку да ми каже – колико је поднетих захтева, колико је обрађено и колико је исплаћено?

 Друго питање – колика су дуговања пољопривредницима по основу директних давања по хектару – ту мислим на тих 6.000 динара које се исплаћују у новцу? Колико је поднетих захтева, колико је обрађено и колико је исплаћено?

 Под три, колика су дуговања по основу премија за млеко и за које месеце је исплаћена премија?

 Под четири, колика су дуговања пољопривредницима из Програма руралног развоја, субвенције за капитална улагања? Ту мислим на механизацију, опрему противградне мреже, системе за наводњавање, набавке основних стада за 2014. и 2015. годину? Колико је обрађених захтева, колики је укупан износ и колико је исплаћено?

 Друго питање такође постављам министарки пољопривреде, а односи се на реализацију ИПАРД програма, пошто опет долази крај године и средства за реализацију ИПАДР програма ће бити нама на располагању крајем ове или почетком наредне године, али су за реализацију оваквих програма потребне одговарајуће припреме, успостављање акредитације оперативних структура и тако даље.

 Крај је године и питам да ли смо испунили неке захтеве, а мислим да нисмо. Питам – како Министарство мисли да то уради до краја године и да ли ћемо остати без помоћи из европских фондова за развој пољопривреде и развој села због наше неспособности да уредимо систем и испунимо оно што од нас очекује ЕУ и да ли ћемо тиме моћи да помогнемо нашим људима?

 Ми од тога скоро ништа нисмо испунили, а крај године је близу. Једино што смо урадили то је да смо потписали сагласност да нам је новац из европских фондова потребан. Можда, али под којим условима. (Председник: Време.) Очигледно је крај године, а ми нисмо испунили услове.

 ПРЕДСЕДНИК: Хвала. Реч има Анамарија Вичек.

 АНАМАРИЈА ВИЧЕК: Захваљујем, поштована председнице. Поштоване колеге и колегинице народни посланици... Молим вас, председнице, ако можете, да ми створите услове за рад, пошто не могу овако да говорим у оваквој буци.

 Постављам питање министру просвете, науке и технолошког развоја, господину др Срђану Вербићу. Иста ова питања сам предала и у писарницу у писаној форми. То чисто због белешки говорим.

 Имајући у виду одредбе Устава РС, Закона о основама система образовања и васпитања, односно Закона о националним саветима националних мањина и Закона о заштити права и слобода националних мањина, а при спровођењу Правилника о критеријумима и стандардима за финансирање установе која обавља делатност основног, односно средњег образовања, као и Стручног упутства о формирању одељења и начина финансирања у основним и средњим школама за школску 2015/2016. годину наилазимо на низ недоумица и проблема у вези с којим овим путем тражим обавештење и објашњење.

 Волела бих да нагласим да смо након низа неуспешних стручних усаглашавања у наведеним питањима, и тренутно су у току усаглашавања на вишем политичком нивоу, али ипак сматрамо да је битно да се ова питања поставе и у овом високом дому, у овој институцији, у Народној скупштини Републике Србије, представничком телу грађана Републике Србије.

 Прво питање које бих поставила јесте – које су школе за које је министар користио своје дискреционо право на основу члана 7. став 14. горенаведеног правилника и дао сагласност за одобравање одељења са мање од 15 ученика и које одељење, односно колико ученика је тачно у питању? Колико у Републици Србији има школа са комбинованим одељењима у првом циклусу образовања и васпитања и на основу чега се сматра законски или професионално оправданим комбиновање првог и другог разреда основне школе када по правилу може да се комбинује први са трећим, односно други са четвртим разредом?

 Колико школа се на основу члана 8. став 2. Правилника обратило Министарству са молбом признавања мањег или већег броја извршилаца од броја који је утврђен Правилником, и то за колико радних места? За колико радних места је Министарство дало сагласност? Да ли се сматра ћутањем администрације уколико Министарство у одређеном року не одговори на време на ове молбе и који је то рок?

 Чија је надлежност да одлучи при примени Правилника кога ће од ваннаставног особља школа задржати, а кога ће ставити на листу технолошких вишкова? Који је поступак одабира правилан у случају да се по Правилнику од два стручна сарадника може задржати само један, а ради се о школи у којој се настава одвија и на језику националне мањине? Да ли има приоритет задржавање радног места особе која је досада била запослена на неодређено време али не говори језик на ком се одвија настава или особа која је досада била запослена на одређено време али говори језик наставе?

 Како се при бодовању узима у обзир познавање језика, уколико се ради о школи у којој се настава одвија и на језику националне мањине? Који број ученика се у односу на ЦЕНУС уноси – физички број, тј. колико стварних особа похађа наставу у одређеном одељењу, или реалан број ученика повећан за два, односно за три, за ученике који наставу похађају по ИОП-у, по индивидуалном образованом плану? Како се примењује Правилник о критеријумима и стандардима за финансирање установе која обавља делатност основног, односно средњег образовања у случају да школа има и дом ученика?

 На крају бих волела да питам – када ће Министарство урадити ревизију, односно корекцију Правилника како би се усагласио са специфичним проблемима школа? Ко ће бити чланови те радне групе која ће израдити измене и допуне Правилника и да ли ће се у тај посао укључити представници националних савета националних мањина?

 Наиме, Правилник који је тренутно на снази уопште не препознаје мале школе, као што смо и малопре чули од колегинице, не препознаје велике удружене школе, које у већини случајева остварују наставу у више објеката, а не препознаје ни школе са специфичним програмима за надарене ученике и има проблема са специфичностима школе на језицима националних мањина. Захваљујем.

 ПРЕДСЕДНИК: Захваљујем. Реч има народни посланик Шаип Камбери. Изволите.

 ШАИП КАМБЕРИ: Хвала, госпођо председнице. Моје прво питање данас је за министра правде. Општина Прешево данас нема ни основни суд ни основно јавно тужилаштво. Њени грађани за најобичнији судски поступак морају да путују до 30 километара у једном правцу како би пред правосудним институцијама остварили своја права. Ово је у супротности са начелом приближавања правде грађанима. Ово њих ставља у неравноправан положај са грађанима других општина.

 Истичем да је Законом о седиштима и подручјима судова и јавних тужилаштава, чланом 3. став 1. тачка 10, предвиђено да Основни суд у Бујановцу покрива и подручје општине Прешево, што фактички значи да општина Прешево не само што нема основни суд, већ нема ни судску јединицу. Овакво законско решење усвојено је упркос поднетим амандманима тада јединог албанског посланика у парламенту, који је тражио да се у Прешеву оснује посебан основни суд, као и посебно јавно тужилаштво. Образложења које је дао министар приликом усвајања закона који је Прешево оставио без основних правосудних институција засновано је на чињеници „да број становника који има општина Прешево не оправдава постојање суда и тужилаштва“.

 Подсећања ради, министар се тада руководио подацима из пописа становништва 2011. године, на који Албанци нису излазили, те је као резултат тог непотпуног пописа Прешево наводно имало само 3.080 становника. Међутим, сада имамо другачију ситуацију.

 С обзиром на то да последњи попис становништва, спроведен 2011. године, није дао тачне податке о броју становника општина Прешево, Бујановац и Медвеђа, јер албанска заједница није учествовала у том процесу, због чега је званичан број становника ове три општине, до кога се дошло пописивањем, опао за 68% у поређењу са пописом из 2002. године, Министарство државне управе и локалне самоуправе током 2015. године ангажовало је међународни тим независних експерата са задатком да процени број резидената ове три општине.

 У извештају експертског тима о процени броја становника ових општина истиче се – у Србији, као и у многим другим државама, званична статистика становништва која се користи за креирање политика и планирање буџета заснива се на подацима прикупљеним на периодичним пописима који се спроводе на приближно сваких десет година. Попис се користи за установљавање броја уобичајеног становништва у недостатку националног регистра становништва које се редовно ажурира. Број резидената сваке општине користи се за одређивање средстава које централне власти додељују свакој општини, што је главни извор прихода локалних власти у Србији.

 Али у извештају се такође истиче и следеће: званичан број становника се такође користи за низ других планирања, од планирања броја запослених у локалним управама, до расподеле седишта судова и тужилаштава. Према подацима из извештаја међународних експерата, општина Прешево сада има 29.600 резидентних становника, у односу на 3.080 што је коришћено као меродавно приликом усвајања Закона о седишту и подручју судова.

 Дакле, довољан број становника, постојање државне границе која генерише довољан број предмета, поштовање начела приближавања правде и правосуђа грађанима и начело економичности поступка (што мање трошкова за суд, што мање трошкова за странке) представљају довољне разлоге који оправдавају оснивање основног суда и основног тужилаштва у општини Прешево. Тужилаштво би покривало и територију општине Бујановац.

 Зато моје питање министру правде гласи – да ли ће Министарство правде, након ових података о броју становника за општину Прешево, покренути иницијативу за измену и допуну Закона о седиштима и подручјима судова како би се за општину Прешево основао основни суд и основно јавно тужилаштво?

 Моје друго питање је за Владу Републике Србије. Република Србија је закључила неколико међудржавних споразума са Македонијом. Ево, и на овој седници пред нама је Предлог закона о потврђивању Споразума између Владе Републике Србије и Владе Републике Македоније о сарадњи у области туризма, што свакако треба поздравити као тренд јачања регионалне сарадње.

 У складу са тим, а у духу јачања добросуседских односа, моје питање за Владу Републике Србије гласи – да ли ће се отворити малогранични прелаз са Македонијом – у општини Прешево село Миратовац и Лојане – и када? Ако не, шта је сметња отварању једног таквог прелаза, чије би отварање сигурно поспешило прекограничну сарадњу суседних општина и помогло њихов локални и економски развој, али и олакшало слободу кретања грађанима општина Прешево и Бујановац који имају и јаке родбинске везе са суседним селима у Македонији? Хвала.

 ПРЕДСЕДНИК: Хвала.

 Реч има мр Александра Јерков. Изволите.

 АЛЕКСАНДРА ЈЕРКОВ: Захваљујем, госпођо председнице. Моје питање је упућено министру полиције, др Небојши Стефановићу, шефу БИА и председнику Владе Републике Србије Александру Вучићу. Мада, ако се још неко нађе прозван, нема никаквих проблема да се и ти људи укључе у одговоре ако сматрају да могу да дају одговор који ће бити иоле смисленији од онога што је министар Стефановић јуче себи на прес-конференцији дозволио да изговори.

 Питање је – ко је и по чијем налогу прислушкивао телефон и пресретао телефонске разговоре председника Демократске странке и председника Покрајинске владе др Бојана Пајтића? Захтевамо од лажног доктора Небојше Стефановића да приликом давања свог одговора покаже минимум пристојности, професионалности и да да прави одговор, а не представу коју је приредио јуче на конференцији за новинаре, дозвољавајући себи ствари које ниједан министар полиције себи не сме да дозволи.

 Осим тога што је министар Стефановић изговорио без икакве истраге и без икаквих доказа да он гарантује да нико није прислушкивао Бојана Пајтића, очекујемо да каже и ко је то чинио, према његовом мишљењу, с обзиром на то да њихов посао није само да не прислушкују противзаконито држављане Републике Србије, него и да онемогуће другим и трећим лицима да тако нешто чине.

 Ми, немојте замерити, зато постављам питање и другим чиниоцима а не само др Небојши Стефановићу, немамо никаквог разлога да верујемо у оно што тај човек изговара. Наиме, у прошлу недељу полиција је ушла у просторије Градског одбора Демократске странке, након чега је МУП издао саопштење да то није тачно и да ниједан припадник МУП-а није био у просторијама Градског одбора Демократске странке.

 Након што је Демократска странка објавила снимке на којима се види да то што МУП тврди није истина, да су представници полиције били у просторијама Демократске странке, испоставило се да су ти људи тамо били без знања начелника београдске полиције, као што је и он сам у свом саопштењу признао.

 Наше питање је – ко издаје наредбе припадницима МУП-а, уколико то не чини директор београдске полиције? Наше питање је – ко је издао наредбе оним јадним полицајцима, који су стајали на киши сатима, да пропуштају искључиво грађане који имају чланске карте Српске напредне странке? Такође, наше питање јесте – на основу ког законског акта и у ком законском основу се ограничава право грађанима на кретање у зависности од тога да ли имају чланске карте Српске напредне странке или немају?

 Очигледно се ради о једној страшној злоупотреби полиције од стране СНС, од стране др Небојше Стефановића, а то што он говори да се ради о искључиво редовној процедури у оквиру које полиција улази у опозиционе странке пре заказаних митинга, вероватно је због тога што је то последњи пут био случај када је СРС и када су Томислав Николић и Александар Вучић били на власти последњи пут. Тада је полиција улазила не само у опозиционе странке него и у редакције медија који су писали оно што се није допадало режиму и вероватно због тога др Стефановић сматра да се ради о редовној процедури.

 Када причамо о томе, треба се вратити на седницу Одбора за контролу служби безбедности који је недвосмислено утврдио да је ВБА прикупљала податке о опозиционим странкама. Одговорности наравно није било, јер се код нас свака истрага и почиње и завршава речима – не дам Гашића и Лончара, и у том се све завршава. А треба се осврнути и на тврдње председника Републике од 24. децембра 2013. године, да и његов телефон неко прислушкује.

 ПРЕДСЕДНИК: Хвала. Време, прошло је. Захваљујем.

 Посланик Александар Јовичић. Изволите.

 АЛЕКСАНДАР ЈОВИЧИЋ: Хвала, уважена председавајућа. Имам питање за МУП, а и само бих једно рекао и питао бих господина министра Небојшу Стефановића – зашто се ДС плаши полиције? Зашто их иритира реч полиција? Полиција ради у име народа, у служби народа, штити и ствара услове за максималну безбедност на свим могућим скуповима. Зашто се, господо, плашите полиције?

 С друге стране, о чему ви то причате? Имали сте 300 људи на скупу против „Београда на води“. Само ћу подсетити грађане Београда и Србије, не знам да ли су пратили, али (само мало, ако можемо да се чујемо) прошле године је ухапшен канадски певач Џастин Бибер, и девојчице су се организовале у Београду преко друштвених мрежа и 700 девојчица му је дало подршку на Калемегдану уочи његовог хапшења. Седамсто девојчица. Ви сте имали 300 људи из читаве Србије, које сте довели да се супротставе овом пројекту.

 Кад причате о прислушкивању, коме је у интересу да прислушкује господина Пајтића? Са 5% гласова он је сигурно велика претња за власт, за СНС, за Владу Републике Србије. Није никаква претња. Коме је то у интересу?

 Постављам једно конкретно питање да се изнесе што пре у јавност – како је и по чијем налогу, и ко је то одобрио, прислушкивао Александра Вучића у периоду од 2008. до 2012. године? То желимо да видимо.

 Када причамо о вашим транскриптима, какви су то транскрипти? Да ли сте видели оно? Узели лист папира, откуцали ко је шта рекао. То не личи ни на један веродостојан документ, нити БИА нити МУП. Немојте више да се служите триковима, немојте да правите дестабилизацију у земљи, немојте од господина Пајтића да правите велику снагу или мученика, јер он није мученик. Он је човек који је упропастио привреду у Војводини, који је опљачкао и Развојну банку Војводине и Инвестициону банку и све што је могао да раскући, он је то учинио. Зато постављам питање министру унутрашњих послова да изађе са тим подацима.

 Такође, желимо да се направи истрага и да се јавности прикаже у којој вези су Данило Реџовић, власник или уредник „Телепромтера“. А сви знамо да господин Пајтић стоји иза тог сајта и да је једини циљ тог сајта, односно уређивачке политике, напад на Александра Вучића и његову породицу. То сваког дана гледамо и видимо. Зашто господин није смео да иде на полиграф? Зашто? Постављамо то конкретно питање.

 Немојте правити од Србије циркус. Србија је постала уређена земља, поштована у свету. Земља која покушава на све могуће начине да се економски опорави. Ви сте је урушавали док сте били на власти, али исто то успешно радите сада у опозицији, јер само се служите фабриковањима афера. Овде нема нимало истине. Нигде нисмо видели ниједан аргумент, као што нисмо видели ни када сте нападали пројекат „Београд на води“. Нигде нисмо видели једну ствар за коју неко може да се ухвати и да каже – овде постоји нешто логично.

 Људи, схватите да ће вас ваша погубна политика највероватније одвести испод цензуса. Ми то нећемо спречавати. Али немојте онда да оптужујете било кога да прислушкује Бојана Пајтића, јер тај човек је више у ромингу, јер се брчка по Брионима и по Хрватском приморју. Тако да, можда га прислушкује неко напољу, али овде га не прислушкује нико. Немамо од тога никакву корист. Човек је потпуно уништио и своју странку и државу, да више ником није интересантан.

 ПРЕДСЕДНИК: Реч има народни посланик Драган Јовановић.

 ДРАГАН ЈОВАНОВИЋ: Уважена председнице, даме и господо колеге народни посланици, најпре имам питање за министра правде господина Николу Селаковића. На самом почетку, желео бих да га похвалим јер је пре пар дана разрешио првог приватног извршитеља због несавесног рада, јер моје питање се управо односи на рад приватних извршитеља, а о чему се конкретно ради? Ради се о трошковима које приватни извршитељи имају пре свега према грађанима који дугују за комуналне услуге или, на пример, за погрешно паркирање, где је казна 1.200 динара, а где судски извршитељи наплаћују за извршење те казне од 1.200 до 15.000 динара.

 Оно што је још и горе, хајде можемо рећи да је несавесно паркирање нешто што и треба да се плати, али за комуналне услуге, за дуговања као што је изношење смећа, као што су дугови за струју, као што су дугови за воду од пар хиљада динара долазе извршитељи, пописују људима ствари, пописују се људима и на сеоском подручју где људи, нарочито пензионери у руралним подручјима, тешко живе и не могу лако платити све дажбине.

 Због тога се моје питање односи на министра и то питање подносим у име посланичког клуба НС – да ли се може ограничити да се до пет хиљада динара дуговања за комуналне услуге не ангажују приватни извршитељи или да се услуге приватних извршитеља најмање три пута смање, њихови трошкови за казне које су за комуналне услуге, а тиче се износа до 5.000 динара­? Ово је изузетно важно и ја искрено молим министра правде да ово узме у разматрање, јер је ово питање где нам се свакодневно обраћају грађани како у локалним самоуправама тако и нама у посланичким клубовима и мислим да ово треба питање врло брзо решити.

 Друго питање се односи на министра просвете господина Срђана Вербића. Ми смо овде пре пар месеци ратификовали Уговор о кредиту Европске банке за обнову школа у Србији. Тај тендер је завршен, требало је да радови почну пуном паром. Завршен је тендер за обнову 52 школе широм Републике Србије, али нажалост радови су на самом почетку и врло се тешко одвијају. Зашто је то тако?

 Најпре зато што је на тендеру победила некаква фирма из Новог Сада, да им сада не помињем име, простим увидом у АПР може се видети да има само десетак стално запослених, а фирма је добила да реновира, односно да среди 52 школе широм Србије. И сада, ево, питам и себе и министра, а и вас колеге посланици, да ли може једна фирма са десет стално запослених да сређује 52 школе. И колико треба времена и да ли се сви ми брукамо када треба да такав један посао завршимо, а највише Министарство просвете које је носилац овог посла, јер тамо има некаква радна група која све ово носи.

 С друге стране, моје питање конкретно се односи на то ко ће да надокнади трошкове локалним самоуправама, школама које морају да возе децу у друге школе у односу на школске објекте који се реновирају, односно адаптирају или граде и нарочито ако су школе на сеоском подручју где им до суседног села треба и десетине километара. Свакога дана се деца превозе и то ствара велике проблеме. Због тога молим министра просвете да се лично укључи у овај проблем, да се овај посао ажурира, да се овај посао доведе до краја, јер је то од општег интереса за све нас. Хвала пуно.

 ПРЕДСЕДНИК: Хвала.

 Обавештавам вас да су спречени да седници присуствују посланици**:** Жарко Обрадовић, Бранко Ђуровић, Мирко Чикириз, Наташа Вучковић, Сулејман Угљанин, Енис Имамовић.

 Сагласно члану 86. став 2. Пословника, обавештавам вас да сам ову седницу сазвала у року краћем од рока утврђен у члану 86. став 1. Пословника, због потребе да што пре размотримо предлоге аката из предложеног дневног реда и образложења које сте добили уз измену дневног реда.

 У сазиву ове седнице садржан је Предлог дневног реда седнице, пре утврђивања сагласно члану 92. став 2. и члану 93. Пословника, потребно је да одлучимо о предлозима за стављање на дневни ред аката по хитном поступку, предлозима за допуну дневног реда и предлогу за спајање расправе.

 Одбор за образовање, науку и технолошки развој, информатичко друштво, предложио је да се по хитном поступку стави на дневни ред, збирна листа кандидата за чланове Националног просветног савета.

 Стављам на гласање Предлог за хитан поступак.

 Закључујем гласање и саопштавам**:** за – један, против – нико, уздржаних – нема, није гласало 170, од 171 народног посланика.

 Констатујем да Народна скупштина није прихватила предлог.

 Група од 15 народних посланика, Посланичке групе ДС предложила је да се по хитном поступку стави на дневни ред Предлог закона о допунама Кривичног законика.

 Стављам на гласање овај предлог.

 Молим да се изјаснимо.

 Закључујем гласање и саопштавам**:** за – нико, против – нико, уздржаних – нема, нису гласала 173, од 173 народна посланика.

 Констатујем да Народна скупштина није прихватила овај предлог.

 Народни посланици др Сулејман Угљанин, Енис Имамовић, Сабина Даздаревић, Аида Ћоровић, Ненад Чанак, Бојан Костреш, Олена Папуга, Ђорђе Стојшић, Нада Лазић и мр Дејан Чапо, предложили су да се по хитном поступку стави на дневни ред Предлог резолуције о геноциду у Сребреници.

 Стављам на гласање овај предлог.

 Молим да се изјаснимо.

 Закључујем гласање и саопштавам**:** за – два, против – нико, уздржаних – нема, није гласало 174, од 176 народних посланика.

 Констатујем да Народна скупштина није прихватила овај предлог.

 Народни посланици Маријан Ристичевић и Крстимир Пантић, предложили су да се по хитном поступку стави на дневни ред Предлог резолуције о злочинима у и око Сребренице од 1992. до 1995. године.

 Стављам на гласање овај предлог.

 Молим да се изјаснимо.

 Закључујем гласање и саопштавам**:** за – нико, против – два, уздржаних – нема, није гласало 175, од 177 народних посланика.

 Констатујем да Народна скупштина није прихватила овај предлог.

 Одбор за финансије, републички буџет и контролу трошења јавних средстава, предложио је да се по хитном поступку стави на дневни ред Предлог одлуке о престанку функције председника Комисије за хартије од вредности.

 Стављам на гласање овај предлог.

 Молим да се изјаснимо.

 Закључујем гласање и саопштавам**:** за – 137, против – нико, уздржаних – нема, није гласао 41, од 178 народних посланика.

 Констатујем да је Народна скупштина прихватила овај предлог.

 Високи савет судства предложио је да се по хитном поступку стави на дневни ред Предлог одлуке о избору судија који се први пут бирају на судијску функцију.

 Стављам на гласање овај предлог.

 Молим да се изјаснимо.

 Закључујем гласање и саопштавам**:** за – један, против – нико, уздржаних – нема, није гласало 177, од 178 народних посланика.

 Констатујем да Народна скупштина није прихватила овај предлог.

 Народни посланик проф. др Јанко Веселиновић предложио је да се по хитном поступку стави на дневни ред Предлог закона о конверзији кредита у Швајцарским францима у евре, који је поднео Народној скупштини 18. септембра.

 Стављам на гласање овај предлог.

 Молим да се изјаснимо.

 Закључујем гласање и саопштавам**:** за – нико, против – нико, уздржаних – нема, није гласало 179, од 179 народних посланика.

 Констатујем да Народна скупштина није прихватила овај предлог.

 Влада је предложила да се по хитном поступку стави на дневни ред Предлог закона о изменама и допунама Закона о Агенцији за лиценцирање стечајних управника.

 Стављам на гласање овај предлог.

 Молим да се изјаснимо.

 Закључујем гласање и саопштавам**:** за – нико, против – нико, уздржаних – нема, није гласало 179, од 179 народних посланика.

 Констатујем да Народна скупштина није прихватила овај предлог.

 Група од 16 народних посланика Посланичке групе ДС предложила је да се по хитном поступку стави на дневни ред Предлог закона о престанку важења Закона о привременом уређивању начина исплата пензија.

 Стављам на гласање овај предлог.

 Молим да се изјаснимо.

 Закључујем гласање и саопштавам**:** за – један, против – нико, уздржаних – нема, није гласало 179, од 180 народних посланика.

 Констатујем да Народна скупштина није прихватила овај предлог.

 Народни посланик проф. др Јанко Веселиновић предложио је да се по хитном поступку стави на дневни ред Предлог закона о изменама и допунама Закона о заштити корисника финансијских услуга.

 Стављам на гласање овај предлог.

 Молим да се изјаснимо.

 Закључујем гласање и саопштавам**:** за – четири, против – нико, уздржаних – нема, није гласало 177, од 181 народног посланика.

 Констатујем да Народна скупштина није прихватила овај предлог.

 Посланичка група СВМ предложила је да се по хитном поступку стави на дневни ред Предлог одлуке о изменама Одлуке о избору чланова и заменика чланова Одбора Народне скупштине Републике Србије.

 Стављам на гласање овај предлог.

 Молим да се изјаснимо.

 Закључујем гласање и саопштавам**:** за – 148, против – нико, уздржаних – нема, није гласало 33, од 181 народног посланика.

 Констатујем да је Народна скупштина прихватила овај предлог.

 Народни посланик Александра Јерков предложила је да се дневни ред седнице допуни тачком – Предлог закона о измени кривичног закона, који је поднела Народној скупштини 30. септембра.

 Да ли магистар Александра Јерков, народни посланик, жели реч? (Да.)

 Изволите.

 Молим Александру Јерков да се пријави, а Борислава Стефановића да се одјави.

 АЛЕКСАНДРА ЈЕРКОВ: Захваљујем, председнице. Дакле, ради се о старом Предлогу закона који је овај сазив Народне скупштине одбио већ седам или осам пута, мени се чини, на општу срамоту свих посланика који не гласају да се ово уврсти у дневни ред.

 Ради се о Предлогу, за допуну измене Кривичног законика, којим би се у њега унела само једна измена, да се у кривична дела која не застаревају уврсти и кривично дело – крађа беба.

 Позадина овог законског предлога је у томе што је 5. марта 2013. године, пресудом Европског суда за људска права утврђено да је Република Србија повредила право на приватност и породични живот наше суграђанке Зорице Јовановић из Баточине, чији је син рођен пре 30 година, нестао из породилишта, и њој је, наравно, као и свим другим родитељима са тим проблемима, објашњено да је он умро и није јој дозвољено да види тело бебе и она је тужила Републику Србију, након што је исцрпла сва правна средства овде.

 Суд је донео пресуду, а да је то право њено на приватност и породични живот повређено и обавезао Републику Србију да до 9. септембра 2014. године усвоји законодавство којим би се овакви случајеви убудуће спречавали.

 Након вишегодишње опструкције од стране тадашњег председника Скупштине, а садашњег министра полиције, Небојше Стефановића, министра здравља Златибора Лончара, на крају је направљена једна радна група која би се морала бавити овим проблемом. Сва удружења родитеља су изузетно незадовољна начином на који та радна група функционише, начином на који рад на том документу напредује, а овај предлог је само предлог да се овај проблем премости, зато што се веома често родитељима деси да до момента, док они схвате да нешто није било у реду, већ постане прекасно и они не могу више да туже Републику.

 Наравно, поставља се питање – да ли је то сатисфакција? Поставља се питање – да ли уопште може бити сатисфакције код људи којима се деси таква трагедија? Мислим да нико ко то није доживео не може да разуме уопште са чим се ти људи суочавају.

 А, понављам, мислим да је срамота већине у Народној скупштини, што осам пута предлажемо овај предлог закона и осам пута нико не каже ни једну једину реч због чега неће да га подрже.

 Зато вас молим да овај пут не чекате звонце, него да гласате, можда мало и да размислите својом главом.

 ПРЕДСЕДНИК: Хвала.

 Стављам на гласање овај предлог.

 Молим да се изјаснимо.

 Закључујем гласање и саопштавам**:** за – 21, против – нико, уздржаних – нема, није гласало 163, од 184 народна посланика.

 Констатујем да Скупштина није прихватила овај предлог.

 Народни посланик Борислав Стефановић, предложио је да се дневни ред седнице допуни тачком – Предлог закона о слободи од страха.

 Да ли желите реч? (Да.)

 Изволите.

 БОРИСЛАВ СТЕФАНОВИЋ: Госпођо председнице, уважене колеге народни посланици, мислим да десети пут предлажемо Предлог закона о слободи од страха, који ових дана добија све више на својој актуелности.

 Још једном апелујем на колеге да подрже овај Предлог закона, који има само четири члана и који суштински уводи први пут у наш законодавни систем и у правни систем Републике Србије могућност да се због злоупотреба извршне власти у домену угрожавања слобода, права грађана Србије, и то кроз злоупотребу овлашћења извршног органа, сноси одговарајућа санкција, како је предвиђено у Кривичном законику.

 Овај предлог закона има своју дугу парламентарну традицију у овој земљи. Исто је једном тако узалудно подношен овој скупштини, као што и ви нећете да обратите пажњу на насушну потребу грађана Србије да ми као парламент дамо могућност грађанима да се кроз један закон заштите од самовоље, злоупотребе, притиска, застрашивања грађана Србије од стране извршне власти, које се нажалост, дешава свакодневно.

 Имали смо пуно примера, навешћу само неколико. Упад полиције у просторије ДС, довођење хиљаде полицајаца у Град Београд да зауставе „поносних“ 300, који су, такође, неких 300, бранили Термопил, па срушили моћно Персијско царство, то немојте никад заборавити. Када се понесете вашом узалудношћу и лажним осећајем величине, немојте никада заборавити да ови грађани неће вас.

 И друга ствар, у овој земљи се прислушкује председник државе 2012. године. По речима министра полиције премијер се прислушкивао од 2008. до 2012. године. По речима шефа БИА, нико после 2003. године, без одлуке суда није никога прислушкивао. Па овакав закон нам треба управо да би онемогућили да било ко, па и шефа опозиције, прислушкује као данас Бојана Пајтића, без одлуке суда.

 Ако је Вучић прислушкиван – да ли постоји одлука суда, пошто то каже шеф БИА? Ако не постоји ко и кад ће одговарати што је Александар Вучић прислушкиван, и ко ће одговарати 2012. године што је прислушкиван Томислав Николић и ко ће одговарати и ко је прислушкивао Бојана Пајтића данас?! Ту немамо одговор.

 Овакав закон нам треба да бисмо те људе, ко год био на власти, зауставили у покушајима да угрозе права грађана Србије, били они политичари, били грађани који бирају политичаре. Потпуно је неважно.

 Пошто ћете ви поново игнорисати ову ствар, још једном апелујем на вас, размислите о свему, а највише о лажном осећају величине, који је само пара-измаглица, коју видите око себе.

 ПРЕДСЕДНИК: Хвала, прошло је време.

 БОРИСЛАВ СТЕФАНОВИЋ: Овај закон сутра може бити на вашем…

 ПРЕДСЕДНИК: Захваљујем.

 Стављам на гласање овај предлог.

 Молим да се изјаснимо.

 Закључујем гласање и саопштавам**:** за – 20, против – двоје, уздржаних – нема, није гласао 161, од 183 народна посланика.

 Констатујем да Скупштина није прихватила овај предлог.

 Народни посланик Гордана Чомић, предложила је да се дневни ред седнице допуни тачком – Предлог одлуке о образовању анкетног одбора ради утврђивања чињеница и околности које су довеле до хеликоптерске несреће у којој је живот изгубило седам особа.

 Да ли желите реч? (Да.)

 Реч има народни посланик Гордана Чомић. Изволите.

 ГОРДАНА ЧОМИЋ: Захваљујем. Ових дана је око 200 дана, 205, од 13. марта ове године, када је у хеликоптерској несрећи, у трагедији, смртно страдало седам људи, у спасилачкој мисији о којој је одлуку донео министар одбране Братислав Гашић.

 Неколико пута сам упућивала предлог Народној скупштини да образујемо анкетни одбор, да бисмо утврдили све чињенице и околности које су довеле до хеликоптерске несреће у којој је живот изгубило седам људи. Два пута сам директно постављала писаним путем посланичко питање министру одбране.

 У последњем одговору, министар одбране ми је поново ускратио одговор, сматрајући да на то има право и да му се може, са образложењем да би одговор на моја два питања, која су саставни део и одлуке о образовању анкетног одбора, могло да оптужи неке појединце и да они због тога не могу да дају одговор.

 Ја знам да та реченица никоме ништа неће значити, али поновићу. Мени министар одбране на моја питања каже – Не могу да вам одговорим зато што би то окривило неке људе. То окривљује министра одбране и тешко га оптужује!

 Два питања која постављам министру одбране, а на која одговора нема ни у једном од два извештаја доступним јавности, врло су јасна, врло кратка и, заиста, вероватно оптужују неке људе, али о томе се овде ради, о одговорности, о пропустима, о нечињењу и чињењу за трагедију у којој је живот изгубило седам људи, о блаћењу и клеветању тих људи после и да не говорим.

 Прво питање је, на основу чијих информација и којих информација је министар донео одлуку о спасилачкој мисији „Хеликоптер“? На то одговора нема. У свом последњем обраћању, министар је одбио да ми одговори. То би био довољан разлог и за оставку, и за смену, и за разрешење.

 Друго питање је, ко је мењао план лета, једном, када је хеликоптер већ био на путу и при крају, завршетку своје спасилачке мисије према Београду, ко је мењао план лета? Одговора на то питање нема ни у једном извештају.

 У свом одговору, којим користим посланичко питање писаним путем, министар ме, такође, упућује, што је нечувено, неопростиво и показује непојамну склоност ругању владавини права, чему смо сведоци дневно од људи на јавним пословима, да се изволим обратити Тужилаштву, па да ме снабдеју подацима из истраге.

 Ја не питам податке из истраге, ја питам одговоре министра који и да је, срећом по све нас, мисија завршена добро, био би дужан да то да. Хвала.

 ПРЕДСЕДНИК: Захваљујем.

 Стављам на гласање овај Предлог.

 Молим да се изјаснимо.

 Закључујем гласање и саопштавам**:** за – 20, против – нико, уздржаних – нема, није гласало 163, од 183 народна посланика.

 Констатујем да Народна скупштина није прихватила овај предлог.

 Народни посланици Зоран Живковић и Владимир Павићевић предложили су да се дневни ред седнице допуни тачком – Предлог закона о планирању и уређењу простора и насеља.

 Реч има народни посланик Зоран Живковић.

 ЗОРАН ЖИВКОВИЋ: Пре шест месеци колега Павићевић и ја дали смо Предлог закона о планирању и уређењу простора и насеља. То је закон који је неопходан да би овај крпеж од постојећег закона могао да се приведе намени, односно да градња у Србији, без обзира на друге потешкоће, нема и потешкоћу коју сама држава прави једним лошим законом.

 Постојећи закон је крпеж, зато што је прошао девет измена и да су те измене биле савршене, то би било тешко спроводљиво, а бојим се да оне нису биле савршене.

 Основни разлози за промену постојећег закона и доношење доброг закона који смо ми предложили је што је постојећи закон непрегледан, што је контрадикторан, неусаглашен и неупотребљив, што смо сведоци сваког дана. Сваки озбиљан инвеститор то апсолутно види.

 У овом садашњем закону је присутно мешање државе у дефинисана права локалне самоуправе. Уставом су та права дефинисана. Крута хијерархија их обавезује за доношење бројних планова, што није добро за озбиљну изградњу, фрагментарност, надлежности и одговорности у поступцима и процедурама и тако даље и тако даље.

 Ми смо обећали министарки Михајловић, колега Павићевић и ја, да ћемо јој предложити добар закон. Тај закон је њој предложен пре шест месеци, то је овај текст о коме сада говорим и она се о томе није изјаснила. Могу само да закључим да је то опструкција озбиљне градње и да је то стварање услова за највећу нелегалну градњу у Србији, у историји Србије, а то је „Београд на води“, који је започет без било каквих законских услова.

 ПРЕДСЕДНИК: Добро.

 Стављам на гласање.

 Закључујем гласање и саопштавам**:** за – 17, против – нико, уздржаних – нема, није гласало 165, од 182 народна посланика.

 Констатујем да Народна скупштина није прихватила овај предлог.

 Народни посланици Зоран Живковић и Владимир Павићевић предложили су да се дневни ред седнице допуни тачком – Предлог резолуције Народне скупштине о признању и осуди геноцида над Јерменима почињеном у Османском царству у периоду од 1915. до 1922. године.

 Реч има народни посланик Зоран Живковић. Изволите.

 ЗОРАН ЖИВКОВИЋ: Дана 20. априла ове године колега Павићевић и ја дали смо Предлог резолуције Народне скупштине о признању и осуди геноцида над Јерменима почињеном у Османском царству у периоду од 1915. до 1922. године. А разлози су зато што је то у складу са начелима из члана 16. Устава Србије, зато што је то у складу са Конвенцијом УН о спречавању и кажњавању злочина, геноцида, која је усвојена 9. децембра 1948. године, зато што се 24. априла навршило 100 година од извршења тог геноцида, зато што је преко 20 држава, међу којима су**:** Руска Федерација, Грчка, Белгија, Француска, Канада, Кипар, Италија, Швајцарска, Аргентина, Уругвај, Шведска, Либан и још неке, већ донеле такве декларације и резолуције и све су били то разлози да у том тренутку, а и сада није касно, и овај парламент да донесе овакву резолуцију.

 Мислим да је беспотребно трошење времена да објашњавам зашто Србија треба да донесе такву резолуцију, зашто овај парламент треба да донесе такву резолуцију. Реч геноцид је, нажалост, јако присутна у савременој историји нашег народа и ове државе. Она се помиње и као део нечега што је чињено против интереса грађана ове државе, али се помиње и као нешто што су неки појединци, не у име државе, него у своје лично име вршили, а оставили вечну љагу над народним и државним образом.

 И мислим да су то све разлози због којих Србија треба да предњачи у томе, да се прикључи овим разумним државама које су на адекватан начин осудиле геноцид који је извршен пре 100 година. Наравно да то нема никакве или бар не дубоке везе са садашњом Турском, нити са нашим односима са Турском данас, него то има везе са исправком једне велике несреће које је задесила човечанство пре 100 година.

 ПРЕДСЕДНИК: Захваљујем.

 Стављам на гласање.

 Закључујем гласање и саопштавам**:** за – 11, против – нико, уздржаних – нема, није гласало 172, од 183 народна посланика.

 Констатујем да Народна скупштина није прихватила овај предлог.

 Народни посланици Зоран Живковић и Владимир Павићевић предложили су да се дневни ред седнице допуни тачком – Предлог закона о допунама закона о високом образовању

 Реч има народни посланик Владимир Павићевић. Изволите.

 ВЛАДИМИР ПАВИЋЕВИЋ: Даме и господо народни посланици, поштована председнице Народне скупштине госпођо Гојковић, уважени министре Љајићу, поштоване гошће и гости из Министарства, народни посланик Зоран Живковић и ја предлажемо да се у дневни ред Прве седнице Другог редовног заседања уврсти и наш предлог закона о допунама Закона о високом образовању.

 Поштована господо, подсећам све своје колегинице и колеге народне посланике да смо господин Живковић и ја још пре годину дана, поштована господо, упутили у скупштинску процедуру овај предлог закона, јер смо сматрали да је обавеза наших институција, а подсећам још једном овде да је наша скупштина наша централна политичка институција, да реагују на један велики проблем, велике поплаве плагијата са којом смо били суочени пре свега у прошлој години, поштована господо. Ја мислим да смо посланик Зоран Живковић и ја врло примерено овде предложили да се у Закону о високом образовању мења онај члан који садржи упут на принципе високог образовања у нашој држави.

 Наш предлог је, поштована господо и госпође, да у Закон о виском образовању уведемо и принцип академске честитости, управо као реакцију на велики проблем плагијата, а академска честитост, да подсетим још једном све нас овде, поштована господо, заснива се на самосталној изради писаних радова и стриктном поштовању туђих ауторских права.

 Подсећам господу народне посланике да су плагијати и аутоплагијати најтежи прекршаји принципа академске честитости, поштована господо! Подсећам своје колегинице и колеге народне посланике, још једном, данас, да је и Европски парламент у својој Резолуцији о Србији саопштио да у Србији наше институције и наша академска заједница нису успели да се изборе са великим проблемом плагијата.

 Ми сматрамо, поштована господо, да ни сада није касно да наша скупштина, коначно, прихватањем расправе о овом предлогу закона, а ја се надам и гласањем за овај предлог закона, реагује на један велики проблем са којим се суочава не само наша академска заједница, чији је академски интегритет угрожен, него и друштво у целости и сваки наш грађанин, поштована господо, који честитим делањем покушава себи да обезбеди неке прилике у свом животу. Надам се да ћемо данас да гласамо за честитост. Хвала.

 ПРЕДСЕДНИК: Захваљујем.

 Стављам на гласање овај предлог.

 Закључујем гласање и саопштавам**:** за – 16, против – нико, уздржаних – нема, није гласало 162, од 178 народних посланика.

 Констатујем да Народна скупштина није прихватила овај предлог.

 Народни посланик Александар Сенић предложио је да се дневни ред допуни тачком – Предлог закона о допунама закона о порезу на добит правних лица

 Он није ту.

 Стављам на гласање овај предлог.

 Закључујем гласање и саопштавам**:** за – 9, против – нико, уздржаних – нема, није гласало 169, од 178 народних посланика.

 Констатујем да Народна скупштина није прихватила овај предлог.

 Народни посланик Марко Ђуришић предложио је да се дневни ред допуни тачком – Предлог закона о изменама и допунама закона о порезима на имовину.

 Реч има народни посланик Марко Ђуришић.

 МАРКО ЂУРИШИЋ: Хвала. Поштована председнице, колеге посланици, Посланичка група Борис Тадић-СДС-ЗЗС-ЗС је крајем јуна месеца доставила Скупштини Предлог закона о изменама и допунама Закона о порезу на имовину.

 Суштина тог закона је била да се олакша грађанима њихова ионако тешка ситуација у коју су доведени радом и негативним резултатима рада и учинка Владе Републике Србије.

 Током јуна, у складу са Законом о порезу на имовину, кренула су да стижу решења за 2015. годину. Та решења су била већа, у неким случајевима, 10, 20, 30, 80%, а у неким случајевима и више пута већа у односу на 2014. годину, зато што је промењена зона у којој се налази непокретност, јер је по први пут обрачунат и порез на земљиште на којем се имовина налази, и све је то довело велики број грађана Србије, који су ионако оптерећени многобројним проблемима, зато што имају мање пензије, зато што имају мање плате, зато што не могу да нађу посао, а држава им је на све то њихову обавезу повећала у неким случајевима и више пута.

 Овај закон је кратак. Он има два члана. Суштина овог закона је врло једноставна. Каже се – до престанка важења Закона о привременом уређивању основица за обрачун и исплату плата, односно зарада и других сталних примања код корисника јавних средстава и Закона о привременом уређивању исплате пензија основица пореза на имовину за непокретност не може се утврдити у већем износу и на другачији начин у односу на утврђене основице пореза на имовину за непокретност у 2014. години.

 То значи, оно што ми тражимо овим допунама јесте да порез на имовину, који грађани плаћају у 2015. години, а и у наредним годинама, докле важе закони о смањењу плата и зарада и смањењу пензија, не буду већи.

 Позивам вас да прихватите овај закон. Он ће много олакшати живот грађанима Србије. Средства од овог пореза иду у локалне самоуправе. Оне, нажалост, имају најмању ефикасност наплате свих пореза и мислим да треба наћи други начин за пуњење локалних буџета, а не на овај начин да се директно грађанима, који су, кажем, ионако у тешкој позицији због ових закона, још један порез дода.

 ПРЕДСЕДНИК: Време. Хвала.

 Стављам на гласање овај предлог.

 Закључујем гласање и саопштавам**:** за – 14, против – нико, уздржаних – нема, није гласало 164, од 178 народних посланика.

 Констатујем да Народна скупштина није прихватила овај предлог.

 Народни посланик Бранка Каравидић, предложила је да се дневни ред седнице допуни тачком – Предлог закона о измени Закона о јавном информисању.

 Реч има народни посланик Бранка Каравидић.

 БРАНКА КАРАВИДИЋ: Захваљујем, госпођо председнице. Закон о јавном информисању и медијима на снази је од 13. августа 2014. године и његово доношење у оквиру сета медијских закона најављивано је као велики реформски помак.

 Савет за борбу против корупције је у фебруару 2015. године објавио извештај о власничкој структури и контроли медија у Србији. Иако овај извештај обрађује стање у медијима у погледу власничке структуре и контроле у периоду који је претходио усвајању медијских закона, Савет се ипак осврнуо у свом извештају и на решење у новом закону чију измену предлажем.

 По мишљењу Савета, у пракси постоје и акционари који поседују мање од 5% удела у власничкој структури издавача, а врше ефективну контролу над уређивачком политиком, као и изворима финансирања више медија истовремено.

 Сматрам да постојеће решење које не предвиђа упис свих директних и индиректних власника медија, већ само оних чији су удели изнад 5%, отвара простор за злоупотребе, не гарантује у довољној мери транспарентност власничке структуре и ствара услове за нетранспарентно остваривање утицаја на токове у друштву директно, али и индиректно путем медија.

 Чланом 1. овога предлога закона предлаже се измена у члану 39. став 1. тачка 8) тако што се предвиђа да се у Регистар медија упишу сви власници, директни, индиректни, без обзира на висину удела у оснивачком капиталу издавања, за разлику од досадашњег решења које предвиђа да се уписују само подаци о власницима чији удео прелази 5%.

 Предложена измена Закона о јавном информисању и медијима обезбедиће транспарентност власничке структуре издавача, односно медија што ће допринети враћању поверења грађана у медије, а истовремено ће се смањити могућност евентуалних злоупотреба и недозвољених утицаја на медије или преко медија.

 Иначе, уставни основ за доношење овог закона садржан је у члану 97. Устава Републике Србије, а према коме Република Србија, поред осталог, уређује и обезбеђује остваривање и заштиту слобода и права грађана, што право на информисање свакако јесте, али и својинске односе, као и контролу законитости и располагања средствима правних лица. Позивам све колеге да овај мој предлог подрже. Хвала вам.

 ПРЕДСЕДНИК: Хвала.

 Стављам на гласање овај предлог.

 Закључујем гласање и саопштавам**:** за – 12, против – нико, уздржаних – нема, није гласало 160, од 172 народна посланика.

 Констатујем да Народна скупштина није прихватила овај предлог.

 Народни посланик Горан Богдановић предложио је да се дневни ред седнице допуни тачком – Предлог закона о измени Закона о порезу на добит правних лица.

 Реч има народни посланик Горан Богдановић.

 ГОРАН БОГДАНОВИЋ: Хвала, госпођо председнице. Поштовани народни посланици, постојећим Законом о порезу на добит правних лица прописано је да стопа пореза на добит правних лица износи 15%. Посланичка група СДС, Зелени, Заједно за Србију – Борис Тадић сматра да би смањење ове стопе на 10% представљало растерећење реалног сектора од високе стопе пореза на добит, а то би уједно био додатни импулс за привлачење страних инвестиција, али и за већу привредну активност домаћег реалног сектора.

 Закон о измени Закона о порезу на добит правних лица створиће услове да се кроз смањење пореске стопе пореза на добит правних лица на 10% фискално растерети, пре свега, реални сектор, привредна друштва, предузећа, задруге и други учесници на тржишту, и додатно ће мотивисати стране инвеститоре за улагања у нашу привреду, уз истовремено повећање привредне активности домаћег реалног сектора.

 Ово ће имплицирати и смањење стопе незапослености, јер се показало да ниже стопе пореза на добит правних лица стимулишу отварање и рад нових привредних субјеката, самим тим и запошљавања.

 Зато, поштовани народни посланици, позивам вас да прихватите ове измене овог закона, ако уопште мислимо добро и за нашу привреди, и за нашу економију, а и за наше привреднике. Хвала.

 ПРЕДСЕДНИК: Захваљујем.

 Стављам на гласање овај предлог.

 Закључујем гласање и саопштавам**:** за – 10, против – нико, уздржаних – нема, није гласао 161, од 171 народног посланика.

 Констатујем да Народна скупштина није прихватила овај предлог.

 Народни посланик Слободан Хомен предложио је да се дневни ред седнице допуни тачком – Предлог закона о допунама Закона о Агенцији за борбу против корупције.

 Реч има народни посланик Слободан Хомен.

 СЛОБОДАН ХОМЕН: Поштована председнице, даме и господо народни посланици, један од приоритета разних влада у историји, а поготово садашње Владе, јесте борба против корупције. Мислим да ће овај предлог закона, односно допуна закона бити озбиљан тест спремности да се Влада не само речима и вербално бори против корупције, него и да је спремна да се бави и доношењем прописа који су од суштинске важности за спречавање корупције.

 Мислим да је свима јасно да је нашој земљи, пре свега, потребна превенција против корупције, јер је то оно што заиста смањује ниво корупције.

 Други део борбе против корупције јесте посао полиције, посао тужилаштва, али када дође до тог посла, када дође до активности полиције, односно када је дошло до корупције, она се већ десила и ми већ живимо у друштву са присутном корупцијом.

 Према томе, у борби против корупције од суштинске важности јесте превенција. У том смислу, предложио сам овај закона о допунама Закона о Агенцији за борбу против корупције који се тиче једне ствари, односно једне институције у нашем друштву за коју ћете се сви сложити, а поготово грађани у огромном проценту, а то су политичке странке.

 Грађани у великом проценту верују да су политичке странке не само подложне корупцији, већ и да су извор корупције. Суштина овог предлога закона јесте да се у свим политичким странкама, као и у другим државним институцијама, донесу, односно буду обавезни да се направе планови интегритета.

 Планови интегритета говоре о оним проблематичним тачкама у којима може доћи и који могу бити извор корупције. На основу тих планова и интегритета политичке странке, као и државни органи, морали би да донесу низ мера, одлука и прописа који би ограничили, односно спречили, колико год да је то могуће, корупцију унутар политичких странака.

 Знамо да када је странка на власти да су чланови те странке на високим државним функцијама. Према томе, изузетно је важна примена овог закона за политичке странке које су на власти, без обзира ко у том тренутку чини владајућу већину.

 Други део измене Закона, мислим да је подједнако важан и заиста сматрам да треба да буде усвојен, а то је да је законодавац приликом доношења постојећег Закона о Агенцију за борбу против корупције пропустио да пропише казне за оне државне институције, сада не причам само о политичким странкама, које не донесу на време планове интегритета.

 Другим речима, чак и државни органи који су по закону дужни то да ураде немају санкцију ако тако нешто не ураде. Мој предлог овде јесте да се прекршајно, односно новчано казне како институције, тако и политичке странке, односно сви они органи који су по закону дужни да донесу планове интегритета, а то не ураде. Мислим да би ово био озбиљан искорак у борби против корупције, односно превенције...

 (Председник: Време.)

 ... у борби против корупције.

 ПРЕДСЕДНИК: Хвала.

 Стављам на гласање овај предлог.

 Закључујем гласање и саопштавам**:** за – 8, против – нико, уздржаних – нема, није гласао 161, од 169 народних посланика.

 Констатујем да Скупштина није прихватила овај предлог.

 Народни посланик Марко Ђуришић предложио је да се дневни ред седнице допуни тачком – Предлог закона о допунама Закона о порезу на додату вредност.

 Реч има народни посланик Марко Ђуришић. Изволите.

 МАРКО ЂУРИШИЋ: Хвала. Поштована председнице, колеге посланици, па, случај је хтео да о изменама и допунама које сам ја предложио још крајем августа, а формално је ушло у процедуру, Предлог овог закона, 15. септембра, расправљамо ове недеље, када смо у понедељак расправљали о амандманима о промени Закона о порезу на додату вредност.

 Наиме, суштина овог закона који данас предлажем да ставимо на дневни ред је да се стопа пореза на промет за храну за бебе уврсти у посебну стопу промета. То значи, уместо 20% ПДВ на храну за бебе, да се наплаћује 10% ПДВ.

 Игром случаја, после овог мог предлога дошао је и предлог Владе о изменама и допунама ПДВ-а и мој амандман и амандман мојих колега посланика идентичан је Предлогу овог закона и о томе смо доста расправљали у понедељак. Мени је драго што тада није било никога против те идеје. Сви смо говорили о потреби да држава уради нешто да се спречи бела куга која постоји у Србији, нажалост, чињеница је да је сваке године преко 30.000 више преминулих у односу на број новорођених грађана Србије.

 Не мислим да је ова мера кључна и да она може да преокрене ствари, поготово не у кратком временском периоду, али сматрам и сматрамо да је ово једно место где држава може да покаже да води рачуна о младим родитељима, односно родитељима мале деце, беба, и да покушава на одређени начин да им олакша живот.

 Чињеница је да су трошкови када дође новорођенче у кућу велики, да поред хране постоји ту и много трошкова и чињеница је да постоји одређени начин да се ти трошкови рефундирају. Некако ми је било чудно када је министар говорио да ако бисмо усвојили једну овакву измену, против које ни он није имао ништа против, онда, увешћемо само додато администрирање и повећати ризик од могуће злоупотребе.

 Не мислим да су наши привредници, али и трговци по правилу људи склони злоупотребама и да ће искористи сваку прилику да се обогате. Не видим разлога зашто не бисмо усвојили овај предлог закона и кренули у расправу и конкретне мере државе да олакша положај родитељима и омогућимо будућност Србије. Хвала.

 ПРЕДСЕДНИК: Хвала.

 Стављам на гласање.

 Закључује гласање и саопштавам**:** за – 8, против – нико, уздржаних – нема, није гласало 159, од 167 народних посланика.

 Констатујем да Народна скупштина није прихватила овај предлог.

 Народни посланик Марко Ђуришић предложио је да се дневни ред седнице допуни тачком – Предлог закона о престанку важења Закона о привременом уређивању начина исплате пензија.

 Реч има народни посланик Марко Ђуришић. Изволите.

 МАРКО ЂУРИШИЋ: Хвала, поштована председнице. Па пре непуних годину дана усвојили смо у Скупштини Закон о привременом уређивању начина исплате пензија. И, од почетка године слушамо о невиђеним резултатима и невиђеном стању српског буџета, и о томе како су преко ноћи нестали сви проблеми који су дуги низ година постојали у српском буџету.

 Негде, од средине ове године кренула је најава како ће се олакшати живот грађана и пензионера и како ће, ето, крајем ове године, ако нам то дозволи ММФ, или кад нам дозволи ММФ, повећати пензије и плате.

 Ми смо гласали против овог закона, јер сматрамо да није начин да се проблеми који постоје у буџету преваљују на леђа грађана и да се једино на исплатама пензија и плата прави уштеда у буџету. И данас, после девет месеци када гледамо српски буџет, ми можемо да видимо да су направљене уштеде, да је смањен дефицит, али да, нажалост, једине уштеде које су направљене, направљене су на конто смањења плата и пензија. Нису смањени трошкови за набавке, нису смањени трошкови за пружање посебних услуга, ништа од тога није урађено, једини који су платили цену штедње јесу грађани, којима су смањене плате, и пензионери, којима су смањене пензије.

 Ми сматрамо да је дошао тренутак да се са овим прекине, да ако постоји, а постоји ту се слажемо, потреба за стабилизацију српских финансија, да се то уради на други начин, да се повећа наплата пореза која је данас мања у односу на 2012. годину и поред свих најава борбе против корупције, борбе против рада на црно и сличних ствари, наплата пореза у првих девет месеци ове године је 0,8% већа у односу на 2014. годину. То значи, мања је у односу на стопу инфлације у апсолутном, односно у реалном износу она је мања у односу на 2014. годину.

 Нашим предлог закона предлаже се да се пензије исплаћују као и пре ступања на снагу Закона о привременом уређивању плата и пензија, а да се разлика која је мање исплаћена грађанима у 2015. години исплати у 12 месечних рата током 2016. године.

 Позивам вас да усвојимо овај закон и олакшамо живот најугроженијим грађанима Србије.

 ПРЕДСЕДНИК: Хвала.

 Стављам на гласање предлог.

 Закључујем гласање и саопштавам**:** за – 11, против – нико, уздржаних – нема, нису гласала 152, од 163 народних посланика.

 Констатујем да Скупштина није прихватила предлог.

 Народни посланик Снежана Маловић предложила је да се дневни ред седнице допуни тачком – Предлог закона о изменама Закона о посебним мерама за спречавање вршења кривичних дела, против полне слободе према малолетним лицима.

 Изволите, Снежана.

 СНЕЖАНА МАЛОВИЋ: Захваљујем. Поштована председнице, даме и господо уважени народни посланици, у име Посланичке групе Социјалдемократске странке, Заједно за Србију, Зелени Србије, предложила сам измене и допуне Закона о посебним мерама за спречавање вршења кривичних дела против полне слободе према малолетним лицима или како је то у јавности више познато „Маријин закон“.

 Предлагање овог закона представља конструктиван допринос који наша посланичка група жели да пружи и који може допринети једнакој заштити свих, а нарочито заштити посебно осетљивих лица, међу којима су и малолетници.

 Овај закон је први пут усвојен 2013. године, иако је предложен током 2012. године. Суштина тог закона је била да постоје мере које се примењују на лица која су оптужена и осуђена за кривична дела против полне слободе према малолетним лицима и то у трајању од 20 година након одслужења казне затвора.

 Друга суштина овог закона је била да ова кривична дела не застаревају. Међутим, данас имамо у пракси ноторну чињеницу да се закон не примењује. За то постоје различита образложења зашто се закон не може применити и ми смо желели да на овај начин допринесемо томе да се закон примењује.

 Због тога, овај предлог закона садржи одредбу која предвиђа да се посебна евиденција води за учиниоце ових кривичних дела, чија је кривична одговорност утврђена правоснажном пресудом донетом после ступања на снагу Закона о посебним мерама за спречавање кривичних дела против полне слободе према малолетним лицима, односно после 16. априла 2013. године, без обзира када је започет кривични поступак у коме је пресуда донета. На тај начин, уколико би се ова одредба нашла у закону, спречила би се различита тумачења органа која постоје с тим у вези.

 Такође, овај предлог закона предвиђа да казнену евиденцију силоватеља води Министарство унутрашњих послова, јер Министарство унутрашњих послова води и друге евиденције које се тичу кривичне одговорности, па би на овај начин, сматрамо, то било целисходније и ефикасније.

 Позивам своје колеге да усвоје овај закон, јер усвајањем овог предлога закона, као што сам рекла, можемо допринети да се побољша заштита осетљивих лица, нарочито малолетника. Такође, можемо допринети томе да се дефинише боља сврха закона и да се усагласи са постојећим законима који третирају кривичну материју. Захваљујем.

 ПРЕДСЕДАВАЈУЋИ (Игор Бечић): Захваљујем.

 Стављам на гласање овај предлог.

 Закључујем гласање и саопштавам**:** за – 6, против – нико, уздржаних – нема, није гласало 155, од 161 народног посланика.

 Констатујем да Народна скупштина није прихватила овај предлог.

 Народни посланик Биљана Хасановић Кораћ на основу члана 92. Пословника Народне скупштине предложила је да се дневни ред седнице допуни тачком – Предлог закона о предлагању закона, који је поднела Народној скупштини 15. септембра 2015. године.

 Да ли народни посланик Биљана Хасановић Кораћ жели реч? (Да.)

 Изволите, госпођо Кораћ.

 БИЉАНА ХАСАНОВИЋ КОРАЋ: Захваљујем, господине председавајући.

 Даме и господо народни посланици, поднела сам Предлог закона о предлагању закона и предложила сам да се уврсти у дневни ред ове седнице. Разлога за доношење оваквог закона има више. Материја која је предмет овог закона није на адекватан начин код нас регулисана и осим у неколико чланова где се спомиње у Уставу Републике Србије, Закону о Скупштини, углавном је регулисана подзаконским актима, тј. пословницима о раду Народне скупштине и Владе Републике Србије.

 Народна скупштина је донела и Резолуцију о законодавној политици. Међутим, овај акт није нашао пуну примену у пракси.

 У досадашњој пракси, а поготово последњих година, бројни су проблеми који се јављају у поступку предлагања закона и као што је, на пример, све чешће и у великом проценту се доносе закони по хитном поступку, што онемогућује народним посланицима да се упознају са садржином предлога закона и да на адекватан начин амандмански интервенишу. Затим, у малом броју случајева се одржи јавна расправа и када се одржи јавна расправа питање је начина на који се одржи и да ли се даје могућност свим заинтересованим учесницима да дају свој допринос у јавној расправи.

 Све чешће у предлозима закона наилазимо на завршну одредбу да закон ступа на снагу наредног дана од дана објављивања, а не у року од осам дана од дана објављивања.

 Још један од проблема јесте што се не поштује Резолуција у делу у ком предвиђа да се уз предлог закона достављају и предлози подзаконских аката који се доносе на основу тих закона како бисмо ми као посланици могли да имамо целовит увид у решавање одређене проблематике.

 Још један од проблема и пропуста, који се сада дешава у поступку доношења закона, јесте да немамо претходну расправу и увид јавности у предлоге закона, уз уважавање мишљења државних органа који припадају такозваној четвртој грани власти, који нису често укључени у јавну расправу и…

 (Председавајући: Време.)

 … и чије би мишљење било неопходно. Због тога предлажемо да се овај закон стави на дневни ред, како би била регулисана ова материја. Захваљујем.

 ПРЕДСЕДАВАЈУЋИ: Захваљујем, госпођо Кораћ.

 Стављам на гласање овај предлог.

 Закључујем гласање и саопштавам**:** за – 8, против – нико, уздржаних – нема, није гласало 152, од 160 народних посланика.

 Констатујем да Народна скупштина није прихватила овај предлог.

 Народни посланик Биљана Хасановић Кораћ на основу члана 92. Пословника Народне скупштине предложила је да се дневни ред седнице допуни тачком – Предлог закона о допуни Закона о локалној самоуправи, који је поднела Народној скупштини 7. октобра 2014. године.

 Да ли народни посланик Биљана Хасановић Кораћ жели реч? (Да.)

 Изволите, госпођо Кораћ.

 БИЉАНА ХАСАНОВИЋ КОРАЋ: Захваљујем, господине председавајући.

 Суштина закона о допуни Закона о локалној самоуправи јесте да се у члану 20. Закона који регулише надлежност локалних самоуправа после тачке 16) дода нова тачка 16а) која гласи – уређује и обезбеђује стипендирање ученика и студената.

 Сви смо свесни да је у образовању катастрофално стање. Незадовољни су и просветни радници и ученици и студенти. Млади све мање имају могућности да се школују, а они који успеју да заврше школе, све чешће напуштају Србију, за бољим условима за живот. Јесте била криза, и још увек траје, али ова влада је била неспособна да напуни буџет. Није добро проценила где могу да се направе праведне уштеде које би попуниле буџетски дефицит, нити је предузела мере да се наплате порези од пореских дужника који, према листи коју је издала Пореска управа, спадају међу најбогатије грађане ове земље. Напротив, определила се за меру смањења плата и пензија, што је и тако тешку ситуацију учинила још тежом и за просветне раднике и за родитеље који школују своју децу.

 Уз дужно поштовање према већини чланова владајуће коалиције, морам да констатујем да трећи пут предлажем да се овај закон уврсти у дневни ред, али да не наилазим на разумевање припадника владајуће коалиције, зато што, вероватно, међу њима има, а поготово на важним местима, и оних који су на врло брзометан начин и на врло упитан начин дошли до диплома и доктората, па сада немају разумевања за школовање материјално угрожених ученика и студената.

 Локалне самоуправе су у непосредном контакту са грађанима и њиховим проблемима и зато су осетљивије и имају више разумевања, па и поред тешке материјалне ситуације изналазе средства да помогну сиромашним ученицима и студентима да могу да заврше своје школовање. Међутим, ово нема законског основа и када дође до ревизије завршног рачуна долази до тога да ревизори проглашавају за прекршаје стипендирање ученика и студената.

 Па се локалне самоуправе довијају на разне начине, додељују разне видове помоћи или већ како ко успе да се снађе. Усвајањем предложеног закона локалне самоуправе би добиле правни основ ... (Председавајући: Време.)

 ... да на легалан начин користе могућност стипендирања ученика и студената.

 ПРЕДСЕДАВАЈУЋИ: Захваљујем, госпођо Кораћ.

 Стављам на гласање овај предлог.

 Закључујем гласање и саопштавам**:** за – 9, против – нико, уздржаних – нема, није гласало 156,од 165 народних посланика.

 Констатујем да Народна скупштина није прихватила овај предлог.

 Народни посланик др Благоје Брадић, на основу члана 92. Пословника Народне скупштине, предложио је да се дневни ред седнице допуни тачком – Предлог закона о изменама и допунама Закона о јавним медијским сервисима, који је поднео Народној скупштини, 22. априла 2015. године.

 Да ли народни посланик др Благоје Брадић жели реч? (Не.)

 Захваљујем.

 Стављам на гласање овај предлог.

 Закључујем гласање и саопштавам**:** за – 9, против – нико, уздржаних – нема, није гласало 159, од 168 народних посланика.

 Констатујем да Народна скупштина није прихватила овај предлог.

 Народни посланик др Благоје Брадић, на основу члана 92. Пословника Народне скупштине, предложио је да се дневни ред седнице допуни тачком – Предлог закона о изменама и допунама Закона о информисању и медијима, који је поднео Народној скупштини 22. априла 2015. године.

 Да ли народни посланик др Благоје Брадић жели реч? (Није ту.)

 Стављам на гласање овај предлог.

 Закључујем гласање и саопштавам**:** за – 7, против – нико, уздржаних – нема, није гласало 163, од 170 народних посланика.

 Констатујем да Народна скупштина није прихватила овај предлог.

 Народни посланик др Благоје Брадић, на основу члана 92. Пословника Народне скупштине, предложио је да се дневни ред седнице допуни тачком – Предлог закона о изменама Закона о здравственом осигурању, који је поднео Народној скупштини 30. марта 2015. године.

 Господин Брадић није у сали.

 Стављам на гласање овај предлог.

 Закључујем гласање и саопштавам**:** за – 7, против – нико, уздржаних – нема, није гласало 163, од 170 народних посланика.

 Констатујем да Народна скупштина није прихватила овај предлог.

 Народни посланик др Благоје Брадић, на основу члана 92. Пословника Народне скупштине, предложио је да се дневни ред седнице допуни тачком – Предлог закона о изменама и допунама Закона о утврђивању јавног интереса и посебним поступцима експропријације и издавања грађевинске дозволе ради реализације Пројекта „Београд на води“, који је поднео Народној скупштини 15. маја 2015. године.

 Господин Брадић није у сали.

 Стављам на гласање овај предлог.

 Закључујем гласање и саопштавам**:** за – пет, против – нико, уздржаних – нема, није гласало 166, од 171 народног посланика.

 Констатујем да Народна скупштина није прихватила овај предлог.

 Предлог за стављање на дневни ред нове тачке по хитном поступку у току седнице.

 Сагласно члану 168. став 3. Пословника Народне скупштине, на основу члана 168. став 3. Пословника Народне скупштине, председница Народне скупштине Маја Гојковић предложила је да се по хитном поступку стави на дневни ред ове седнице – Предлог одлуке о изменама Одлуке о утврђивању састава Парламентарног одбора за стабилизацију и придруживање, који је поднела Народној скупштини 1. октобра 2015. године.

 Стављам на гласање овај предлог.

 Закључујем гласање и саопштавам**:** за – 133, против – један, уздржаних – нема, није гласало 44, од укупно 179 народних посланика.

 Констатујем да је Народна скупштина већином гласова прихватила овај предлог.

 Народни посланик Маја Гојковић, на основу члана 92. став 2. и члана 157. став 2. и члана 170. Пословника Народне скупштине, предложила је да се обави**:**

 1. заједнички начелни и јединствени претрес о**:** Предлогу закона о изменама и допунама Закона о туризму, Предлогу закона о потврђивању амандмана на Статут Светске туристичке организације, Предлогу закона о потврђивању Споразума између Владе Републике Србије и Владе Републике Македоније о сарадњи у области туризма, Предлогу закона о потврђивању Споразума о економској сарадњи између Владе Републике Србије и Владе Републике Македоније и Предлогу закона о потврђивању Протокола о изменама и допунама Споразума о слободној трговини између држава ЕФТА и Републике Србије (тачке 1, 2, 3, 4. и 5. предложеног дневног реда);

 2. заједнички начелни и јединствени претрес о**:** Предлогу закона о националним парковима, Предлогу закона о потврђивању Протокола о спречавању загађења вода проузрокованог пловидбом уз Оквирни споразум о сливу реке Саве, Предлогу закона о потврђивању Споразума између Владе Републике Србије и Владе Краљевине Мароко о сарадњи у области ветерине и Предлогу закона о потврђивању Споразума између Владе Мађарске и Владе Републике Србије о правовременој размени информација у случају радиолошке опасности (тачке 6, 7, 8. и 9. предложеног дневног реда).

 Стављам на гласање овај предлог.

 Закључујем гласање и саопштавам**:** за – 143, против – нико, уздржаних – нема, није гласало 32, од 175 народних посланика.

 Констатујем да је Народна скупштина већином гласова прихватила овај предлог.

 Пошто смо се изјаснили о предлозима за стављање на дневни ред седнице аката по хитном поступку, предлозима за допуну дневног реда и предлогу за спајање расправе, на основу члана 93. став 3. Пословника Народне скупштине, стављам на гласање предлог дневног реда у целини.

 Закључујем гласање и саопштавам**:** за – 144, против – нико, уздржаних – нема, није гласао 31, од 175 народних посланика.

 Констатујем да је Народна скупштина већином гласова утврдила дневни ред Прве седнице Другог редовног заседања Народне скупштине Републике Србије у 2015. години, у целини.

 Молим службу да припреми пречишћени текст дневног реда.

 Д н е в н и р е д:

 1. Предлог закона о изменама и допунама Закона о туризму,

 2. Предлог закона о потврђивању амандмана на Статут Светске туристичке организације A/RES/422(XIV), А/RES/511(XVI) и A/RES(XVI),

 3. Предлог закона о потврђивању Споразума између Владе Републике Србије и Владе Републике Македоније о сарадњи у области туризма,

 4. Предлог закона о потврђивању Споразума о економској сарадњи између Владе Републике Србије и Владе Републике Македоније,

 5. Предлог закона о потврђивању Протокола о изменама и допунама Споразума о слободној трговини између државе ЕФТА и Републике Србије,

 6. Предлог закона о националним парковима,

 7. Предлог закона о потврђивању Протокола о спречавању загађења вода проузрокованог пловидбом уз Оквирни споразум о сливу реке Саве,

 8. Предлог закона о потврђивању Споразума између Владе Републике Србије и Владе Краљевине Мароко о сарадњи у области ветерине,

 9. Предлог закона о потврђивању Споразума између Владе Мађарске и Владе Републике Србије о правовременој размени информација у случају радиолошке опасности,

 10. Предлог одлуке о престанку функције председника Комисије за хартије од вредности,

 11. Предлог одлуке о изменама Одлуке о избору чланова и заменика чланова одбора Народне скупштине Републике Србије,

 12. Предлог одлуке о изменама Одлуке о утврђивању састава Парламентарног одбора за стабилизацију и придруживање.

 Прелазимо на рад по утврђеном дневном реду ове седнице.

 Прелазимо на дневни ред од 1. до 5. тачке дневног реда – Предлог закона о изменама и допунама Закона о туризму, Предлог закона о потврђивању амандмана на Статут Светске туристичке организације A/RES/422(XIV), А/RES/511(XVI) и A/RES(XVI), Предлог закона о потврђивању Споразума између Владе Републике Србије и Владе Републике Македоније о сарадњи у области туризма, Предлог закона о потврђивању Споразума о економској сарадњи између Владе Републике Србије и Владе Републике Македоније И Предлог закона о потврђивању Протокола о изменама и допунама Споразума о слободној трговини између државе ЕФТА и Републике Србије (заједнички и јединствени претрес)

 Сагласно члану 90. став 1. Пословника Народне скупштине, обавештавам вас да сам позвао да данашњој седници присуствује др Расим Љајић, потпредседник Владе и министар трговине, туризма и телекомуникација, са сарадницима из Министарства.

 Сагласно одлуци Народне скупштине да се обави заједнички начелни и јединствени претрес о предлозима закона из дневног реда по тачкама од 1. до 5, а пре отварања заједничког начелног и јединственог претреса, подсећам вас да, према члану 97. Пословника Народне скупштине, укупно време за расправу за посланичке групе износи пет часова.

 Молим посланичке групе, уколико то већ нису учиниле, да одмах поднесу пријаве за реч са редоследом народних посланика.

 Сагласно члану 157. став 2. и члану 170. став 1. Пословника Народне скупштине, отварам заједнички начелни и јединствени претрес.

 Да ли представник предлагача др Расим Љајић, потпредседник Владе и министар трговине, туризма и телекомуникација, жели реч? (Да.)

 Реч има др Расим Љајић, потпредседник Владе. Изволите.

 РАСИМ ЉАЈИЋ: Даме и господо народни посланици, пред вама је пет законских предлога који су из делокруга надлежности Министарства трговине, туризма и телекомуникација. Дозволите ми да дам основна појашњења за сваки од тих пет законских предлога.

 Закон о изменама и допунама Закона о туризму је закон који са становишта развоја туризма има далекосежан значај, из простог разлога што је и он донет још 2009. године, претрпео је до сада три измене и допуне тог закона. Ради се углавном о техничким изменама. Те измене нису пратиле, с једне стране, усклађеност са другим законским прописима и решењима, нису пратиле директиве ЕУ у овој области и нису пратиле нове трендове у савременом развоју туристичке привреде.

 Закон је садржавао солидна решења у многим сегментима. Нажалост, пракса је показала да он има читав низ мањкавости на које су нам указали представници туристичке привреде и стручне јавности, агенције, туристи, путници, и након једне опсежне јавне расправе, која је чак трајала неколико месеци, успели смо да конципирамо најважније одредбе које би сачињавале текст овог законског предлога.

 Према томе, те мањкавости о којима смо говорили, и које су спомињали сви актери, односе се пре свега на велики проценат сиве економије у овој области. Такође, споменуо сам да се радило о неусклађености са другим прописима и европским директивама, ту пре свега мислим на неусклађеност са Законом о прекршају, законима о заштити потрошача. Такође, досадашње законско решење није у довољној мери штитило и обезбеђивало безбедност путника и туриста који су склапали аранжмане са туристичким агенцијама. Било је пуно проблема и са туристичким посредницима, односно субагентима, да не говорим о недовољној надлежности туристичке инспекције у отклањању ових неправилности, појавио се раскорак између правних решења и свакодневне праксе. Све су то били разлози зашто смо кренули у измене и допуне овог закона.

 Све ове измене бих конципирао у неких четири или пет група, поједностављено речено, да бисте могли лакше да пратите о каквим се изменама ради. Прва група измена јесу терминолошке природе, дакле, уводимо нове термине у складу са савременим трендовима у развоју туризма у свету. Ту има и неколико практичних мера које овај закон доноси. Друга група измена односи се на рад туристичких организација, од локалних до оних на националном нивоу. Трећа група измена се односи на безбедност и заштиту путника приликом туристичких путовања. И, следећа група измена односи се на инспекцијски надзор.

 Што се тиче терминолошких новина, односно нових термина које уводимо, по први пут се уводи термин „дестинацијски менаџмент организација“, која представља основу и која се формира због управљања одређеном туристичком дестинацијом. Она се формира на основу јавног и приватног сектора и практично ово је један савремени модел јавно-приватног партнерства у области туризма. Модерног развоја туристичке привреде нема без јасног дефинисања ко управља одређеном туристичком дестинацијом. Као модел у овоме нам служи Аустрија, иако није морска дестинација, постигла је фантастичне резултате, између осталог и захваљујући увођењу дестинацијског менаџмента у развоју и управљању туристичком дестинацијом.

 Из овога проистичу и друге две новине које су важне са становишта саме привреде, то је дестинацијска менаџмент компанија и професионални организатор конгреса. Дакле, ради се о привредним друштвима. Ова прва је специјализована за пружање туристичких услуга у одређеном сектору и у одређеној регији, док је друга, као што и сам назив каже, специјализована за организовање конгреса и других сличних манифестација. Министарство ће донети подзаконска акта која би требало да дефинишу и критеријуме како организатори путовања могу да добију назив, односно уверења, потврде да се ради о дестинацијској менаџмент компанији или професионалном организатору конгреса. Да би могли да добију та уверења, морају да испуне и одређене критеријуме. То ће бити урађено, већ, до краја ове године или почетком наредне године.

 Што се тиче практичних новина, једна се односи на подстицајна средства која су намењена за организовање туристичких путовања, пре свега са циљем привлачења и домаћег и иностраног туристичког промета. Као што знате, ми смо имали ову више него успешну акцију са ваучерима, која има за задатак да подстиче домаћи туризам. Ове мере би требало да буду конципиране са циљем организованог привлачења страних туриста. Ту је можда Македонија направила највећи искорак у региону, која даје директна финансијска средства по глави туристе, односно по глави путника које агенције организовано доводе у Македонију. Наравно, ми овде нисмо прецизирали сада све елементе тих подстицаја, јер ће они у великој мери зависити и од финансијских средстава којима будемо располагали.

 Такође, од тих практичних мера, овде бих споменуо и да физичка лица у оквиру сеоских туристичких домаћинстава имају могућност да пружају услуге смештаја у привремено постављеним објектима за камповање, с тим да је тај број ограничен на 20 плац кампова или највише 30 гостију, с тим да се мора тај простор обезбедити минимално техничким и санитарно-хигијенским условима који су јасно прописани да би ова делатност могла да се обавља.

 Што се тиче новина у области туристичких организација, први пут се постављају врло јасни критеријуми и услови за директоре туристичких организација, од локалног до националног нивоа, укључујући ту и директора покрајинске туристичке организације и укључујући и директоре регионалних туристичких организација, дакле, поред високе стручне спреме, знање страног језика, за директора Националне туристичке организације потребно је седам година радног искуства, од тога пет година на руководећим местима. То исто важи и за покрајинске директоре, то важи и за регионалне, док за локалне директоре туристичких организација услов је четири године радног искуства, од тога две године на руководећим местима.

 Ми ћемо, такође, дефинисати јасне услове за формирање у будућности туристичких организација. Тренутно имамо око 120 туристичких организација у Србији. Имамо, према томе, један доста неефикасан систем. Циљ је да поспешимо удруживање локалних туристичких организација у регионалне туристичке организације, а опет, са крајњим циљем да то прерасте у дестинацијску менаџмент организацију ради ефикаснијег управљања дестинацијом. Ми данас имамо једну парадоксалну ситуацију, да Копаоник, као једна од најважнијих туристичких дестинација у земљи, нема своју туристичку организацију, већ да то покривају две туристичке организације, и то Брус и Рашка.

 Такође, овим изменама проширен је обим деловања туристичких организација. Оне ће имати могућност учествовања и у реализацији у домаћим и међународним пројектима, а средства од боравишне таксе, која су искључиво приход локалне самоуправе, моћи ће да се користи за све оне активности које су прецизиране овим законом, а не као до сада, само за израду билтена, пропагандног материјала, рад информационог центра. Средства ће моћи да се користе и за развој туристичке инфраструктуре.

 Што се тиче новина у вези са безбедношћу путника и заштитом путника приликом туристичких путовања, ту је можда био највећи раскорак између решења из закона и свакодневне животне праксе. Сами сте сведоци колико је било и превара путника од стране туристичких агенција и субагената, да је држава врло често била ту немоћна због правних празнина које смо имали у постојећим законским решењима. Тако се дешавало да туристичка инспекција због непоштовања обавеза из уговора о туристичком аранжману покрене поступак за одузимање лиценце некој од агенција, али по закону та агенција је могла да настави да ради све док се у потпуности не заврши управни поступак. Дакле, неограничено поље за даље малверзације и преваре путника.

 Ми сада исправљамо ту нелогичност, тако да ће и убудуће инспекције имати повећану надлежност, да ће моћи новчано да казни, да ће моћи да забрани и да ће моћи да покрене поступак одузимања лиценце одређеној туристичкој организацији због непоштовања уговора о туристичком аранжману са путницима. Такође, путници ће, то је опет новина, добијати потврду о путовању. Та потврда ће сачињавати гаранције, односно полисе које агенција има и начином активирања тих гаранција добијаће сва обавештења о овлашћеном лицу за контакт на туристичкој дестинацији која ће бити задужена за сва обавештења и за пријем рекламација од стране путника за време трајања путовања.

 Такође, и то смо споменули, било је пуно притужби на рад туристичких посредника, односно субагената који су били потпуно невидљиви. Ради се о привредним друштвима која нису иманентно била регистровани за туристичку делатност, који су врло често варали и агенцију за које су радили, а најчешће варали путнике. Сада ће они морати да се региструју у Регистар туризма у АПР, учинићемо их видљивим. Путници, потенцијални туристи моћи ће да се увере у њихово пословање, њихов рад. Ми претпостављамо да је таквих до сада било, и нико нема те податке, између 500 и 1.000 субагената, а сада ће свако моћи да види о каквим се субагентима ради, заправо, да се раздвоји жито од кукоља.

 Такође, у циљу заштите путника и путовања уопште, прописани су јасни услови на који начин синдикалне организације, феријални савези, удружење извиђача, планинарске организације, могу да организују туристичка путовања. И овде је било највише спора и сигурно смо каснили до два месеца са овим законским предлогом због немогућности да дођемо до консензуса између туристичких агенција које су тражиле потпуну забрану да ове организације, односно удружење могу да организују туристичка путовања и наравно њихово противљење, нису хтели да садрже status quo.

 Дошли смо до једног средњег решења са којим, чини ми се, да су сви подједнако задовољни или незадовољни, али у сваком случају решења која су прихватили сви. Дакле, постављају се врло јасни услови под којима могу да се организују оваква путовања за своје чланове. Дакле, та путовања морају да буду део годишњег плана путовања свих удружења, тај план се предаје у року од седам дана, та путовања не могу да се рекламирају већ могу само да се обавештавају своји чланови, искључена је свака комерцијализација у смислу организације оваквих путовања.

 Оно што је можда најважније питање у овоме, такође, сад се отворило питање банкарска гаранција или полиса које се активирају у случају неиспуњавања обавеза туристичких агенција, у случају када треба вратити или обезбедити повраћај новца туристима који су преварени или изиграни, врло често те полисе нису биле довољне да се изврши повраћај тих средстава. Ово ће се регулисати правилником и ми смо најближи решењу да убудуће туристичке агенције организатори путовања морају имати или банкарску гаранцију или полису да би добили лиценцу за рад и, као други корак, мора се осигурати свако појединачно путовање и да би се онда од те полисе наплаћивали туристи уколико дође до изигравања обавеза из уговора о туристичком аранжману, али, као што сам рекао, то ће бити регулисано правилником који ће бити ускоро бити донет.

 Што се тиче новина у вези са инспекцијским надзором ту бих истакао две можда крупне новине. Једна се тиче децентрализације или преноса надлежности инспекцијског надзора и на јединице локалне самоуправе, а то су били захтеви и општина, посебно Града Београда, које се суочавају са великим процентом сиве економије у овој области. Дакле, локалне инспекције ће моћи да контролишу такозвани бесправни рад у приватном смештају и сеоским туристичким домаћинствима. Моћи ће, исто, да контролишу испуњеност минималних техничких услова опет у приватном смештају, сеоским домаћинствима и хостелима. Моћи ће да врше контролу наплате боравишне таксе. Моћи ће да контролишу истицање и придржавање радног времена, што је, такође, био проблем посебно за велике јединице локалне самоуправе.

 Друга велика измена тиче се овде усаглашавања са Законом о прекршају, уређује се казнена политика и уводи се по први пут прекршајни налог за физичка лица, предузетнике, правна лица и ми рачунамо да ћемо на овај начин убрзати ефикаснију, бољу наплату казни, а самим тим растеретити прекршајне судове.

 Споменуо сам да је потребно да би закон у пуном капацитету био спроводљив, имплементиран, да донесемо до краја године шест подзаконских аката и у првом кварталу наредне године још три подзаконска акта. Добили смо амандмане на предлог ових измена, бићемо спремни да саслушамо и све друге сугестије, као што смо то и чинили током јавне расправе, и свакако ћемо прихватити све оно што ће побољшати текст овог закона.

 Што се тиче ратификација, прва је Предлог закона о потврђивању три амандмана на Статут Светске туристичке организације. Наиме, од девет амандмана које је потребно да се ратификују, Србија је ратификовала до сада шест. Ово су три нова амандмана, која су, искрено речено, више про форме, јер државе немају обавезу да ратификују ове амандмане већ само да дају пристанак на те амандмане који су предложени, али је отпочетка пракса Србије била да све амандмане које предложи Светска туристичка организација ратификује и у парламенту. Дакле, та три амандмана односе се на избор генералног секретара Светске туристичке организације, односи се на чланство, односно начин избора држава у Светску туристичку организацију, а трећи се односи на то да се буџет изражава у еврима и да је могуће платити чланарину и у другој валути. Са ове три измене, односно амандмана Србија ће бити уз Холандију, Литванију и Шпанију једина земља која је ратификовала свих девет амандмана Светске туристичке организације.

 Што се тиче Споразума између Владе Републике Србије и Владе Републике Македоније о сарадњи у области туризма, ради се о типском споразуму који мање-више имамо са свим земљама региона. Циљ је да покушамо да удружимо туристичке капацитете у циљу креирања заједничког туристичког производа и заједничког наступа на трећим тржиштима, опет у смислу већег привлачења иностраних туриста у овај регион, па самим тим и у Србију. За нас је Македонија важна и са билатералног становништва. Имамо из године у годину раст броја македонских туриста, ове године је тај број био већи око 6%, око 25 хиљада у првих седам месеци ове године, дакле, македонских туриста који су посетили Србију.

 Споразум о економској сарадњи између Србије и Македоније потписан је у фебруару ове године, ради се о истоветном тексту споразума који смо имали потписан са Македонијом још 2009. године, а престао је да важи 2013. године и, за разлику од овог споразума, није задржао клаузулу о аутоматском продужавању важења овог споразума након истека рока његовог трајања. Дакле, то је практично једина разлика у односу на претходни споразум који је потписан 2009. године. Опет се ради о класичном споразуму овог типа који предвиђа и дефинише јасно области економске сарадње између две земље. Предвиђа формирање мешовите комисије за економску сарадњу која надзире процес економске, трговинске и сваке друге сарадње између две земље. Да не спомињем колико је Македонија за нас важна као потенцијални трговински партнер. Прошле године робна размена је била 644 милиона евра, извезли смо робе у вредности 454 милиона евра, дакле, седмо извозно тржиште за наше производе јесте Македонија, а ми смо за њих четврти спољнотрговински партнер. Ово је кровни споразум, сви остали споразуми ће бити део овог споразума.

 И, што се тиче протокола о изменама и допунама Споразума о слободној трговини између држава ЕФТА и Републике Србије овде се буквално ради само о једној новој глави која се уводи у текст Споразума између Србије и држава ЕФТА. Глава се односи на трговину и одрживи развој, а суштина је да се не смеју смањивати стандарди у области заштите животне средине и заштите на раду. Дакле, држава не може да примењује ово као метод повећања своје конкурентности, то значи, да снижава постојеће стандарде у области заштите животне средине и заштите на раду, других измена овај споразум нема. Хвала.

 ПРЕДСЕДАВАЈУЋИ: Захваљујем.

 Да ли известиоци надлежних одбора желе реч? (Не.)

 Да ли председници односно представници посланичких група желе реч? (Да.)

 Реч има мр Ђорђе Косанић.

 ЂОРЂЕ КОСАНИЋ: Поштовани министре са сарадницима, председавајући, даме и господо народни посланици, пред нама је данас заједнички начелни и јединствени претрес више предлога закона. Поменућу Предлог закона о туризму, Предлог закона о потврђивању амандмана на статут Светске туристичке организације, два споразума између Републике Србије и Републике Македоније у области туризма и економије и потврђивање протокола о слободној трговини између држава ЕФТА и Републике Србије. На самом почетку рећи ћу да ће Посланичка група ЈС у дану за гласање подржати поменуте законе.

 На самом почетку моје излагање биће усмерено на Предлог закона о туризму и свакако, несумњиво, на почетку ћу рећи да је туризам једна од најважнијих социоекономских делатности нашег доба.

 Дакле, данас у туристичким кретањима учествује више од милијарду људи. Годишње туризам остварује више од 9% укупног БДП у свету, са годишњим приходом од чак 1,3 билиона долара. Дакле, свака једанаеста особа запослена у свету ради у туризму, а свака пружена, да кажем, трећа услуга у свету је у области туризма.

 Исто тако, туризам представља и велики генератор нових инвестиција, креира нова радна места и нове пословне прилике и дестинације у местима у којима се развија.

 Зашто сам све ово поменуо на самом почетку? Зато што, практично, у свету, туризам је једна од најзначајнијих грана за развој економије једне државе. Каква је, министре, ситуација код нас? До сада се заиста много, много причало, а веома мало радило.

 Мислим да смо сада направили један велики искорак унапред, што се тиче Владе Републике Србије. По први пут препознали смо значај туризма и активно се Влада Републике Србије укључила у туристичку понуду Србије. Србија, свакако, има и капацитет и садржаје који могу да буду далеко боље искоришћени и да уједно новац грађана остане код нас.

 Рећи ћу само да, према неким незваничним подацима, ви то нисте поменули, ја ћу рећи, годишње на туристичке дестинације у свету оде преко милијарду еура.

 Званично преко НБС податак је да је то нешто мање од 900 милиона еура, а ја ћу вам рећи један прост пример, ако је то 900 милиона еура, рецимо, само 10% да оставимо у Србији, то је неких 90 милина еура. Просто, повећање, рецимо, пензија од 2,5%, ако се слажете са мном. Да не причам о другим областима где бисмо можда са већом сумом могли да учествујемо.

 Исто тако за обичне људе шта би значило то. Рецимо, неки удаљени ресторан у неком месту запослио би, рецимо, још једног конобара и још једног кувара. Затим, овај закон доноси то што се тиче активирања сеоског домаћинства.

 Ако би то рекли, рецимо, млади би остали на селу, имали би посао који је леп, који им се свиђа, добро би зарађивали, а исто тако ако би проширили ово што се тиче хотела, жене са, на пример, ниском стручном спремом радиле би као собарице или као спремачице, и могле би без проблема да купе деци књиге, или ужину.

 Дакле, овде све говорим, али да кажем да су нама страни туристи веома битни, они нам доносе девизе, али исто тако домаћи туризам је битан, јер се новац зарађен код нас потрошњом наших ресурса поново враћа у нашу економију и остаје у земљи.

 Министре, овде не могу а да не поменем још једну веома значајну ствар, када говоримо о локалним самоуправама, мислим да локалне самоуправе морају да имај креативност, идеју да покрену многе ствари у својим местима. Не мислим само на туризам, него на многе друге ствари. Не можемо, сложићете се, да чекамо само на Владу Републике Србије у свим деловима.

 Дакле, овде желим да кажем и да дам пример, рецимо, једна успешна локална самоуправа Јагодина, која је свакако не само туристички већ и спортски, затим, индустријски и сваки други центар Србије, поред свих садржаја, сваке године обогаћује туристички садржај. Ове године је то био „водопад“, и да не кажем колики је то број туриста сваке године.

 Дакле, успешна локална самоуправа, добар пример за сва места у Србији. Она је својим туристичким садржајем превазишла Србију и мислим свакако постала регионални центар.

 Враћајући се на сам Предлог закона, ви сте о томе доста исцрпно причали, ја ћу само укратко рећи неке новине које доноси овај закон. Дакле, на првом месту, потпуно усклађивање са прописима ЕУ и то са Директивом која се односи на организована путовања, одмор и кружна путовања, и, са друге стране, Директивом о услугама.

 Дакле, у неким деловима шта практично значи за обичне грађане када се то буде десило, када обични грађанин добије брошуру која, чини ми се, у многим случајевима, није била толико прецизна, овог пута она ће морати да буде прецизна са свим подацима које ће добити тај грађанин.

 Исто тако, говорећи о документацији, она ће морати бити на српском језику, а у изузетним случајевима она може бити и на страном језику, али у том случају мора бити преведена и тај превод мора бити оверен од овлашћеног лица.

 Ви сте то напоменули, али свакако једна од кључних ствари је смањење сиве економије и успостављање таквог правног оквира који би пружио пуну подршку успешном и ефикасном управљању развоју туризма, који би се обезбедио сагласношћу свих закона којима се регулише ова област.

 У складу са тим, локалним самоуправама дају се већа овлашћења што се тиче надзора над применом закона и чини ми се да нисте поменули, а ја ћу вам само рећи, да тренутно у Србији имамо само 100 инспектора и мислим да би то требало променити у значајној мери. Уводи се могућност подстицања туристичког промета реализованог на територији Републике Србије, уочени су и нестручни кадрови, а ви сте то малопре рекли, и овим законом у потпуности се уређује област професије у туризму.

 Новина је увођење представника на туристичкој дестинацији.

 Не улазећи више у детаље овог закона, рећи ћу само да ће Посланичка група ЈС у дану за гласање свакако подржати овај предлог закона о туризму.

 Други Предлог закона је о потврђивању амандмана на Статут Светске туристичке организације и не бих ту имао шта да кажем, осим да смо ми до сада већ ратификовали шест амандмана, а ова три амандмана ћемо ратификовати и ставити се у ред ретких земаља које су већ свих девет амандмана ратификовали.

 Када је реч о два споразума између Владе Републике Србије и Владе Републике Македоније, у области економије и области туризма, први о економској сарадњи потписан је у Скопљу у фебруару 2015. године, са жељом да се прошири и развије област трговинске и економске сарадње између две земље.

 У спољнотрговинској размени, ја ћу још једном поменути, са Македонијом, Србија је прошле године имала суфицит од 263 милиона евра. Македонија је седмо извозно тржиште привреде Србије, посебно за прехрамбене производе, слаткише, млечне производе, месо, сточну храну и грађевински материјал.

 Дакле, само да споменем, трговинска размена је на нивоу од 644 милиона евра. Да ли има простора за проширење сарадње? Свакако да има, и то у многим областима. Приоритет треба да буде боља инфраструктурна повезаност, утврђивање заједничких интереса у енергетици и телекомуникацијама, веће коришћење Споразума о слободној трговини и сарадњи, нарочито у пољопривреди.

 Када је реч о Споразуму између Србије и Македоније о сарадњи у области туризма, треба рећи да је он потписан са циљем унапређења ове области, али и унапређење укупних билатералних односа између две земље.

 Опет, не улазећи у детаље овог споразума, само да кажем, поред пољопривреде и грађевинарства, туризам је свакако једна од најзначајнијих области за сарадњу између Србије и Македоније.

 И на самом крају, говорећи о Предлогу закона о потврђивању Протокола о изменама и допунама Споразума о слободној трговини између држава ЕФТА и Републике Србије, који је потписан ове године у Београду, са циљем да се додају одредбе које су везане за пооштравање обавеза из одговарајућих извештаја о заштити животне средине и око стандарда везаних за рад.

 Иначе, Србија је са ЕФТ-ом, још 2009. године у Женеви потписала Уговор о слободној трговини, то јест са земљама чланицама Европског удружења слободне трговине, да кажем шта је то. ЕФТА је, иначе, основна 1960. године, и неке земље које су постале чланице ЕУ, напустиле су ЕФТУ, а оне које су остале јесу Исланд, Лихтенштајн, Норвешка и Швајцарска.

 Шта значи ова сарадња са ЕФТОМ? Свакако да је сарадња са земљама ЕФТА један велики плус за боље позиционирање Србије у режиму слободне трговине.

 На самом крају да кажем, Посланичка група ЈС подржаће све предлоге закона из овог заједничког начелног и јединственог претреса. Захваљујем. (Аплауз.)

 ПРЕДСЕДАВАЈУЋИ: Захваљујем, господине Косанићу.

 Реч има народна посланица Олена Папуга, овлашћени представник посланичке групе.

 Изволите, госпођо Папуга.

 ОЛЕНА ПАПУГА: Хвала, потпредседниче Бечићу. Министре Љајићу са сарадницима, хоћу да нагласим да ће ЛСВ у складу са тиме да ли ћете прихватити амандмане или не тако одлучити како ће гласати за измене Закона о туризму, а наравно за споразуме ћемо сигурно гласати.

 Туризам у нашој земљи даје велике могућности, али има и велику конкуренцију. Данас расправљамо о изменама Закона о туризму које су произвели проблеми на туристичком тржишту.

 Има пуно примера када агенције свесно или намерно занемарују Закон о туризму и послују на штету клијената, посебно лети, новине су препуне текстова о искуствима оштећених туриста, мада су из Туристичке инспекције на почетку летње сезоне информисали да агенције имају одговарајуће полисе, стручне кадрове, закључене уговоре са страним агенцијама и да лиценца никоме није одузета или инспекције саветују туристима да буду опрезни и да провере у шта улазе када путују.

 Наши туристи морају да отворе четворе очи када путују и потписују уговоре о путовањима, а нашим људима је често папир непотребан. То је до нашег менталитета, који ће морати да се промени. Меродавно је само оно што се стави на папир. Ту мислим на услове путовања.

 Путници у договарању путовања често не знају ко је организатор, па ако дође до неспоразума често рачунају на посреднике са којима често и договарају своја путовања.

 У области туризма у Србији влада сива економија, а то сте и ви нагласили у свом представљању ових измена закона, и ако овај предлог измена то заустави онда је оправдано његово изгласавање.

 Оштећени туристи често немају коме да се обрате када су њихова права ускраћена, јер се Закон о заштити права потрошача често занемарује у тој области туризма.

 Прерасподелом овлашћења инспекцијских служби и преношење дела надлежности на овлашћене инспекцијске органе јединице локалне самоуправе доћи ће до територијалне покривености. Биће омогућена појачана контрола наплате и уплате изводних прихода јединица локалне самоуправе које се остварују из туристичке делатности.

 Треба напоменути да Туристичка инспекција нема довољно капацитета и да постоји несразмера у односу на обим послова и број инспектора који тај посао обављају, знамо да немамо довољно инспектора који се баве том облашћу.

 У већим туристичким центрима Копаоник, Златибор, није систематизовано ниједно радно место туристичког инспектора. Испитивања су показала да има пуно нестручних кадрова на руководећим местима у туристичким организацијама, посебно на локалном нивоу.

 Из тог разлога је дошло и до прописивања обавезе у погледу стручне спреме и радног искуства за директора туристичке агенције, што опет можемо да похвалимо.

 Водећи фактор развоја туризма требало би да буде процес образовања. Образовање кадрова за послове у туризму треба да створи виши ниво образовања људи у одређеној друштвеној заједници.

 У Војводини има 117 редовних средњих школа у 39 општина, њих 12, економске школе, изводе програме угоститељско-туристичке струке, од тога 11 јесу државне и једна је приватна школа.

 За образовање у туризму могу се издвојити у Војводини Природно математички факултет у Новом Саду и Економски факултет у Суботици. Од приватних високошколских установа ту постоји Факултет за пословну економију у Сремској Каменици и Факултет за спорт и туризам у Новом Саду.

 И поред тога што имамо постојеће школе и факултете, можемо рећи да има јако пуно незапослених људи који су завршили и средње школе и факултете. Не знам зашто се то дешава, да ли се у туризму запошљавају кадрови који немају одговарајућу стручну спрему или зато што су могућности туризма стварно неискоришћене.

 Туризам треба да донесе развој локалне самоуправе, то пише у закону. А у вези с тим може се очекивати повећање броја радних места и запошљавање, пре свега локалног становништва, што је на неки начин и задатак туризма.

 У првом реду за развој туризма треба рачунати на бање, планине, лековите изворе, а у Војводини неискоришћене термалне воде по којима су земље у окружењу, посебно Мађарска, у свету препознатљиве и то им омогућује зараду преко целе године. Знамо да су локалне самоуправе у Мађарској оживеле и да живе баш тиме што су открили те термалне воде и што су направиле од тога бизнис.

 Испитивања у Војводини су показала да су људи највише заинтересовани за етно-причу, која је изузетно популарна у последње време. Туристи желе да виде, не само да виде, већ и да осете атмосферу и да сазнају како се некада живело у појединим крајевима.

 Када су у питању највећи недостаци туризма из Војводине, говорим о томе зато што долазим из Војводине, са аспекта маркетинга њихово решавање, највећи је недостатак материјалне и финансијске природе.

 Чини се да Војводина има малу предност у односу на остале крајеве Србије у погледу туризма. Мада се у Војводини осети недостатак професионалних кадрова који би управљали маркетингом и који је у туризму, знамо, јако важан.

 Еко-туризам у Србији је занемарена грана. Нажалост, потенцијали еко-туризма нису довољно препознати и искоришћени, а могу донети велику зараду и могућност запошљавања локалног становништва и, на крају крајева, одлив младих људи у веће градове или у иностранство.

 У Војводини је данас под заштиту стављен велики број природних добара на укупној површини од преко 120 хиљада хектара. Под заштитом се налази преко 130 природних добара, од којих је најзначајнија Фрушка Гора и тако даље. Ти потенцијали су неискоришћени. Испитивања кажу да је само једна трећина тога искоришћена.

 Измене закона говоре о томе да је код одређеног броја посредника у продаји туристичких путовања примећено поступање које није у складу са пажњом доброг привредника. У том смислу, прописује се обавеза њиховог регистровања у Регистар туризма, што је опет за похвалу.

 Код нас доминира мишљење да је потребно јако пуно радити на међународној сарадњи свих туристичких субјеката и да то до данас није био случај. Испитивања кажу да туристичке агенције сарађују са хотелијерима, али да је та сарадња јако лоша, док туристичка организација општине сарађује са хотелијерима, оцењују ту сарадњу као добру.

 Хотелијери дају изузетно мале провизије туристичким агенцијама и дешава се да цене туристичких агенција буду веће од оних које су истакнуте на рецепцијама хотела. То значи, то је сива економија и мислим да ако овај закон измени то, ми ћемо на неки начин бити задовољни и ако не будемо можда гласали за тај закон.

 Још једном да нагласим да ће Лига социјалдемократа Војводине подржати овај закон ако нам буду прихваћени амандмани, а наравно о њима ћемо расправљати у дану када на то дође ред.

 ПРЕДСЕДАВАЈУЋИ: Захваљујем.

 Реч има народни посланик Риза Халими.

 Изволите, господине Халими.

 РИЗА ХАЛИМИ: Хвала, господине председавајући.

 Даме и господо народни посланици, господине министре, ја ћу се углавном задржати на тачки која говори о економској сарадњи са Македонијом и то без даљег да је та сарадња веома значајна**:** прво, јер су у питању две суседне земље, затим, постоји традиција и то богата традиција сарадње, јер је у питању сарадња са традицијом заједничке земље. А, затим, ту је и Коридор 10, који је од огромног значаја и, нажалост, још бих на почетку констатовао да смо у протекле 23 године, од када је постављена граница са Македонијом приликом распада бивше Југославије, имали огромних тешкоћа, пре свега општине које су на том подручју.

 Прво, имали смо, ево ја знам у Прешеву, не само погон кумановског ЧИК-а да је одмах затворен у то време, то су биле драстичне промене након постављања границе, него су тада најмање још два привредна субјекта затворена, јер су углавном пласирали робу на територији Македоније. И услед огромних граничних, царинских сметњи они су веома брзо након тога били у ситуацији да иду под стечај.

 Поред тог, или хајде узмимо још ону директнију, пољопривредну сарадњу, уопште, ту размену које су суседне општине Прешево, Бујановац традиционално имале са Кумановом, Липовом, па све до Скопља, јер је Скопље било увек економски центар за то подручје, одједанпут је вештачки сасечено, веома драстично.

 Уопште, девастација, деградирање читавог Пчињског округа, пре свега Прешева и Бујановца, углавном је узрок та ригидна граница која је дуго времена таква била. А, затим, додатни елемент је и ненормална ситуација у односима са Косовом. То је већ допунски елемент у тој тешкој ситуацији.

 Ми, нажалост, још увек не можемо повратити комуникације које смо имали, тај Пчињски округ са северним делом Македоније. Тај магистрални главни пут, поред ауто-пута и главни локални пут, којим су аутобуси десет пута дневно саобраћали, они су и даље затворени, иако је Влада Савезне Републике Југославије, мислим 2005. године, донела одлуку о отварању три гранична прелаза на територији општине Прешево, један у Трговишту, тај у Трговишту је пре, једно, три-четири године отворен, али у Прешеву ниједан од та три, за које су донете одлуке, није још увек отворен.

 Сада имамо апсурдну ситуацију. Тај главни пут, са веома фреквентним саобраћајем, само се користи у ванредним ситуацијама, или када је био међународни ембарго, па се ту одвијао главни шверц, уопште незаконито пребацивање, уношење нафтних деривата, или је сада ова ванредна ситуација са свим овим људима који долазе са Блиског истока. Али, и у првој и у другој ситуацији пољопривредници су имали само штете, јер се иде преко ораница, иде се преко свега тога што пољопривредници раде и на крају имају такву штету да им се уопште не исплати да се баве том основном делатношћу.

 Сасвим је нелогично да 23 године причамо, а никако поново да отворимо тако фреквентан пут. Чак и асфалтни путеви су стигли и са македонске и са наше стране, и уз помоћ америчког USAID и Координационог тела, реконструисан, направљен je добар пут, али се не користи. Одлука је донета, али се та одлука не остварује. Знам да се често у Влади Србије пребацује одговорност на македонску страну. Они раде супротно, а ситуација је таква да, након толико година бар тај један, најфреквентнији пут не функционише, јер гранични прелаз није отворен.

 У оквиру свих тих настојања у последњих 10, 15 година да се ту ситуација побољша спомињем један пројекат Савета Европе од 2002, 2003, па све до неке 2005. године, чија је замисао била да се остварује прекогранична и регионална сарадња између Прешева, Куманова, Гњилана. Тад се то свело само на културну, али није се остваривао онај други део, на економску сарадњу.

 Ових дана имам ове податке да је у оквиру претприступних фондова општина Сурдулица скоро осам милиона евра остварила у оквиру ИПА фондова са суседном бугарском општином.

 Нажалост, ја ћу изгледа и овај четврти мандат да завршим, а нећу доћи до сазнања зашто не постоји прекогранична сарадња и не зашто се не остварују ИПА фондови прекограничне и регионалне сарадње са Македонијом. Наравно, ту би Прешево, Бујановац и Пчињски округ имали највише користи.

 Од великог је интереса да овај споразум буде што садржајнији, наравно, интерес је читаве државе, али је нарочито ових суседних општина које традиционално имају природне услове за сарадњу.

 Ту би требало да се укину прво административне, бирократске препреке, па онда долазе на ред оне позитивне мере које Влада може да предузме да би се поспешила економска сарадња. Кажем, у питању је природна сарадња која је била вековима између тих подручја, која је сасечена.

 Хајде, нека буде у оквиру оне тачке о туризму, идем често у Медвеђу. Шта имате од тог једног од најбогатијих места за туризам у читавој држави? Једино пензионере и оне који иду на државни буџет и користе благодети тог туристичког места. Али, из других средина које имају више понуда, мало има до сада интереса за Медвеђу.

 А замислите када би било нормална релација са Косовом, колико би се исплатило Медвеђи, колика би онда њихова добит од туризма била када би масовније долазили туристи са Косова, пре свега из Приштине, Подујева, Каменице, а који су до сада имали административни… Исто је и када је у питању Бања у Бујановцу, она је била поприлично посећена. До Бање у Бујановцу долазили су из Приштине, Гњилана и читавог тог подручја. То је престало уназад ових петнаестак година.

 Мислим да сви ови закони, и развој туризма и економска сарадња, вероватно имају тај један предуслов, прво, те слободе кретања, да немамо ових препрека које се, нажалост, још увек јављају и, наравно, да се више пажње поклони и пограничним местима, да се јачају економски капацитети, па и туристички, да би онда и ова сарадња са Македонијом и са било којом суседном земљом била далеко интензивнија. Хвала.

 ПРЕДСЕДАВАЈУЋИ: Захваљујем.

 Реч има народни посланик Олгица Батић.

 Изволите, госпођице Батић.

 ОЛГИЦА БАТИЋ: Захваљујем. Уважени министре са сарадницима, колегинице и колеге, у свом излагању данас у расправи у начелу, највише пажње посветићу предложеним изменама и допунама Закона о туризму, који у правно-техничко смислу представља прилично добро решење. У језичком смислу, може се побољшати и наравно, поднети су и одређени амандмани за које сматрам да могу допринети побољшању управо овог текста закона. Суштински, свакако јесте један предлог који употпуњује материју туризма и доприноси свему ономе за шта је постојала и прека потреба, већ неко извесно време, у нашој земљи.

 Иако се често наводи да је Закон о туризму, који је усвојен и који је ступио на правну снагу 2012. године, на системски начин регулисао област туризма, са чиме се донекле могу сложити, управо бројни проблеми практичне природе демантују тако нешто, а са којима се управо суочавају носиоци туристичке привреде у нашој земљи, управо је узрочник измена и допуна о којима данас расправљамо, а за чијом потребом, за чијом је заправо и расправом и, надам се, усвајањем, постојала потреба.

 Стратегија развоја туризма Републике Србије, која је донета, чини ми се, 2006. године, исправите ме ако сам погрешила што се године тиче, и то без акционог плана, свака стратегија донета без акционог плана не представља ништа друго до списак писаних лепих жеља које се не могу ни на који начин реализовати, предвиђала је много тога у домену туризма, чиме би се стање у овој области могло поправити, али мало тога, односно готово ништа није учињено, ни реализовано.

 Тако, рецимо, та иста поменута стратегија предвиђала је да ће резултати њене примене бити следећи, навешћу само неке од њих, то је**:** постизање повећања конкурентности српског туризма, повећање девизног прилива, повећање туристичког промета, раст запослености путем туризма и тако даље и тако даље.

 Време је то које је свима нама показало да су резултати примене, па, може се рећи, минорни, да не будем баш груба и употребим реч готово, па, непостојећи. Туризам, наравно, у нашој земљи никада није била тема која би претерано заокупила пажњу јавности, нити озбиљна тема која у првом месту заокупља пажњу развојне политике Републике Србије.

 Приоритетан задатак ових предложених измена и допуна, о којима данас расправљамо, јесте управо смањење сиве економије, у ком циљу се и врши прерасподела права, обавеза и овлашћење инспекцијских служби, али мислим да уколико је то приоритетан циљ, онда не сме да буде ни једини.

 Нормативно она се може предвидети, али у пракси та сива економија, чини ми се, да ће и у будућности бити присутна. Јер ми нисмо много на плану туризма значајније одмакли у односу на неке претходне године, нити се поправили. У прилог томе и даље говоре подаци да су наши туристички производи недовољно, нецелисходно, неадекватно развијени и да са смештајним капацитетима, у односу и на суседне земље, али и у односу на конкурентске земље, ми прилично каснимо.

 Оно што је наш највећи недостатак и парадокс у развијеним земљама јесте што смо ми били ти који смо се први упустили у поступак приватизације и приватизовали све што се приватизовати да, а онда смо се накнадно сетили да, ето, постоји и нешто што се зове реституција, чији су данас предмет, то морам напоменути, и бројни национализовани хотели. Да овде не бих ширила причу и враћала се на 1946. годину, па измене и допуне Закона о национализацији привредних субјеката из 1948. године и тако даље, значајнијих улагања није да нема, али чини ми се да су она прилично недовољна.

 Такође, недовољна је и атрактивности туристичких понуда, која се овим предложеним изменама и допунама изгледа да побољшати, а што се тиче инвестиција у инфраструктурно одржавање туристичких дестинација, чини ми се да је то једна посебна тема којом бисмо се могли бавити и о којој бисмо могли расправљати данима.

 Отуда се учешће сиве економије у домену туризма једноставно сагледава као свеприсутно. Свесни смо чињенице да се управо та поменута сива економија, као приоритетан задатак и циљ ових предложених измена и допуна не може искоренити преко ноћи, све, и да су предложене измене и допуне правно-технички, нормативно, како год хоћете, беспрекорно урађене.

 Не спорим да има доста добрих решења, то сам већ и сама рекла, која се тичу првенствено поменутих овлашћења инспекцијских служби, управљања туристичким простором, па до одредби које су претежно, заправо не претежно, него засигурно техничких карактера, а тичу се усаглашавања са Законом о прекршајима и Законом о заштити потрошача.

 Оно што код нас постоји и што је видно јесу ти стратешки недостаци који се морају решавати да бисмо ми онда дали себи за право да можемо да тврдимо, као што се то и чини у Разлозима за доношењем закона, када се каже да се доношењем акта ствара правни оквир за успешно и ефикасно управљање развојем туризма, као и да се настоји да се омогући и виши степен ефикасности у раду свих субјеката у овој области и стварање нових тржишних могућности.

 Чини ми се да би постојало то ефикасно управљање развојем туризма, претпоставка је, бар по мом личном мишљењу, да прво мора да постоји ефикасан развој туризма да би до развоја управљања и дошло. Чињенице у том смислу јесу следеће**:** нас још увек нема, и то треба отворено и јасно рећи, као туристичке дестинације на међународном тржишту, једноставно, препознати нисмо, иако имамо, наравно, све потенцијале који нам иду у прилог томе**;** имамо једну потпуно несређену, готово неартикулисану просторну урбанистичку регулативу, која једе све око себе. Нећу овде ширити тему, па говорити о неким другим проблемима, који се тичу, рецимо, државног премера и катастра.

 Затим, имамо нефлексибилан, неефикасан систем запошљавања, недовољну образованост и овим изменама и допунама управо се чини значајан помак ка томе да у домену туризма обитавају они људи који поседују довољно знања, имају довољно образовног капацитета и стручних квалификација да се баве пословима који су и наведени у самом закону.

 Даље, имамо ограниченост приступа у смислу недовољног броја, рецимо, функционалних аеродрома, не поседујемо нискобуџетне авиопревознике, нити чинимо било шта по том питању.

 Имамо, наравно, један свеопшти, у најмању руку, јавашлук и у друмском и у железничком и у речном саобраћају. Могли смо, рецимо, да видимо како се летос, у јеку туристичке сезоне, обављају, на пример, радови на ауто-путу, како се затварају деонице, како се стварају гужве, како бесне туристи који пролазе кроз земљу Србију, као транзитну земљу, одлазећи на море, рецимо, у Грчку. Уколико се определите да боравите и да за свој одмор изаберете неко од наших места које је прилично, да кажем, неприступачно, онда долазите у дилему да ли ће вам пре због стања наше инфраструктуре, овде говорим у првом реду о друмском саобраћају, отпасти точак на аутомобилу или се померити бубрег.

 У контексту циља развоја туризма у нашој земљи, наша инфраструктура, као што сам већ поменула, није онаква каква би требало да буде и ни на који начин не може допринети ономе што се назива обезбеђење развоја позитивне међународне слике.

 На овом месту морам да укажем на нешто што сам чула пре неколико дана, а везано је за туризам. Наравно, овде у нашем комшилуку, у улици Дечанској, ишла сам иза групе туриста из Француске, водио их је туристички водич и чула сам врло јасно водича како им каже, будући да су излазили из Историјског музеја Србије, водич се обраћа њима и каже –показао бих ја вама и Народни музеј, него је он затворен 12 година и све власти у Србији 12 година говоре како ће нешто учинити по том питању, али, ето, ништа не чине, тако да знате и ово је слика нашег главног града, добродошли у Србију. Мислим да то није нешто што било који странац, било који посетилац у главном граду треба да чује, али, нажалост, то је истина и то никако није слика и није ништа репрезентативно што би требало да представља део нашег културног туризма у Србији.

 Када сам већ споменула недовољно образовање, значајне помаке у циљу које се чине предложеним изменама и допунама, добро је што се прописује обавеза у погледу стручне спреме и радног искуства за директоре туристичке организације, јер је појава нестручних кадрова, које сам поменула, толико упадљива, толико очигледна, и то не само у домену туризма, већ у свакој сфери нашег друштвеног живота да под хитно намеће преузимање активних мера како би се то спречило за убудуће.

 Добро је што се стриктно прописују услови под којима се путовања могу реализовати и од стране синдикалних организација. То је нешто што сте и ви у току уводног излагања већ напоменули, али и других удружења и других организација, будући да је било доста злоупотреба у протеклом периоду по том питању.

 Овлашћеним инспекцијским органима поверен је део надзора над применом самог закона и у том циљу је извршена прерасподела права, обавеза и овлашћења инспекцијских служби. То представља једно од добрих решења чиме се остварује већа и територијална покривеност, али се и појачава контрола наплате и уплате изворних прихода јединица локалне самоуправе.

 Већ неко време уназад могли смо по медијима, када је најављиван Предлог измена и допуна о којима данас расправљамо, чути да у буџету за развој туризма у Србији, наравно, није споран, јер постоје довољна средства за тако нешто. Мислим да новца у буџету за тако нешто нема, али, добро, ту сте да ме демантујете. Јер, уколико има, онда се поставља питање – зашто у земљи у којој се уводе мере штедње и како је могуће да имамо новца за развој туризма, а, са друге стране, смањујемо пензије пензионерима и смањујемо плате?

 Процењено је да ће позитивни ефекти закона на грађане, привреду, буџет Републике Србије, буџет јединица локалне самоуправе далеко превазићи трошкове које ће његова примена створити. Ја бих наравно волела да овако нешто буде остварено, али изражавам своју сумњу и забринутост, јер се не може конципирати туризам као узрочник привредног развоја. Управо је супротно, привредни развој је тај који одређује динамику развоја туризма и то није само у недовољно развијеним земљама, којим ми свакако припадамо, него и у развијеним земљама.

 Што се тиче предуслова за увођење туристичких кластера, треба нагласити да се управо туристичка конкурентност и ствара на нивоу туристичких кластера, а не како се врло често то погрешно и мисли и намеће, на једном националном нивоу. Суштински, данас се више у озбиљним земљама и не говори о туристички конкурентним државама, већ се говори о државама које поседују мање или више конкурентне туристичке кластере.

 Предложене измене и допуне јесу резултат јавне расправе на којој су учествовали, одазвали се или своје учешће, наравно, заузели бројни актери, а по завршетку те јавне расправе организовано је и неколико састанака који су и створили потребу за њиховим одржавањем, чиме је, заправо, ресорно министарство, као предлагач ових измена и допуна, показало да има слуха да уважи потребе свих оних који предложе предлоге, а ти предлози се оцене као целисходни, као исправни, као једна добра решења и као стручна решење и, уистину, представљају иста таква решења попут предлога представника Удружења сеоских туристичких домаћинстава и Кампинг асоцијације Србије да се и у оквиру категорисаног сеоског туристичког домаћинства управо домаћинима и омогући пружање услуга смештаја на отвореном. Ово је само један од примера како је Министарство, једноставно, осетило потребу да уважи све оно што се покаже као добро решење, зависно од предлагача који су их понудили.

 Ја се надам да су бар неки од наведених подзаконских аката који су неопходни за спровођење овог закона и у пракси већ спремни или су већ у фази израде, будући да треба напоменути да смо сведоци да се неки закони у земљи Србији нису примењивали зато што никада нису донети подзаконски акти од којих би зависила њихова примена.

 Неопходност подстицања развоја туризма свакако представља решење којим се обезбеђују средства за учешће у финансирању промотивних активности туристичких дестинација и туристичких места што је преко потребно, као наравно и туристичко – културних и туристичких манифестација и у земљи, али и у иностранству, а и програма едукације и усавршавања вештина запослених управо у туризму.

 Промоција туристичких вредности Србије, пут прецизирања појма у овим предложеним изменама и допунама, обезбеђивање информативно-пропагандног материјала коначно налази своје одређење и то представља да прилично добро решење. И новина у погледу дужности прецизирања свих података за програме путовања за туристичке агенције најзад је нашла своје место, а све у складу са Директивом која је већ више пута и споменута у овој расправи.

 Засигурно је да има сијасет добрих решења, која нећу посебно напомињати будући да нам преостаје и расправа у појединостима по амандманима који су поднети. Ја се, наравно, надам да уколико, пак, изостане остварење онога што је једноставно и дефинисано као приоритетни задатак управо предложених измена и допуна, а то је, на првом месту, смањење сиве економије, која је свеприсутно и на плану туризма и на сваком плану у нашој земљи, онда ове измене и допуне, ако ништа друго бар створе једно погодно тло и сигурно представљају један корак даље ка подизању свести свих нас, дакле, грађана Републике Србије о потреби њеног искорењавања, јер без тога је немогуће да се створе услови који би допринели даљем развоју туризма у нашој земљи.

 Наравно, у дану за гласање, будући да сам већ споменула да овако предложене измене представљају добро законско решење, ДХСС-СПО гласаће за исти, као и за преостале тачке у овој начелној расправи. Захваљујем.

 ПРЕДСЕДАВАЈУЋИ: Захваљујем.

 Реч има потпредседник Владе др Расим Љајић.

 Изволите, господине Љајићу.

 РАСИМ ЉАЈИЋ: Уз то што би могао да се сложим са већином онога што сте ви истакли у овој дискусији, посебно када говоримо о предлозима или недостацима Стратегије развоја туризма, да претходна стратегија није ни минимално испунила очекивања у погледу њене реализације до тога да заиста лоша инфраструктура, мали број функционалних аеродрома, недостатак „лоу-кост“ (low cost) компанија узрокују и мањи туристички промет онога који би објективно могли да имамо.

 Само једно појашњење везано за средства у буџету. Ја сам рекао да смо задовољни, зато што 2014. године нисмо имали ништа. Дакле, када ви са нуле дођете до тога да имате у буџету 450 милиона динара за развој туристичких инфраструктурних пројеката, а у условима штедње, онда свакако имате разлог да будете задовољни.

 Друго, тачно је да смо се у једном тренутку плашили да неће бити адекватних пројеката и првих месец дана нашег јавног позива ту је било свега и свачега само не нечега што заиста доприноси развоју туристичке инфраструктуре у земљи. Ми смо намерно, сасвим свесно излазили са тим да има пара у буџету, али да немамо квалитетних пројеката.

 Епилог је, на крају, био да смо ми финансирали 61 пројекат укупно, вредно 450 милиона евра, а да су остали пројекти који су предати, не кажем да су сви идеални, не кажем да су сви оправдани, али остало је нереализовано пројеката у вредности од 915 милиона евра. Дакле, додатних пројеката у тој вредности. Према томе, средстава није довољно и због ове лоше инфраструктуре могли бисмо да потрошимо колико год имамо и то да их употребите на најбољи могући начин, али морамо да се понашамо у складу са мерама штедње које спроводимо и да средства која имамо у буџету искористимо на најбољи могући начин.

 ПРЕДСЕДАВАЈУЋИ: Захваљујем, господине Љајићу.

 Реч има народна посланица Дубравка Филиповски.

 Изволите, госпођо Филиповски,

 ДУБРАВКА ФИЛИПОВСКИ: Захваљујем, господине председавајући.

 Господине министре, уважене колеге, ја ћу своје излагање базирати на изменама и допунама Закона о туризму, због тога што, заједно са својим колегама из Посланичке групе НС, сматрам да закон препознаје значај туризма, да закон подстиче његов развој и да је он конципиран и на решавање проблема које сте ви врло добро, господине министре, врло добро конципирали у ове четири групе, образлажући овај закон. Посланичка група НС ће у дану за гласање подржати измене и допуне Закона о туризму и споразуме који су на дневном реду ове седнице.

 Зашто је овај закон важан? По мом мишљењу он предвиђа увођење реда, неопходног реда на који се већ дужи низ година чекало у раду туристичких организација. Да би се тај ред спроводио, он с правом даје већа овлашћења инспекторима и наравно веома је важна заштита грађана, безбедност грађана, јер су многи преварени, оштећени због тога што су их туристичке организације користиле. Тако да ће банкарска гаранција и полисе осигурања бити по мом мишљењу важан корак у смањењу броја оштећених туриста.

 Такође, мислим да ће се овим законом на најбољи начин омогућити једна здрава конкуренција, односно да најјаче, најбоље организоване агенције остану на тржишту. Законом се даје и могућност подстицаја за агенције које доводе стране туристе, што је, мислим, исто веома важна новина, али њима се постављају и услови како да се формирају туристичке организације, како да се удружују, зато што сваки град, свака општина нема такве потенцијале да би морала да има туристичку организацију.

 Кампања „Моја Србија“ је дала добре резултате, добро је што се она продужава и на следећу годину. Грађани су имали притужбе на сами рок пријављивања за коришћење ваучера и припремајући се за ову расправу сазнала сам да је Министарство продужило тај рок и то је добро.

 Оно што сам дужна још да вас питам, због великог броја грађана, јесу процедуре. Они су свесни да одређене услове и процедуре морају да испуне да би користили ове ваучере, али да ли се оне могу на неки начин још олакшати да би они брже тај поступак спроводили.

 Споменули сте у одговору мојој колегиници Олгици Батић да је Министарство, односно Влада предвидела одређен број средстава за пројекте за локалне самоуправе, од 450 милиона потрошено је само 74 милиона. Та информација није тачна, али знам да велики број пројеката није искоришћен због тога што, једноставно, нису били адекватни, нису испуњавали услове и с тим у вези је и моје питање за вас – шта Министарство ради на бољој искоришћености средстава која су предвиђена за пројекте у локалним самоуправама и туристичким организација, као и агенцијама у области локалне самоуправе?

 Податак да је у овом тромесечју ове године 10,3% више туриста посетило Србију свакако је охрабрујући. Томе је допринела и либерализација која је дата за одређене земље Блиског истока и Латинске Америке.

 Такође, рекли сте да учешће туризма у укупном друштвеном производу износи неких 1,8% и да, изјавили сте да очекујете да у наредном периоду буде неких 3% – шта је потребно још урадити да буде 3% и када очекујете то повећање?

 За Србију је поред сеоског туризма веома важан и бањски туризам. Знам да је Министарство дало препоруку за одређивање приватизационог саветника који ће предложити модел за приватизацију десет бања у Србији. Потпуно је јасно да нам је у развоју бањског туризма потребан свеж и нови капитал, али мислим да по том питању можемо узети нека позитивна искуства и учити од земаља у окружењу. На пример, Мађарска има 1.000 термалних изворишта као и Србија, али оно што Србија нема то су ти смештајни капацитети које Мађарска има и која по том питању учествује са 9% у бруто друштвеном производу земље и упошљава, чак, негде, 11% укупног радно способног становништва.

 Мислим да, негде, ми као грађани не схватамо да су потребна дугорочна улагања у развој туризма, него једноставно одустајемо од неких подстицаја, од неких улагања због тога што немамо врло брзо обрт средстава.

 Мислим да сте ви као Министарство и као људи који радите у овој области потпуно свесни да се приходи од туризма налазе отприлике на сваком кораку, само их треба на најбољи могући начин каналисати и искористити.

 Припремајући се за ову расправу не могу, због грађана Србије, а да не наведем још један позитиван пример, рецимо, из Велике Британије, која је 2014. године остварила добит колико је била укупна добит Србије за 2014. годину, само што су туристи долазили да гледају уживо британску фудбалску „Премијер лигу“.

 За мене је, такође, фасцинантна и Турска. Она је шеста земља у свету по посећености, а пре 30 година је била потпуно туристички неинтересантна. Није је било скоро нигде. Она је данас туристички бум и без обзира на неко окружење које има са Сиријом и Ираком, врло нестабилно, остварује преко 35 милијарди долара прихода и готово 42 милиона страних туриста посете ову земљу.

 Дакле, као што сам рекла, закон је добар. Имала бих још два питања за вас.

 Пред расправу о изменама и допунама Закона о туризму јављали су ми се одређени директори туристичких организација у Србији који су ми рекли да отприлике критеријуми за категоризацију објеката нису на најбољи начин постављени. Нисам дубље улазила у ту анализу, али сам просто хтела да ми одговорите на ово питање.

 С обзиром на то да је законом предвиђено да локалне самоуправе, такође, ангажују инспекцијску службу, моје питање је – како то локалне самоуправе да ураде када немају могућност запошљавања? То значи, да ли у тој области имате неку врсту прерасподеле инспектора, а знамо да их има око 100, и да је то веома мали број да се врши надзор на терену на територији целе Републике Србије?

 Дакле, само још једном желим да кажем да ће Посланичка група Нове Србије подржати измене и допуне овог закона и споразуме који су на дневном реду. Захваљујем.

 ПРЕДСЕДАВАЈУЋИ: Захваљујем, госпођо Филиповски.

 Реч има потпредседник Владе, др Расим Љајић. Изволите.

 РАСИМ ЉАЈИЋ: Да покушам да одговорим на ових пет питања која сте поставили.

 Дакле, процедура за ваучере ће бити сасвим сигурно поједностављена. Морали смо да будемо обазриви, јер се ради о једном пилот-пројекту. Буквално, за четири дана смо припремили Уредбу о ваучерима, имајући у виду и негативну кампању која се водила, често и са подсмехом за саму акцију и активност.

 Плашили смо се да не дође до злоупотреба и зато смо дали једну процедуру која, признајем сада са овог становишта, јесте мало закомпликовала и вероватно смањила број оних који би те ваучере хтели да користе, али смо на крају више него задовољни.

 Споменуо сам, већ је око 13.000 ваучера издато, 112.000 ноћења. Према томе, људи су користили ваучере и више од оних пет дана као услов да могу да добију 5.000 динара колико износи вредност ваучера.

 Примили смо притужбе грађана, оних који су били заинтересовани, то ће сада све бити узето у обзир, када будемо од 1. јануара кренули са новом уредбом о ваучерима.

 Што се тиче искоришћених средстава, рекао сам да смо ми искористили оно што смо имали. Практично, данас је истекао тај рок за пријаву пројеката. Остало је, дакле, много пројеката, преко стотину пројеката које нећемо моћи да финансирамо. Вредност пројеката је 915 милиона динара, и то сам споменуо, зато што немамо средстава у буџету.

 Мислим да оно што смо успели, то је неко и рекао током ове расправе, да је тема туризма постала актуелна, да су многе локалне самоуправе, такође, много више анимиране и заинтересоване да помогну развој туризма у својим општинама и ми очекујемо наредне године много квалитетнијих пројеката, осим ових које смо већ добили.

 Што се тиче наше пројекције и плана да учешће туризма у БДП-у са 1,8 повећамо на 3%, то зависи од свих оних услова које су овде спомињали они који су дискутовали.

 Дакле, први услов без кога нема развоја туризма нигде, не само код нас, то је инфраструктура. Са оваквим путевима, са недостатком комуникација можемо да радимо много шта. Можемо да донесемо законе, стратегије, правила, нажалост, тај циљ неће бити остварен. Дакле, инфраструктура је кључна ствар.

 Друга ствар, то су више функционалних аеродрома, више нискобуџетских авиокомпанија које лете и које превозе путнике по нижим ценама.

 Четврти услов, то је да коначно приватизујемо бање и завршимо процес приватизације тих бања. Без тога имамо један мртав капитал који не искоришћавамо у оној мери, који треба да буде искоришћен.

 Пета ствар, то је привлачење и домаћих и страних инвестиција у сектор туристичке привреде. Треба нам више инвестиција у овај сектор, више изградње нових хотела, нових туристичких објеката и, такође, то је нешто без чега нема остварења овог циља од 3%.

 И шеста ствар, и чини ми се да смо у томе делимично успели, а то је да туризам добије значај као економска, а не категорија само за забаву и разоноду. Туризам значајно доприноси расту привреде сваке земље и мислимо да и код нас постоји шанса да се то догоди.

 Што се тиче овог правилника за категоризацију, он ће следеће недеље бити донет. Дакле, ради се нови правилник о минимално-техничким условима и други о стандардима и он ће ове неке нелогичности, о којима сте ви говорили и на које с правом указују представници друштвених организација, отклонити.

 И, што се тиче Туристичких инспекција на локалу – неће бити дозвољен пријем нових туристичких инспектора на локалу, то је забрана која важи за све, али ће локалне самоуправе користити постојеће комуналне инспекторе, дакле, оне инспекторе који и иначе раде на локалном нивоу, повериће им се оне надлежности о којима смо говорили. Уколико за то нема капацитете, онда ће се републичка инспекција, као и до сада, бавити решавањем тих проблема, односно инспекцијског надзора и у тим јединицама локалне самоуправе. Према томе, неће бити никакве правне празнине или страха да ће одређени простор остати непокривен са инспекцијским надзором.

 ПРЕДСЕДАВАЈУЋИ: Захваљујем, господине министре.

 Реч има овлашћени представник посланичке групе, народна посланица Бранка Бошњак. Изволите.

 БРАНКА БОШЊАК: Уважени потпредседниче Владе, уважени гости из Министарства, поштовани председавајући, колегинице и колеге, туризам је свакако најпропулзивнија грана привреде, јер улагање у туризам генерише развој саобраћаја, инфраструктуре, прехрамбене индустрије, пољопривредне индустрије, намештаја, текстила, итд. Али, истовремено, развој туризма мора бити последица синергије различитих друштвених активности, јер нема, као што је управо и сада министар рекао, нема туристичке дестинације без доброг пута, без хотелско-угоститељских комплекса, али, истовремено и добро осмишљене политике културе, као и бриге о културном наслеђу. Потребни су нам добри образовни програми, како би се правили одговарајући програми ђачког и омладинског туризма.

 Улога Министарства туризма је да израђује стратегију развоја ове гране, да развија и промовише туристичке потенцијале Србије, као и да у сарадњи са Туристичком организацијом Србије координира све територијалне туристичке организације и друге учеснике у туристичкој понуди.

 Министарство и Туристичка организација Србије остварују регионалну сарадњу, интегришу Србију у светска, европска и регионална туристичка удружења, унапређују ниво туристичке понуде и производа и истовремено контролишу, награђују, подстичу али и санкционишу све делатнике у овој области.

 Туризам је привредна грана која је подложна релативно честим променама, флексибилна је, прилагођава се савременим трендовима, користи модерне савремене технологије и прати потребе и захтеве корисника.

 Због свега овог, Министарство је израдило Предлог измене Закона о туризму. Наравно, говоримо о Закону који је из 2009. године и који је због свега овога што сам рекла и мењан 2010, 2011. и 2012. године, а ево, данас имамо најновије измене.

 Шта све ново доноси овај закон? Закон се превасходно усаглашава са међународним прописима и у међувремену донетим законима у Републици Србији. Законом се уводе нови савремени методи, појмови и области пословања кроз те нове технологије, врши се прерасподела надлежности, ојачава се управљачка и контролна функција локалне самоуправе, али истовремено се туристичке дестинације могу поверити на управљање „дестинацијској менаџмент организацији“, наравно, све са циљем да се што већи број туристичких садржаја понуди корисницима.

 Стратегија развоја туризма доноси се на минималних пет година, по предлогу овог закона, а њена реализација дефинише се кроз акциони план, више пута поменут, с правом, дат му је, наравно, значај.

 Стратегија развоја туризма је сигурно најважнији документ којим се превасходно анализирају предуслови и сагледавају предности и ограничења једне земље, трендови и потенцијали, међународни и локални, дефинишу се циљеви и стратегије. Ново у овом закону је обавезна израда тог акционог плана и ево, да не бих понављала све оно што су рекле и колеге, стратегија, претходна, вероватно и није заживела због тога што није ни постојао акциони план.

 Најбитнија новина у предложеном закону је планирање посебних подстицајних средстава у буџету Србије за промотивне, развојне и едукативне програме у туризму. Тренутно се из буџета Србије одваја, ако се не варам, министре, рекосте 450 милиона евра, ја сам нашла можда неку другачију, мању статистику, те ето, добро је да је 450 милиона евра за унапређење туризма и ово, без обзира…

 (Расим Љајић: Динара.)

 Јел' сам добро рекла?

 Наравно, динарима. Да, наравно. И наравно да је ово свакако недовољно.

 С друге стране, законом је проширена надлежност ТОС-а, јер ТОС има своју надлежност како на промоцији домаћег производа у иностранству, али, с друге стране, он би, према својој систематизацији и послу требало много активније да учествује на побољшању квалитета домаћег производа.

 Мислим да је важно рећи да је Туристичка организација Србије оставила свој траг кроз различите промотивне скупове и сајмове, представљајући привреду Србије, али мислим да је релативно мало урадила на координацији, побољшању квалитета туристичке понуде Србије.

 Шта кажу наша и светска статистика? Видни су резултати и напредак у приходима од туризма у претходне две године. Директни приходи од туризма у 2013. години били су 1,053 милијарде долара, у 2014. години је остварен скок од 4,5% на 1,1 милијарда долара, а у 2015. години, читала сам неке ваше изјаве, очекује се 1,3 милијарде долара прихода од туризма.

 Да ли смо у потпуности задовољни? Сигурно да нисмо. Као што малопре рекосте да је приход од туризма у бруто друштвеном производу неких 1,8 или 1,9%, што је свакако недовољно када упоредимо са земљама окружења и када знамо да је, рецимо, у Хрватској тај проценат 12,2%, добро, они јесу превасходно земља туризма, у Црној Гори је 9,8%, али у Босни и Херцеговини 3%. Европски просек прихода од туризма је 10%. Мислим да је ово министарство у овом саставу урадило јако пуно и доста. Наравно, у уверењу смо да ће се тај позитивни тренд и наставити. Број запослених у туризму Србије је, негде, око 35.000, а са повезаним гранама 86.000.

 Према подацима Републичког завода за статистику, ево, само мало да неке скептике разуверимо, каже се овако – у периоду јануар-јули 2015. године у Републици Србији боравило је укупно 1.376.000 туриста, што је 13% више у односу на период јануар-јули 2014. године. Домаћих је било, да не бројим цифре, 13% више, што је укупно 55% од укупног броја гостију, а иностраних је исто 13% више. Али, тај се однос, који је раније био увек много више у корист домаћих гостију, сада некако избалансирао, па је тај однос 55% према 40% мало уравнотеженији. У Београду је више 10% страних гостију, а у бањским местима 36, но, полазиште је релативно мало, ради се о 42.000 гостију. Има доста пораста и у посети планинских места –15%, и тако редом.

 Статистике су прилично добре. Доста сам размишљала, министре, и рећи ћу вам нешто што сигурно нећете волети да чујете. Очекујем да се на лествици ваших пријатеља спустим за један степеник ниже, али сам чула од јако много, да кажем, људи који се баве туризмом, како страних, тако и домаћих, једну реченицу, а то је – најлепше што је могло да се догоди туризму, то је Расим Љајић. Знам да не волите, а ни ја не волим овакву комуникацију, али ето, просто, моје је било да кажем, не ради вас, не ради посланика, не ради Министарства, него ради јавности.

 Шта кажу светске статистике? Кажу да од 2000. до 2014. године пораст прихода од туризма стално расте, сем неког изузетка у 2009. години, те је са неких полазних 475 милијарди долара у некој 2000. години, закључно са 2014. години, порастао на 1.245 милијарди долара.

 Наравно да је сада јасно зашто толико сви причамо о туризму и зашто сви акценат стављамо на развој туризма, 10% светске привреде без прихода, заправо, отпада на туризам. Добро би било када би тај проценат успели да остваримо у нашој земљи. Од 184 земље, Србија је тренутно на 102. месту и надам се да ће се, од промена закона па и мало више озбиљности у свим сегментима туристичке привреде, то место попети навише.

 То значи у свим статистикама Србија стоји добро. Међутим, ми смо, ви као министарство, ми као посланици, кроз овај закон поставили мало амбициозније циљеве, јер треба приходовати више, а за то је потребно усвојити нову стратегију развоја туризма и акциони план, плански улагати у туризам и инфраструктуру, улагати у едукацију, што наравно закон доноси, активно учествовати у конкурсима за ЕУ фонда у областима туризма, потребно је пратити светске трендове и ослушкивати захтеве савременог туристе који хоће активан и садржајан одмор.

 Овај закон доноси измене у односу на претходне баш у правцу свега овог што сам навела. То значи, имамо финансијске подстицаје, имамо едукацију, заштита интереса туристе, принципијелне санкције према починиоцима, успостављање стандарда и остало. Држава ствара амбијент за улагање у туризам и добро је, али не знам колико је довољно, да се подстиче рецептива, јер тренутно у Србији, од свих агенција, рецептивом се бави свега 4%. Потребно је обезбедити стабилна буџетска средства и максимално се ангажовати на конкурсима за ЕУ фондове.

 С друге стране, развој туризма није само посао једног министарства, већ то мора бити стратегија, опредељење државе и потребна је синергија свих чиниоца о којима сте причали, како ви, министре, тако и већина посланика. Нема бањског туризма без договора са Министарством здравља, такође, нема без добре социјалне политике. Шта нам је са спортским туризмом, шта нам је са просветним туризмом?

 Хрватска је у својој стратегији развоја туризма навела да приоритете даје туристичким гранама које доносе сигуран профит и за које постоје финансијски подстицаји у ЕУ, а то су**:** наутички туризам, ту мислим да немамо много шансе, пословни, културни, здравствени, гастрономија, енологија, рурални, голф туризам, пословни и спортски туризам и еко-туризам. Подвлачим да голф туризам наводе као потпуно одвојен од спортског турима. О томе ћу можда нешто мало више рећи касније.

 Претприступни ИПА програми планирани су и за инфраструктуру и за унапређење људских ресурса кроз образовање. Туризам је индустрија забаве и ужитка, те се са улагањем у кадрове постиже један нови ниво туристичке понуде. У Србији је у успону конгресни туризам и ми имамо доста предуслова да га развијамо, али мислим да треба да обогатимо пратеће садржаје, како бисмо се кандидовали и боље пласирали на том списку дестинација конгресног туризма.

 Светска туристичка организација је у јуну ове године организовала у Антверпену конференцију где су тачно дефинисани приоритети при избору конгресних дестинација. Гости конгреса траже додатни садржај и, рецимо, једно од питања је било – колико град има голф терена у окружењу. Нажалост, цела Србија има само два терена, са по девет рупа, тако да користим ову прилику да мало понешто кажем и иницирам, евентуално, размишљања на тему развоја голф туризма.

 Ево мало статистике. Према „Оксфорд Економикс“, голф у Европи остварује приход од 48,3 милијарде евра, од тога на голф туризам отпада – туризам, ово генерише приходе укупно голф, али на голф туризам отпада 7,8 милијарди евра. У својој стратегији Хрватска, такође, наводи –голфери годишње Ирској донесу 240 милиона евра, Хрватска жели зарадити више. Ајде да ми зарадимо мало мање, али да зарадимо нешто од тога. Хрватска ће ускоро имати осам голф терена. У Европи их има 6.757 терена, голфера има 7.800.000, највише у Енглеској 1,5 милион, 600.000 има Француска, Немачка 400.000, Аустрија и Италија по 100.000, Чешка, рецимо, 55.000, у Србији и Хрватској их има по хиљаду. Бугарска, са свега 1.500 голфера, има седам голф терена и већ је сврстана у једну од најпожељнијих туристичких голф дестинација, а најбољи пример је град Белек у Турској, који је био једно обично рибарско место са лепим плажама, лоше посећен. Они су направили 20 голф терена. И, због изузетно велике тражње, недостатака термина за играње, они тренутно граде још три голф терена. Анталија је једна од нај, нај, најпожељнијих голф дестинација.

 Наравно, нису увек потребни велики пројекти да би се стало на мапу светских туристичких дестинација. Сваке године у јануару Светска туристичка организација УН додељује награду за туристичку изузетност. Ове године је у Мадриду подељено 14 награда. Ја ћу рећи само неке, просто, да схватимо о ком се нивоу кандидованих пројеката ради, награђених, рецимо, Туристичка организација Перуа је добила награду за пројекат „А шта ти планираш“, Туристичка организација Хрватске „Укуси и мириси Лошиња“, камп у Танзанији, ето, шта може пружити један камп, Амстердам, наравно, као конгресна дестинација.

 На самом крају, желим да кажем да ће Социјалдемократска партија Србије, наравно, подржати овај закон, јер верификује билатералне споразуме и регионалну сарадњу, планира заједничке туристичке производе, одрживи развој и конкурентност, афирмише државне подстицаје у туризму и приватни сектор и улаже у едукацију и подизања нивоа квалитета туристичких дестинација. Све то, наравно, имаће за крај како боље запошљавање, тако, наравно, и економски развој. Хвала вам. (Аплаудирање.)

 ПРЕДСЕДАВАЈУЋИ: Захваљујем.

 Реч има народни посланик Марко Ђуришић, шеф посланичке групе. Изволите.

 МАРКО ЂУРИШИЋ: Хвала, председавајући.

 Поштовани потпредседниче Владе и гости из Министарства, прво да поздравим чињеницу да овај ваш закон који данас браните испред Владе није дошао у скупштинску процедуру онако како по правилу долазе закони из Владе по хитном поступку, без могућности да се посланици упознају на прави начин са предложеним решењима, да се консултују и припреме за расправу. Хвала вам на томе. Надам се да ћете, као потпредседник Владе, успети да утичете мало на Владу да и други чланови Владе раде на ваш начин, да систематски прилазе променама закона и да нам их овде шаљу без ознаке „хитан поступак“, како би нам омогућили да прочитамо законе и добро се припремимо за њих.

 Оно што је мени било занимљиво на почетку јесте да је закон, иако су измене и допуне, прилично обиман. Преко 60 чланова је да се мењају важеће одредбе закона. Ви знате да, по правилу, ако се пола одредаба закона мења, треба да се пише нов закон. Ово је негде, ту, на граници. Можда је могао да се напише и нов закон, али ми је драго да је овај важећи закон, основни Закон који се данас мења, донет 2009. године, мењан је после 2010, 2011. и 2012. године и да је, ето, нешто из тог страшног времена, лошег и ужасног, могло да користи грађанима Србије и у претходне три године довољно добро да се туризам развија. Нажалост, туризам се није развијао у Србији у оној мери у којој се развија у свету. Данас смо мало нешто слушали о томе колико је то важна грана, колико доноси новаца државама, колико запошљава грађана. Нажалост, ми смо доста испод тог нивоа. Ја се надам да ће ове измене допринети да се ствари ту додатно побољшају.

 Оно што ме, међутим, брине јесте чињеница, гледао сам мало, рецимо, колики је однос учешћа у приходима од туризма, оствареног броја ноћења и сличних ствари, домаћих и страних туриста, узео сам да гледам податке за Шпанију, која је једна светска туристичка дестинација. И поред тога што велики број страних туриста долази, 55% прихода и броја ноћења у Шпанији остваре домаћи туристи. И они су имали огроман пад 2009. године зато што је у време светске економске кризе, пре свега, домаћи туризам био угрожен. Ми, нажалост, колико год овде причали о развоју туризма и мерама за којима је Влада ове године посегнула везано за ове ваучере, бојим се да не можемо да очекујемо значајнији раст домаћег туризма са овако ниским приходима грађана. Ово вам пре свега говорим као потпредседнику Владе, а не као министру.

 То значи, ова влада, ево три и по године њеног мандата, сваке године просечне зараде су све мање и мање. У таквим условима није реално очекивати да људи који немају довољно новца да преживе, да купе основне потрепштине, да плате рачуне који расту, порезе који расту и све то, могу да одвоје новац и за домаћи туризам.

 Други проблем је наравно понуда коју Србија може да понуди. Ми немамо море, одређени број људи воли преко лета да оде на море, а видим да су од премијера доживели критику ове године што су се усудили да иду на море. Како то они, ето, троше паре на море, а онда после траже паре или субвенције државе за бесплатне уџбенике или нешто слично. Нисам заиста могао да видим никакву везу између те две ствари, али мислим начин да приморавамо грађане таквим изјавама да се они окрену домаћем туризму једноставно није одговарајући и неће донети ефекта. Оно што треба да се ради, то је оно што сте ви рекли, развој инфраструктуре, едукација, улагање у пројекте и програме.

 И добро је, ја се слажем са вама што је буџет за туризам у односу на 2014. годину повећан са нула на 450 милиона динара. Не знам колико ћете се изборити у наредној години да буде буџет, али мислим да је то начин, а мени је било занимљиво, ви сте неколико пута у дискусији рекли овде како нам недостају функционални аеродроми и већи број low cost компанија како би се развијао пре свега тај међународни страни туризам. Чињеница јесте да је у мандату ове владе смањен број low cost компанија које лете из Србије, да је то урађено зато што фаворизовала домаћа авио-компанија. Имамо једну страну компанију, да не говорим сада овде имена, јер нећу никога да рекламирам, али чињеница је да је она водећа у региону, има огроман раст, сада је најавио куповину 120 авиона „Ербас“ (Airbus), она смањује сваке године број летова из Србије. Надам се да ће у тој стратегији нешто бити предузето по том питању. Добро је да Србија има националног превозника, али мислим да он не треба да буде конкуренција low cost компанијама него да обухвати једно друго подручје и другу циљну групу туриста.

 Сада неколико ствари везано за конкретна законска решења. Колико сам из читања успео да схватим највећи број тога је исправљање нечега што се у пракси у претходним годинама показало као недовољно јасно, везано за термине или неке ствари прецизне, прецизирају се боље и боље да се уреде, као и усклађивање са европским директивама и ми то поздрављамо и мислимо да су та решења добра.

 Имамо неколико сугестија, дали смо амандмане везано за то и оно што ми је, рецимо, било интересантно јесте да се враћа одредба која је постојала у старом закону, односно измењена је последњи пут, а везано је за део трошкова који се односе на полагање стручних испита туристичких водича. То је раније било о трошку оних који су полагали те стручне испите, а изменама 2012. године то је враћено на терет локалних самоуправа и очигледно да у буџету није било довољно новца па је то вероватно резултовало мањим бројем туристичких водича, а сада се враћа ово решење да ће те трошкове сносити они који желе да буду туристички водичи. У крајњој линији видим да ће ти трошкови сада, трошкови полагања испита, издавања лиценци о легитимацији бити приход буџета. Надам се да ће тај део прихода остајати у буџету вашег министарства за развој туризма и туристичких пројеката о којима смо раније говорили.

 Оно што сматрамо да би било добро то је измена која се тиче именовања директора Туристичке организације Србије. Ви кажете да се дефинишу услови за директора и предлаже се да га именује Влада, а сходно томе и локалне самоуправе, тамо где постоје туристичке организације основане у локалним самоуправама, ми смо додали да тај избор треба да буде на основу јавног конкурса. Једноставно, политика ове владе јесте већа транспарентност у односу на оне претходне и сматрамо и надамо се да ћете прихватити ово наше решење.

 Оно што нас брине и оно што сам ја слушао овде од већине колега посланика и од министра у претходној расправи то је чињеница да је један од проблема и велика сива зона у овој области туризма.

 У Образложењу овог закона говори се о томе да ће се усвајањем измена ових решења смањити тај туризам, а оно што је мене бринуло, ја нисам видео да ће се повећати, односно на који начин ће се повећати број инспектора, јер је као један од разлога за пораст и немогућност да се изборимо са сивом зоном у туризму наведен мали број инспектора. Каже се да на Копаонику нема уопште или у Врњачкој Бањи само један, али ме забринуло, ви сте сада рекли да неће бити новог запошљавања на местима инспектора, него ће то преузети комунална полиција у одређеним сегментима. Нисам сигуран да је то довољно и користим ову прилику да вас питам, да ли је, пошто ја то нисам могао да прочитам у Образложењу закона, планирано повећање броја инспектора или нека реорганизација? На који начин, којим конкретним мерама, колико пара држава намерава да потроши, јер је то неопходно како би се смањила та сива зона у туризму, па вас молим, министре, за одговор?

 На крају, ви сте у свом излагању рекли да је предвиђено до краја ове године да се донесе, чини ми се, шест подзаконских аката и три у пуном тромесечју следеће године. Ми смо приметили да ви нисте у закон ставили рок за та подзаконска акта и ми смо ставили један амандман који се донекле уклапа са овим роковима које сте ви предвидели. Ми мислимо, и то је пракса наше посланичке групе, да не остављамо тај рок, да кажем, да буде на слободну вољу министарстава за доношење подзаконских аката, јер је једна од главних замерки људи који се баве привредом у Србији то да се подзаконска акта не доносе на време или се у неким случајевима, чули смо, не донесу никада. Негде је, чини ми се, просечно време за доношење подзаконских аката у Србији 715 дана, то значи, скоро две године. Молим вас, с обзиром на то да је нашим роком предвиђено три месеца, а ви сте сада рекли да вам треба, неких, пола године, да пробамо да законским решењем обавежемо вас. Ја могу вама да верујем да ви на томе радите и да је то припремљено, а мислим да је добро да се установи та пракса да се законом одреди време у коме ће бити донета подзаконска акта, јер то практично омогућава примену закона. Овако ћемо долазити у ситуацију, као што смо чули да су поједина законска решења која постоје у старом закону, једноставно зато што нису донета подзаконска акта, нису била примењена и нисмо остварили онај ефекат који је закон требало да оствари до краја.

 Ми ћемо се, везано за ове измене и допуне закона, определити на крају расправе, и у целини и у појединостима. Сматрамо да је у принципу закон добар и нема пуно спорних ствари у њему, али желимо да видимо како ће се Министарство односити према нашим амандманима. Што се тиче међународних споразума они су нам, наравно, прихватљиви и наша посланичка група Борис Тадић – СДС – ЗЗС – ЗС ће гласати за све споразуме у дану за гласање. Хвала вам.

 ПРЕДСЕДАВАЈУЋИ: Захваљујем.

 Поштовани народни посланици, сагласно члану 27. и члану 87. ставови 2. и 3. Пословника Народне скупштине, обавештавам вас да ће Народна скупштина данас радити и после 18.00 часова, због потребе да Народна скупштина што пре донесе законе из дневног реда ове седнице.

 Реч има потпредседник Владе др Расим Љајић.

 РАСИМ ЉАЈИЋ: Само неколико појашњења, није реплика на то што је господин Ђуришић рекао. Дакле, ове године, после дужег низа, имамо раст броја домаћих и страних туриста и то је приближно исто око 12,5% и једних и других, што јесте значајно, јер смо прошле године у истом периоду, објективно, пре свега због поплава, имали пад домаћих туриста, за више од 10%. Тај раст је и у планинским центрима и у бањским местима, имамо и раст броја ноћења домаћих туриста за 6,7%.

 Овде имам и прецизну статистику, дакле, домаћих туриста ове године је било 911 хиљада. Појединачна места, домаћих туриста највише је боравило у Врњачкој бањи 111 хиљада, што је пораст за 20,5%, у Београду, имамо пад домаћих туриста од 1,3%, 104 хиљаде је боравило у Београду. На Златибору је раст 30% или 79 хиљада, на Копаонику 66 хиљада или пораст од 42,4%.

 Велики пораст је због ниске основе забележен на Дивчибарама, чак 62%, Старој планини чак 42%. Од бања, ту је бања Врујци, 27%, Врдник 24%, Врњачка бања са 20,5% и Пролом бања 20%.

 Према томе, и поред објективно смањене куповне моћи, због глобалне кризе, због економске кризе, реформи које спроводимо, имали смо пораст броја домаћих туриста и то јесте велики успех. Успех јесте и због чињенице да је ова акција дала више него добре резултате око поделе ваучера.

 Нисмо ми имали никакву намеру да се такмичимо са онима који ће да летују негде на мору и то је унапред изгубљена битка, и нико није имао амбицију да ми сада износимо аргументе зашто је боље летовати овде, а не на мору.

 Ми смо само изашли са једном акцијом која је имала за циљ да помогне онима који се одлуче да део одмора проведу у Србији и резултат тога је најмање, а ми очекујемо да ће за ових 15 дана тај број бити већи, јесте 120 хиљада ноћења, које су искористили грађани са ваучерима, а њих је било 13 хиљада и 100 до јучерашњег дана.

 Што се тиче полагања испита, ми смо вратили решење које је било пре две године, јер је ово решење било нецелисходно и оно је уведено, наводно, у оној „гиљотини процеса“, ако се сећамо, али показало се да није рационално.

 Имали смо ограничена средства у буџету, а огроман број пријављених водича и сада једни полажу бесплатно, а за друге нема новца да то ураде и стручни испит нигде није бесплатан и морамо да се враћамо на решења за која сматрамо да је у овом тренутку много целисходније, а на крају крајева, и са становишта буџета, рационалније.

 Што се тиче избора директора, немам ништа против да се они бирају на конкурсима и ми смо јасно назначили ове услове и правила која треба да се испоштују, међутим, у току процеса израде закона добили смо тумачење да ће се по Закону о јавним службама они бирати, а то је овакво решење које сте и ви споменули.

 ПРЕДСЕДАВАЈУЋИ: Захваљује, господине министре.

 Реч има овлашћени представник посланичке групе народни посланик Синиша Максимовић.

 Изволите, господине Максимовићу.

 СИНИША МАКСИМОВИЋ: Поштовани потпредседниче, уважени министре са сарадницима, поштоване колеге народни посланици, данас ћу као овлашћени представник Посланичке групе СПС говорити о сету закона у оквиру првог заједничког и јединственог претреса.

 Најпре бих говорио о закону о изменама и допунама Закона о туризму, који сматрамо изузетно важним, пре свега због чињенице да је туризам велика развојна шанса Србије и да треба да буде један од најважнијих праваца Србије.

 Измене закона, о којима данас говоримо, представљају унапређење постојећих законских решења, али и усклађивање са правом ЕУ и прописима земаља у окружењу. Ове измене су резултат, како се то каже у образложењу анализе стања на туристичком тржишту, у уочавању проблема са којима се суочава туристичка привреда и други субјекти чија је делатност непосредно повезана са туризмом.

 Прокоментарисао бих нека решења која сматрам унапређеним и бољим и пошао бих од сиве економије, иако то није на самом почетку закона.

 Као и у другим привредним делатностима и у туризму један од приоритетних задатака јесте смањење сиве економије.

 У том циљу, законом се врши прерасподела права, обавеза и овлашћења инспекцијских служби, тако што се локалној самоуправи, односно овлашћеним инспекцијским органима локалне управе поверава знатан део надзора над применом закона.

 Поред тога, обавезом регистровања свих туристичких субјеката у Регистру туризма који ће водити Агенција за привредне регистре, обезбедиће се адекватнија контрола.

 У овом регистру ће бити евидентирани сви субјекти од туристичких места, организација, ловачких кућа, па до туристичких водича и пратилаца.

 Добро је што се прецизније дефинишу постојећи и уводе нови појмови. Законом се, такође, даје шири простор локалним туристичким организацијама и Туристичкој организацији Србије да учествује и у креирању и промоцији и валоризацији туристичке понуде Србије.

 Сложићемо се сви да су улагања промоције у туризам Србије, деценијама била симболична, а некада их није ни било, чак су поједине локалне управе ускраћивале средства или су жестоко критиковале локалне туристичке организације за сваки утрошени динар, а онда се и шира јавност обрушавала на њих. Зато морамо реафирмисати улогу и положај туристичких организација које имају задатак да представе, промовишу локалне туристичке потенцијале и да се боре за њихову валоризацију.

 Добро законско решење јесте и то што ће ради подстицања развоја туризма у буџету Републике Србије, поред осталог, обезбеђивати средства и за учешће у финансирању промотивних активности, туристичких дестинација и туристичких места, туристичко-културних и туристичких манифестација у земљи и иностранству, па и за програме едукације, усавршавања вештина запослених у туризму.

 А део буџетских средстава биће усмерен и на подстицање и унапређења туризма туристичког промета домаћих туриста и организованог туристичког промета страних туриста на територији Републике Србије.

 Дакле, закон треба да обезбеди одговорно, успешно и ефикасно управљање развојем туризма, али и већу ефикасност у раду свих туристичких субјеката који учествују у формирању и пласману туристичке понуде Србије.

 У том светлу, посматрамо и опредељење Владе Републике Србије да се на још озбиљнији начин посвети туристичкој привреди и туристичком развоју. Ове измене и допуне Закона о туризму, о којима данас говоримо, управо данас видим као такав државни циљ. Да Србија треба да улаже у туризам и да може обезбедити још боље место на туристичкој мапи Европе говори и стални тренд раста туристичког промета, а посебно све већи девизни прилив од туризма.

 У 2014. години Србија је остварила 1,1 милијарду долара од туризма. Овом позитивном тренду допринела је боља позиција Србије као државе, као безбедне и туристичке атрактивне дестинације, али и визна либерализација која је омогућила већи број иностраних туриста.

 Овакви позитивни трендови треба да буду снажан мотив, не само држави да улаже у ову привредну грану, већ и самој туристичкој привреди да развија, унапређује квалитет своје понуде и постане конкурентна.

 Држава треба повољним законским оквиром и одабраним стимулативним мерама да подстиче развој туризма, зато што је то привредна грана која, поред пољопривреде, остварује највећи девизни прилив.

 Када говоримо о подстицајним мерама, истакао бих меру наше владе под називом „Моја Србија“, којом су, ваучерима, стимулисани грађани Србије да летују у Србији. Овом мером директно се утиче на повећање домаћег туристичког промета, на већу искоришћеност смештајног капацитета и, оно што је важно, на смањење одлива девизних средстава ван земље.

 Истовремено, и туристичка привреда мора радити на унапређењу и модернизацији своје понуде, како би привукла што већи број домаћих туриста.

 Ми социјалисти подржавамо ову меру и мислимо да би ово требало да постане једна од дугорочнијих подстицајних мера, као што у трговини имамо акцију „Купуј домаће“, коју, такође, подржавамо. Србија мора да заштити своју производњу и своје тржиште. Уосталом, и велике државе Европе штите првенствено домаћу производњу и домаће услуге, и једна развијена Немачка је остварила од домаћег туризма чак 70% туристичког промета, јер подстиче развој домаћег туризма.

 Поштоване колеге посланици, Законом о туризму регулише се и доношење стратегије развоја туризма као стратешког развојног документа. До краја ове године требало би донети нову националну стратегију развоја туризма за период 2015-2025. година, којом би требало утврдити нове развојне циљеве.

 Туризам треба да постане један од чинилаца уравнотеженог регионалног развоја Србије, а то је могуће, јер сваки регион Србије има неки вредан туристички потенцијал око кога се може формирати квалитетна туристичка понуда.

 Дакле, стратегија треба да отвори нове могућности за развој недовољно развијених туристичких регија. Знамо да је по досадашњим ефектима Србија као туристичка дестинација препозната по Београду, Копаонику, Златибору, Врњачкој Бањи, али и Драгачевској труби, Егзиту.

 Посебно бих овом приликом скренуо пажњу на значај планинског центра Копаоник, који је највећи и најопремљенији туристички производ Србије. Лично сам учествовао у изградњи туристичке понуде Копаоника, градећи и руководећи једно време неким туристичким објектима.

 Копаоник је читава туристичка регија, која треба да се развија интегрално и одрживо. То је и Национални парк, са заштићеним природним добрима. У подножју су бање**:** Јошаничка, Луковска, нешто даље Пролом, Куршумлијска и друге. У окружењу су бројни споменици културе, и најзначајнији средњевековни манастири Студеница и Жича, или у Крушевцу „Лазарев град“ и црква Лазарица, затим, Долина јоргована. А делом ове туристичке регије може се сматрати изузетно атрактивно подручје Голије, која представља реалан и перспективан туристички производ. Озбиљно треба размишљати и о Сјеничко-Пештерској висоравни. Зато се и развој свих ових потенцијала мора посматрати целовито.

 Копаоник би као туристичка дестинација требало инвестиционо заокружити изградњом још неких садржаја, како би се остварио потпун економски ефекат досадашњих улагања. Ту пре свега, мислим на изградњу две гондоле, једну из правца Брзећа, и другу из правца Рашке, повезивањем са скијалиштем, изграђеним капацитетима у Брзећу са бруске стране и на планинама ка Рашкој ставили би се у функцију и створили услови даљег инвестирања на овим подручјима.

 Ово у врло кратком времену може донети око 1.000 новозапослених у овом крају. У том контексту треба приступити изградњи заштитне баријере на путу код Сребрнца, како би се избегло често затварање овог путног правца због снежних наноса и то у току пуне сезоне.

 Али, осим афирмисаних дестинација, Србија мора да се посвети и развоју нових и да притом води рачуна о равномернијем развоју неразвијених подручја. Готово по правилу, у неразвијеним подручјима има много туристичких потенцијала, да поменем Власину и Јастребац, као изузетне потенцијале и за летњи и за зимски туризам. Нажалост, Власина је једини планински туристички центар који нема жичару, па је осим скромних капацитета и то један од разлога недовољне искоришћености ове изузетне дестинације.

 Затим, подсећам на Врањску, Сијаринску бању, Бујановачку и друге бање, које су веома скромно искоришћене, а поседују огромно природно богатство, термалне воде са великим потенцијалом.

 На пример, Сијаринска Бања има 26 минералних извора, има и једини природни гејзир на континенту, али је веома скромно опремљена у погледу смештајних капацитета, да не може бити довољно конкурентна. Да оволике термалне воде високе температуре отичу у реку, као што је то случај у нашим бањама, сигурно не би дозволиле ни много развијеније земље, напротив.

 Ми имамо лидере у бањском туризму, то су пре свега Врњачка Бања која поред Београда, Златибора и Копаоника, има највећи туристички промет, затим Сокобања, Буковичка, Врдник, Јунаковић, Рибарска Бања, али имамо и ове мале и неразвијене бање са термалним водама капацитета од преко 200 литара у секунди које треба афирмисати и обезбедити инвестиције и ставити у функцију неискоришћене потенцијале.

 Знамо да квалитетног туризма нема без добре саобраћајне и туристичке инфраструктуре, зато и тај аспект треба сагледати кроз туристичка планска акта. Конкретно, у бањама је потребно модернизовати туристичку инфраструктуру и садржај. Ту мислим пре свега на изградњу „спа центара“, „фитнес центара“, као и модерног и конкурентног садржаја. Држава би, с обзиром на потенцијале бања, могла у финансирању развоја бања да примени исти развојни модел као код скијалишта.

 Србија је и транзитна земља и од транзитног туризма могла би много више да добије, али да би сте били конкурентни, морате имати квалитетан и добро осмишљен производ и мотивисати десетине хиљада туриста који прођу кроз Србију да, баш, овде сврате.

 Туризам је радно-интензивна и ниско-акумулативна грана, зато је његова развојна шанса за запошљавање великог броја људи. Тако треба посматрати развој свих видова туризма за које имамо потенцијале, планински, здравствени, културни, конгресни, транзитни, сеоски, ловни, наутички, итд.

 Као значајан фактор развоја туризма, подвукао бих улогу угоститељске привреде. Знамо да је хотелијерска привреда есенцијални део сваке туристичке дестинације, скоро 60% прихода остваре хотелијери. Зато је важно и у њу стимулисати и афирмисати.

 У Србији је до 1. августа 2015. године категорисано 327 хотела, а има их много више. Они који се нису категорисали, сматрају да је правилник о категоризацији у неким елементима строжи од истих у многим земљама Европе.

 Да подсетим да се са категоризацијом хотела почело 1994. године када је ова област први пут уређена Законом о туризму.

 Можда би било добро размислити и о увођењу добровољне категоризације ресторана, што би сигурно повећало квалитет у гастрономији.

 Затим, да поменем и предлог наших хотелијера, који су носиоци рецептиве, да се размисли о законској могућности да се део боравишне таксе, рецимо, 10% остави хотелима и другим објектима који ту таксу убирају, наплаћују, уплаћују у локалне буџете. Услов би био да се тај износ користи за промотивне активности хотела, односно објеката у којем се такса и убира.

 Ова мера би била веома значајан подстицај хотелијерима да своју понуду што боље пласирају на домаћем и међународном тржишту. Тиме би се увећао профит хотелијера, а уједно и приход буџета Републике Србије.

 Важно је и питање кадрова у хотелијерству и туризму. Кадрови морају имати модерна знања, али и проћи кроз озбиљне програме практичне обуке, како би одговорили потребама савременог туристе, пробирљивих захтева.

 Искористио бих прилику да поменем још један сегмент туризма, то је дечији и омладински туризам. Њему и у развојним документима и закону треба посветити посебну пажњу. Можда је чак појам дечијег и омладинског туризма могао бити дефинисан и чланом 3. овог закона.

 Затим, ту је и проблем са организовањем и спровођењем екскурзија, које се могу дефинисати као вид образовног дечијег и омладинског туризма.

 Познато је да за школе и агенције постоје велика ограничења због примене Закона о јавним набавкама, тако да се због понављања тендера и других рокова за њихову реализацију веома често екскурзије и не реализују.

 То питање није предмет овог закона, али га треба адекватно решити како би се нашој деци омогућио и овај вид едукативног садржаја.

 И на крају, да истакнем један успех наших туристичких радника пре неколико дана, 27. септембра, на Светски дан туризма, Туристичка организација Србије доделила је највиша годишња признања туристичким посленицима и ту се види шта је прави квалитет у српском туризму.

 Честитао бих, овом приликом, свим добитницима награде „Туристички цвет“. То је знак да Србија може да постигне високи квалитет у свим сегментима туризма, а то може не само зато што има објекте, већ зато што има људе са срцем, гостољубиве и отворене.

 Поштовани посланици, кратко бих се осврнуо и на законе о потврђивању још четири споразума, који се разматрају у оквиру овог претреса. Најпре, то је Предлог закона о потврђивању амандмана на Статут Светске туристичке организације.

 Република Србија је пуноправан члан Светске туристичке организације од 2001. године. Такође, важно истаћи и то да је наша земља реизабрана у други мандат чланства у Извршном савету Светске туристичке организације за период од 2013. до 2017. године као представник Европе и региона. Зато смо као чланице ове организације у обавези да ратификујемо амандмане на Статут ове организације, који се односе на финансијска правила на начин избора генералног секретара Светске туристичке организације у циљу унапређења политике туризма и адекватног позиционирања наше државе на светској туристичкој мапи.

 Затим, данас треба да ратификујемо и Закон о потврђивању Споразума између Владе Републике Србије и Владе Републике Македоније у области туризма. Споразумом са Републиком Македонијом о сарадњи у области туризма унапређују се билатерални однос између наше две земље у целини, а посебно у области туризма и да се на овај начин ствара институционални оквир за јачање сарадње између појединих партнера у туризму, чиме се продубљује и укупна међусобна економска сарадња. Вишеструка је и обострана корист оваквог једног споразума на основу којег ће наше две земље убудуће размењивати информације кроз статистичке податке, затим, подстицати узајамно учешће на сајмовима туризма, као и заједнички представљати дестинације обе државе на прекоморским тржиштима.

 Данас ратификујемо још један споразум са Републиком Македонијом. То је Споразум о економској сарадњи, којим се обезбеђује континуитет билатералне економске сарадње, с обзиром на то да је претходни овакав Споразум са Републиком Македонијом престао да важи јануара 2013. године.

 Из тог разлога, иницирано је закључивање новог споразума који ће створити услове за даље унапређење економске сарадње наше две земље на дугорочним основама, узимајући у обзир чињеницу да трговинска размена између Србије и Македоније из годину у годину бележи раст, а у 2014. години бележи тренд раста и износила је 643,8 милиона евра, а није занемарљива за наш укупан спољнотрговински промет.

 Данас треба да потврдимо и Протокол о изменама и допунама Споразума о слободној трговини између држава ЕФТА и Републике Србије. Економска и трговинска сарадња између Републике Србије и ЕФТА чланица одвија се на основу Споразума о слободној трговини, који је ступио на снагу 2011. године.

 Потврђивање овог протокола о изменама и допунама Споразума о слободној трговини обезбеђује нашој држави додатну заштиту, с обзиром на то да се измене и допуне односе на поштовање обавеза из одговарајућих конвенција о заштити животне средине, на међународне стандарде везане за рад, као и на промовисање инвестиција које фаворизују одрживи развој. Како је за нашу земљу област заштите животне средине веома значајна, тако и овај споразум има велику важност.

 На крају да кажем да ће у дану за гласање све ове законе из овог заједничког претреса Посланичка група СПС подржати. Хвала вам лепо. (Аплауз.)

 ПРЕДСЕДАВАЈУЋИ: Захваљујем, господине Максимовићу.

 Да ли још неко од овлашћених представника жели реч? (Да.)

 Реч има овлашћени представник СНС, народна посланица др Томић.

 Изволите, госпођо Томић.

 АЛЕКСАНДРА ТОМИЋ: Хвала. Уважени председавајући, поштовани министре, колеге посланици, доста је тога речено по овом дневном реду, а и мислим да је конструктивна расправа, такође, била и на Одбору за привреду, регионални развој, трговину, туризам и енергетику, али сигурно да измене и допуне овог закона о туризму изазивају велику пажњу, поготово што и листа говорника има јако велики број, тако да је ово тема у којој заиста имамо доста тога да кажемо, без обзира што су моје колеге до сада говориле.

 Основа, уопште, доношења овог закона се показала да није само регулисање целе ове области, већ и део који се односи на уређење и рада туристичких организација које су у директном контакту са корисницима, односно са путницима и као што смо имали прилике да видимо, закон је једно, а живот је нешто сасвим друго. И, управо због свих оних проблема који се дешавају, а они су највидљивији негде када је време годишњих одмора, очито је било потребе да дође до великих измена и допуна.

 Оно што је битно да се каже то је да је овај закон прошао јавну расправу у јануару 2015. године. То значи да је заиста било потребно доста времена да се све те промене и поправке изврше да би дошао у овој форми. Али, пре свега, циљ овог закона и ових измена је отклањање одређених проблема који су се појавили и у самој привреди, јер се на тржишту понуде и потражње у туризму јављају различити субјекти.

 Осим овог дела који се односи на сучељавање свих тих субјеката који се налазе уопште на тржишту туристичке понуде, односно услуга, имамо и те директиве ЕУ које смо обавезни да усагласимо, а имамо и онај закон о заштити потрошача, који треба да буде усаглашен. И добро је што на крају овакве измене и допуне треба да дају једно целисходно решење.

 Оно што је важно рећи јесте да увођењем нових појмова које сте дали у овом закону, као што су менаџери и менаџерске компаније, али везане за одређене дестинације и везано за одређене промене, када говоримо о конгресном туризму, у ствари дају једно ново светло, један нови печат овом законском предлогу, али и показују да Србија заиста у овом ресору иде јако напред.

 Осим тога, треба рећи да тиме јачате и конкурентност овог сектора, али не само унутар конкуренције која се дешава код привредника у Србији, него, богами, и оних у нашем окружењу.

 Можете приметити да је негде приватни сектор увек препознао секторе који су у узлазној путањи и ви можете данас посетити одређене привредне субјекте који су заиста доста тога урадили што се тиче туризма и подигли један ниво те услуге на ниво који мислим да је и виши него са земљама у окружењу, па чак и оне које су чланице ЕУ.

 С друге стране, имате, рецимо, незавршену приватизацију и много објеката који су још увек остали у неком статусу друштвеног предузећа, па, нити су у систему да оду у стечај, нити да су икада били поменути да буду саставни део приватизације и, једноставно, таворе као објекти, због којих стварно држава треба на одређени начин да што пре заврши тај поступак и, наравно, Министарство приведе то ради.

 Добро је што сте организовали ту интерсекторску, како да кажем, међуминистарску комисију, која треба да реши на адекватан начин и приватизацију, а део који одваја РХ центре, то значи, издваја из дела приватизације бања, да бање решавате системски, интегрално, посебно у односу на овај медицински туризам и то је оно што, суштински, данас кад причамо о свим водећим врстама туризма ми видимо да за сваки сегмент у друштву ви можете тако да га назовете. Ако говоримо о спортском туризму, онда можемо да говоримо и о рекреативном туризму. А ако говоримо о том сеоском туризму, онда нећемо само да се задовољимо тиме, него ћемо да кажемо да је то рурални туризам или такозвани одрживи туризам. ЕУ га тако назива, па чак и пројекте које финансира из ИПА фондова, или га назива одрживим, зато што спаја одређене сегменте развоја економије за туризам, као на пример животну средину, планински туризам, рурални туризам и онда га везује, обједињује, што, мислим да Србија има те потенцијале.

 Ја сам неколико пута и министарки пољопривреде скренула пажњу да би заиста са вама требало да има јако добру сарадњу што се тиче тог одрживог и руралног туризма, зато што много жена које су на селу, пољопривредни произвођачи, једино се оне баве тим руралним туризмом. Оне су препознате као носиоци тог сегмента и развоја. То је у ствари шанса да и наши људи остану што више на селу, да се заустави тај вид урбанизације који је неминован у свакој држави, али ето, Србија има потенцијале да заиста село остави на одређеном нивоу развоја и да крене у једну здраву модернизацију, не ону модернизацију коју ми сматрамо тиме што би, рецимо, увели одређену врсту инфраструктуре тог типа да направимо једно модерно село, па онда долазимо у ситуацију да се оно спаја са градом.

 Хтела сам да кажем да уопште ово што сте рекли у вези инфраструктуре, да је у ствари један од најважнијих фактора, оно што је важно да се каже, а негде се мало спомиње, да је, рецимо, Ниш од када је отворио ту авио-линију са Малмеом и Цирихом повећао и тај бањски туризам. Зашто? Зато што је Ниш на позицији између три велике бање – Нишка Бања, Рибарска Бања, Сокобања и самим тим они који су корисници таквих саобраћајних услуга, малих аеродрома као што је Ниш, заиста имају могућност и уопште Ниш онда има могућност да ширу палету понуде да према овим дестинацијама за које је повезан.

 Стране директне инвестиције у сектору туризма, мислим, биће препознате оног тренутка када ми завршимо приватизацију, јер је очито да се садашње фирме које су стечају налазе у великим бањама Србије и још увек нису приватизоване на онај начин на који то треба да се заврши. То значи, или се продају делови у виду стечајне масе тих објеката, још увек није дошла нека велика компанија да купи. Тачно је да постоје заинтересовани. Тачно је да постоје писма, и ви то врло добро знате, и од Министарства привреде, али је исто тако тачно да компаније које су негде препознате по, рецимо, спа-туризму, или по рекреативном туризму, или по медицинском туризму, онога тренутка када се оне буду појавиле овде на тржишту, ми тек тад можемо да говорим о страним директним инвестицијама. Јер тако велики објекти захтевају велика милионска улагања, а да је до сада било шансе вероватно би неко од наших домаћих инвеститора у то уложио и на одређени начин ушао у то. С обзиром на то да је криза, никада се нико није усмерио да улаже велика средства у туризам, увек би пре кренуо према производњи.

 Али када ви мало погледате статистику од 2012. године, па до данас, онда ћете на основу ове статистике да видите да је суштински јако пуно урађено у сектору туризма и да ово министарство које водите, заиста, има добре резултате. Пре свега, треба рећи да је Влада Србије и господин Вучић водио једну спољну политику која је очито отворила могућности да се повећа број страних туриста, јер тај број ноћења управо то и говори.

 Ако погледате 2012. годину, када је пораст туризма био само за 1%, где је домаћи био у великом паду, 61% је био домаћи, а 39% су били страни гости на тржишту Србије, када говоримо са аспекта туризма, онда у 2014. години ви имате потпуно другу слику. Имате другачију структуру. Имате 12,5% раста, имате код домаћег туризма 1% пад, али зато имате иностраног 13% пораст и самим тим структура се потпуно променила. Имате 46% страних гостију, а 54% домаћих. Влада је у том тренутку реаговала врло брзо, с обзиром на то да није чекала да прође ова година, него када је видела ове резултате 2014. године, постојала је та политичка воља са којом сте изашли и заједно, као Министарство и премијер, и осмислили модел са којим бисте стимулисали путем ваучера, да се, једноставно, такав пад, уколико постоји, заустави и да кренете у даљи прогрес.

 Али оно што је интересантно, то је да, ако погледате, рецимо, Београд, као „сити брејк“ (city break) дестинацију, она се налази свуда на првом месту свих туристичких понуда у свету и ЕУ. Међу младима је то, како да вам кажем, постао један бренд, као што је и „Егзит“, као што је и „Гуча“, али када погледате пораст броја у односу на 2013, 2014. годину, пораст броја гостију у Београду сада је у порасту 13%, а од 2012, ако упоредите Нови Сад, који је био у паду 1%, сада је у порасту 16.

 Када говоримо о бањским местима, раст, који је био 2012. године на 10%, данас већ иде на 14. А, када говоримо о планинским местима који је, негде, био у расту од 13%, данас 2015. године, са подацима из 2014, у расту је 21%. То вам говори да је та палета понуда заиста порасла, да је туризам препознат и од стране државе као развојна шанса, у смислу економског развоја државе, и поред свих проблема које сте имали и као Влада, у смислу прошлогодишњих поплава и тог варирања шта је економски раст, а шта је суштински оно што се зове борба за опстанак, туризам је показао да ипак приватни сектор јако добро препознаје шта су развојне шансе и негде је та политика коју је Влада Србије заиста кренула да промовише, у смислу развоја приватног сектора и смањење јавне потрошње, кроз развој приватног сектора, добра.

 На крају бих рекла, што се тиче овог закона, да је промоција јако битна и јако је битно што сте сада уврстили ту међународну компоненту кроз водиче, коју могу данас са одређеним европским лиценцама да функционишу и на тржишту Србије, а према законима који постоје у Републици Србији. Добро је што сте један део надлежности суштински пренели на локалну самоуправу. То је ово преношење надлежности на туристичке инспекторе, тако да и локалне самоуправе сада имају могућност да приходују те боравишне таксе. На крају крајева, могу тај прекршајни налог да ураде уколико ухвате, односно буду у ситуацији да утврде да је дошло до прекршаја у смислу сиве економије, да се издају одређени туристички објекти, а да нису за то пријављени, и да држава једноставно није наплатила порез.

 Важно је рећи да кроз ту сарадњу локалне самоуправе Република може само да профитира. Како? Када спустите те надлежности и оно што је била дилема на Одбору, а видим и код других посланика, неће бити новог запошљавања. Преношење надлежности подразумева да локална самоуправа сама организује ко ће вршити тај део послова. Шта то значи? То значи да ће у општинама и градовима у коме је развијен бањски туризам локална самоуправа наћи начин ко ће то обављати боље, него, рецимо, у локалним срединама у којима не постоји приоритет на тој врсти туризма, него на некој другој. Према томе, мислим да је добро што сте локалним самоуправама дали могућност да они сами организују своје инспекторе који ће обављати тај посао. Тај посао само ће донети добро и држави и подстаћи једну врсту конкуренције и стимулисати да се и други баве тим послом, поготово када причамо о сеоском туризму. Ту сте отворили велике могућност физичким лицима да се заједно баве овим послом на адекватан начин, а да опет буду пријављени и да немају велике трошкове.

 Оно што је важно рећи, а што се тиче овог закона, то је да се и Споразум, који је на дневном реду, у вези са Македонијом показао као јако важан и са правом га данас овде ратификујемо, односно имамо тај предлог закона Споразума сарадње са Владом, јер је очито да је потреба да се продужи, да се показао као добар, али и овај предлог амандмана којим дајемо сагласност на Статус Светске туристичке организације показао је да смо ми у групи са једном Холандијом и са једном Шпанијом. Ако ми знамо да једна Барселона приходује годишње 100 милијарди евра само због туризма који има развијен и да је то један део Шпаније који се такмичи у тој туристичкој понуди са главним градом Шпаније, онда се заиста ми угледамо на најбоље. Према томе, без обзира што говоримо о амандманима који се односе на избор генералног секретара, уопште начина избора земаља које су чланице Светске туристичке организације и о томе да буџет треба да буде изречен у еврима, без обзира на то, треба рећи да је ово велико признање суштински за рад.

 На крају бих рекла да, поред овог закона и ове области у туризму, имамо Предлог закона о потврђивању Споразума о економској сарадњи између Србије и Македоније. Оно што сте рекли је јако значајно, а то је да ми са Македонијом имамо тако чврсте односе, да смо четврта земља за њих, а они за нас седма земља по значају економске размене. Стратешки је јако битно да са Македонијом имамо добре односе, поготово у овој економској сарадњи, јер то доноси бенефите и њима и нама.

 Када говоримо о Протоколу о изменама и допунама Споразума о слободној трговини између ЕФТА и Републике Србије треба рећи да ЕФТА обухвата земље које су заиста од великог значаја, поготово када говоримо у том економском смислу и уопште када причате о банкарству, али и када усвајате принципе који се односе на заштиту животне средине и оне који се односе на заштиту на раду, то значи да ми заиста као држава постајемо озбиљна, водећа држава у региону са којом данас причају све велике државе које креирају светску политику.

 Када сам говорила о томе да је врло значајно водити јако добру спољну политику, поготово за туризам, онда се показало да управо ова синергија даје добре резултате.

 У дану за гласање, сигурно ћемо подржати, као СНС, овакав Предлог закона, јер мислимо да, на крају крајева, имате и подршку премијера за све ово што радите. Господин Вучић је показао на најбољи могући начин да одређене гране привреде, уз помоћ и политичке воље и добрим политичким комуникацијама са другим државама у региону и у свету, заиста, могу да имају велике бенефите. Хвала вам. (Аплауз.)

 ПРЕДСЕДАВАЈУЋИ (Константин Арсеновић): Хвала.

 Пошто су овлашћени представници искористили своја права, сада прелазимо на листу посланика према приложеном списку.

 Први је народни посланик Петар Петровић, а затим Јанко Веселиновић.

 Извол'те, господине Петровићу.

 ПЕТАР ПЕТРОВИЋ: Уважено председништво, господине министре, даме из Министарства, колеге и колегинице народни посланици, одмах на почетку желим да поновим оно што је рекао и овлашћени представник Посланичке групе ЈС, господин Косанић, а то је, да ће Посланичка група ЈС у дану за гласање подржати, не само измене и допуне Закона о туризму, него и све ове протоколе, односно предлоге закона о потврђивању споразума о међународној сарадњи државе Србије са државама са којима су потписани ови споразуми.

 Оно што на почетку, испред Посланичке групе ЈС, желим да кажем, истовремено и да похвалим Министарство, јесте то да је коначно изашло са Предлогом измена и допуна Закона о туризму. Мислим да је било последње време и последњи тренутак да се почне са изменама и да се предложе измене овог закона, надам се за кратко време и усвоје, јер уназад оно што се догађало у Србији са одређеним туристичким организацијама, које су организовале одмор многих грађана ван земље, набоље речено, било је чудно, па су изазивале и одређене потешкоће, да не кажем и кривична дела која су се дешавала, када су у питању те организације.

 Али, оно што желим, испред ЈС, да похвалим на почетку, јесте то да је Министарство препознало да мора на челу туристичких организација да дођу стручни људи, људи који иза себе имају неке резултате рада и који знају шта значи бавити се туризмом, бити на челу туристичке организације, како на локалу, тако на регионалним центрима, тако и на покрајинским и републичким органима.

 Такође, похвалио бих и то да сте препознали да мора да се уведе ред међу оним организацијама које желе да се баве туризмом, односно организацијом туризма и да морају да имају обезбеђена средства у случају да дође до неких неспоразума око уговарања или непоштовања уговорних обавеза према корисницима туристичких услуга, јер до сада, као што сам на почетку излагања рекао, било је много проблема код појединих, ad hoc, да кажем тако, туристичких организација, које су желеле на брз и лак начин да дођу до зараде, а у ствари нису водиле рачуна о томе да су оштетиле многе грађане који су одлазили на одређену дестинацију за коју су уплатили, а када су дошли тамо суочили су се са многим проблемима. Само онај који је то доживео зна какве је проблеме имао.

 Зато, још једном у име ЈС похваљујем Министарство што је препознало ово и што је смогло снаге да изменама овог закона уведе мало оштрије, да кажем оштрији ред у организовању будућих туристичких путовања, од стране оних организација које желе да се баве тим послом.

 Такође, као што је и у самом закону речено, оне понуде морају бити дате прецизно на српском језику или оверене, ако су на страном језику, да онај који жели сутра да користи услуге неке туристичке организације на некој дестинацији ван државе Србије, да зна шта му се нуди и са чиме може да дође у проблем, а уколико таквих проблема има.

 Не бих понављао ове податке које су одређене колегинице и колеге истакли у процентима повећања, смањења броја корисника и тако даље, то већ има у статистичким подацима. Ми из ЈС бавићемо се, и ја као представник ове посланичке групе, да вам нешто сугеришемо за даљи рад, када је у питању даљи развој туризма у Републици Србији, односно у држави Србији.

 Посебно бих нагласио, али нећу да кажем да до сада није, и ту бих похвалио Министарство да је давало велики допринос свим локалним самоуправа које су желеле да развијају туризам на својим територијама, и надам се да ће то бити и убудуће. Управо ЈС вам то сугерише, да се омогући мањим локалним самоуправама које желе да понуде нешто на својој територији, неку туристичку дестинацију, а немају довољно средстава из својих локалних извора, да им Министарство омогући кроз одређену помоћ да та локална самоуправа може да развија туризам на својој територији.

 Неко ће ми замерити, али морам да истакнем пример града одакле долазим, то је пример Јагодине, где је ЈС носилац власти у локалној самоуправи 12 години. Шта смо урадили, то најбоље знају грађани Србије који долазе да обиђу неке туристичке дестинације у самом граду и у околини. То је доказ да је Јагодина, која пре 10-15 година није била туристички центар на туристичкој мапи Србије, данас једна од незаобилазних дестинација оних који желе да виде нешто у Србији и да годишње кроз наш град прође око пола милиона туриста, што каже, који оставе неки динар, неки евро у том граду, па се на тај начин омогућава да се развија и угоститељство и трговина и тако даље. Морам да кажем да развојем туризма у неким локалним самоуправама ми омогућавамо да се истовремено развија и хотелијерство, да се развија и трговина, да грађевинска оператива буде запослена, јер ће се правити неке зграде, неки објекти, и тако даље, који ће служити за одмор тим људима који желе да посете те мање средине.

 Такође, замолио бих, да кажем, условно и све оне мале средине које у овом тренутку не препознају шта значи развити туризам у својој средини, да треба мало да се врате у историју и да погледају нека места која имају неки историјски значај на територији Србије. Искористио бих овом приликом само једно место да поменем, јер сам стицајем околности скоро прошао кроз то место и видео сам да је кућа у којој је рођен вођа Првог српског устанка Карађорђе, то је село Вишевац, у тако јадном стању, рекао бих, да је она у некој другој држави на Западу видели бисмо како би она изгледала. Дакле, ми некад заборављамо неке ствари, нека места, неке објекте у којима су рођене знамените личности ове државе, како да кажем, они који су ударили темеље данашњој модерној држави Србији.

 То је неки мој, ајде да кажем, допринос, вапај или молба за све те локалне средине, да мало више обрате пажњу на та мала места која много значе неким људима и из иностранства који желе да обиђу. Њима није битно да обиђу Хаити или шта знам, неке друге светске туристичке дестинације, али желе да виде те руралне средине у којима су некада живели или рођени неки људи који су оставили траг у историји државе Србије. Што се тиче ЈС будите сигурни да ћемо вам дати, господине министре, пуну подршку уколико у том циљу, у том погледу дате подршку тим локалним срединама.

 Са друге стране, омогућавање развоја туризма у локалним срединама ствара се могућност за отварање нових радних места, да задржимо људе у тим мањим местима, да остану да живе тамо где су рођени, где су се школовали, где су се вратили после школовања. Да не буде да се неколико градова у Србији развија и шири, а да нам се Србија празни и једноставно да на неким територијама буквално за неку годину или за неколик десетина година нећемо имати становника. Кроз развој бањског туризма, сеоског туризма, на коме треба потенцирати, Србија може да заради огроман новац и да се поред туризма развију многе гране које ће се надовезати на развој туризма, као неког развојног пута Србије у даљем временском периоду.

 Није све то да се оде на море, да се потроше паре на неким дестинацијама ван државе Србије.

 (Председавајући: Време.)

 Може тај новац да се потроши у бањама, кроз развој сеоског туризма и тако даље и на тај начин, што каже, да имамо ону изреку – оставимо сопствени новац у сопственој држави.

 (Председавајући: Време, господине Петровићу.)

 Што се тиче ЈС, ево, завршавам, Министарству дајемо пуну подршку и ЈС ће вам и убудуће давати пуну подршку. Хвала. (Аплаудирање.)

 ПРЕДСЕДАВАЈУЋИ: Хвала.

 Реч има народни посланик Јанко Веселиновић. Извол'те.

 ЈАНКО ВЕСЕЛИНОВИЋ: Поштовани председавајући, уважени министре, господине Љајићу, у име „Покрета за Преокрет“ могу да кажем да ћемо подржати предложене споразуме који су дати у оквиру данашњег дневног реда – Предлог закона о потврђивању амандмана на Статус Светске туристичке организације, Предлог закона о потврђивању Споразума између Владе Републике Македоније и Србије за туризам, Предлог Споразума који се односи на економску сарадњу и Предлог закона о потврђивању Протокола о изменама и допунама Споразума о слободној трговини између држава ЕФТА и Републике Србије.

 Ту ништа није спорно. Могао бих рећи да и када су у питању измене и допуне Закона о туризму нема пуно спорних тачака. И, уколико буду прихваћени неки од амандмана које сам поднео у име „Покрета за Преокрет“ могу да кажем и да ћемо за овај закон, да ћу за овај закон гласати.

 Према томе, није спорна суштина нормативно ових измена и допуна Закона у туризму. Господине Љајићу, спорна је суштина стања у нашем туризму. Спорно је што, нажалост, туризам није једна од економских грана на којој би Србија заснивала свој развој. То је ова већина показала и када смо расправљали о Закону о руралном развоју и када смо раније расправљали о овом закону о туризму. Нема подстицаја, нема могућности да неко ко се бави туризмом може то да ради на одржив начин. И ви сте овде лепо детаљније уредили положај физичких лица која се баве туризмом мимо регистровања предузетништва или мимо регистровања привредног друштва и то је сасвим у реду.

 Дакле, човек који се бави неким другим послом и има кућу на селу, има кућу поред неког потока, изнајми ту кућу гостима и то му буде допунска зарада или то на сличан начин ради у граду. То је у реду. Међутим, ја постављам питање, шта смо ми урадили за туризам у осталим областима? Шта је са изградњом инфраструктуре? Шта је са екологијом? Да ли туриста који дође у Србију па види депоније у близини туристичких места може да каже да је то земља у којој су туристи добродошли? Прођите до Новог Сада – две велике депоније. Крените према Копаонику – пуни потоци смећа! Крените на други крај Србије, на било који хоћете, крените према Новом Пазару, господине Љајићу, па видите чиме дочекујемо туристе.

 Лепо је то што Влада Републике Србије, иначе једна од најнеефикаснијих Влада на свету, данас сте добили епитет и једне од Влада по индексу глобалне конкурентности међу последњима у свету, иза нас је само у региону Босна и Херцеговина и ту су земље као што је Гвинеја и тако даље. Дакле, на дну смо те листе.

 Дакле, шта сте, господине Љајићу, учинили да повећате конкурентност туризма? Шта сте учинили да акција – Летујмо у Србији има пуни смисао? Питам вас, господине Љајићу, шта ће угоститељ у Србији ставити некоме ко је дошао из Београда, из Новог Сада или из Ниша да летује у Србији, па летује на Копаонику или на Златибору? Ставиће му парадајз из Грчке, лубеницу из Турске и лук из Кине. (Председавајући: Време.) Питајте доле, господине Љајићу, када будемо имали паузу шта служе људи у ресторану Народне скупштине Републике Србије?

 (Председавајући: Хвала.)

 Лук из Кине, парадајз из Грчке, лубеницу из Турске, месо из Аргентине. (Председавајући: Хвала, господине Веселиновићу.) Господине Љајићу, не развија се тако туризам који би био одржив.

 ПРЕДСЕДАВАЈУЋИ: Реч има народни посланик Александар Марковић. Извол'те.

 АЛЕКСАНДАР МАРКОВИЋ: Захваљујем, председавајући.

 Уважени министре, даме и господо народни посланици, искрено сам се понадао да ћемо коначно почети да се држимо искључиво онога што је тачка дневног реда. Дакле, у једном тренутку био сам уверен да ће се то данас заиста и десити, али ме је претходни говорник разуверио и обесхрабрио у том смислу помињањем опет неке ефикасности Владе и поређењем са неким земљама и ко зна о чему је све причао.

 Ја верујем да је претходни говорник, врло ефикасан у неким делатностима, у неким дисциплинама, али не бих сада о томе, па се онда поставило и питање стања у екологији и депонија и не знам шта је све овде говорено. Не знам ко је спречавао у периоду док је претходни говорник био на власти да се очисте те депоније.

 Да ли је то нешто ново, нешто од овог периода?

 Председавајући: Господине Марковићу, молим вас, немојте реплицирати. Пређите на…

 АЛЕКСАНДАР МАРКОВИЋ: Причам о ономе што је на дневном реду.

 Претходни говорник је заборавио или пропустио да каже да се према подацима Републичког завода за статистику јасно види пораст, односно раст броја ноћења и броја туриста у односу на неке раније периоде, па то можемо и на једном табеларном приказу да видимо колики је то раст**;** у Београду је 13% за 2014. годину, а у 2012. години је било 8%, па у Новом Саду, такође, велики раст, па у свим осталим бањским местима, планинским местима и тако даље. Али то је нешто што је пропустио да истакне.

 Данас је на дневном реду веома важан закон, односно низ важних тачака. Између осталог, Предлог закона о изменама и допунама Закона о туризму и покушаћу да се осврнем само на најзначајније теме да не бих трошио време и да не бих понављао све оно што су претходне колеге до сада истакле.

 Најпре бих желео да истакнем да се овим изменама и допунама закона отклањају сви они недостаци и проблеми са којима смо се до сада суочавали у овој области и све то мислим да можемо да окарактеришемо да се на овај начин, доношењем овог закона коначно уводи ред у ову област, у област туризма, промоцију самог туризма, туристичких агенција и уопште пружања услуга у овој области, односно у туризму.

 То је оно што је добро и то је оно што ће директно унапредити и побољшати укупан амбијент у туристичкој привреди Србије, као и услове за даљи развој туризма у Србији, а што ће после утицати на укупну привредну слику наше земље.

 Када је реч о борби против сиве економије, подржавам прецизирање предложених законских одредби које регулишу поступање туристичких инспектора у погледу такозваног бесправног рада у туристичким и угоститељским делатностима.

 Мислим да ће се проширивањем овлашћења, односно давањем већих овлашћења туристичкој инспекцији, самим тим, повећати ниво контроле рада ових агенција. Првенствено мислим на туристичке агенције, а самим тим ће се смањити могућности и за злоупотребе у овој области.

 У локалној самоуправи, односно овлашћеним инспекцијским органима локалне самоуправе поверава се одређени део надзора над применом овог закона, а све у циљу ефикаснијег сузбијања сиве економије.

 Налазим за сходно да истакнем и увођење неких нових термина, неких нових појмова, као што су дестинацијске менаџмент организације, дестинацијске менаџмент компаније и оно што је најважније кластере, што мислим да представља увођење савременијег облика пословања и организовања субјекта у туризму.

 Веома је важно нагласити да се овим предложеним решењима подстичу агенције које доводе стране туристе, дакле, повећање броја и привлачење страних туриста, а мислим да не морам нарочито да напомињем колике и какве ћемо бенефите на тај начин бити у прилици да остваримо.

 Уз потпуно усаглашавање са законодавством ЕУ, као и са пратећим директивама, што је свакако и основни циљ овог предлога закона, желео бих да истакнем и повећану заштиту корисника туристичких услуга, смањење сиве економије у делатностима које овај закон регулише, затим развој туристичке привреде у Србији, јачање конкурентности и подизање нивоа квалитета услуга и коначно повећање буџетских прихода од туризма, као главне циљеве који се овим законом подстичу.

 Из свих ових разлога, предлажем да усвојимо ова предложена решења. Хвала вам. (Аплауз.)

 ПРЕДСЕДАВАЈУЋИ: Хвала.

 Александра Јерков, није ту.

 Реч има народни посланик Ивана Динић. Извол'те.

 ИВАНА ДИНИЋ: Поштовани председавајући, уважени министре са представницима Министарства, колеге народни посланици и посланице, данас разматрамо један од важнијих сетова закона. Када кажем важнији, мислим на то да он дефинише стратешко опредељење наше државе да развије туризам као једну од подлога привредног и укупног развоја, и то на један динамичан, конкурентан, континуиран и усклађен начин, заснован на принципима одрживости и исплативости. Јер, чињеница је да туризам, заправо, представља један незаобилазан комплекс са неискоришћеним растућим потенцијалима. Због тога ћемо врло детаљно и разматрати овај Предлог закона о изменама и допунама Закона о туризму.

 Оно што је Влада Републике Србије желела да постигне имплементацијом овог закона јесте повећање конкурентности српског туризма, јесте повећање девизног прилива домаћег туристичког промета, затим, раст броја запослених у области туризма, а све то у циљу трансформације Републике Србије у једну конкурентну туристичку дестинацију.

 Међутим, да би Влада Републике Србије постигла све ове позитивне ефекте применом овог закона, неопходно је да развије позитиван имиџ на светском туристичком тржишту, неопходно је да обезбеди заштиту и одрживо коришћење природе и културних наслеђа као ресурса за развој туризма, неопходно је да се побољша квалитет живљења и квалитет живота становника у нашој земљи и, наравно, да се заштите туристички потрошачи. Јер, српски туристички производи, нажалост, до сада нису били адекватно валоризовани из разлога што туризам никада није био озбиљна тема развојне политике Србије. Овим законом сви очекујемо да се то промени.

 Нажалост, због затворености тржишта каснило се са процесом реструктурирања и приватизације, због чега није дошло до озбиљнијих и значајнијих улагања ни из земље, ни из иностранства, због чега није дошло до развијања неких нових облика туристичких понуда. Такође, изостала су и улагања у области инфраструктуре. Један од разлога је и то што локалне заједнице нису финансијски биле у могућности да обезбеде заштиту и одржавање коришћења свих наслеђених туристичких дестинација. Због свега овога српски туристички производи се нису развили и нису били комерцијализовани до сада на светском тржишту.

 Све је ово разлог да Република Србија заправо направи, када је у питању развој туризма, ослонац на стратешким предностима. Што се тиче наше земље, стратешке предности јесу**:** људски потенцијал, затим, геостратешки положај Републике Србије, који јој даје централно место у свим саобраћајним токовима ЕУ, такође, ту су и природни ресурси у погледу надземних и подземних вода, очување ресурса планина, шума, руралних подручја, богато археолошко и архитектонско наслеђе, са нагласком на манастире и историјске градове као вредне културне и историјске баштине, као и духовно стваралаштво и склоност манифестацијама и бројним фестивалима. Јер, смисао данашње конкурентске борбе у туризму јесте, заправо, деловање на атрактивност, деловање на продуктивност, односно на маркетинг и на управљање туристичким дестинацијама.

 Овим предложеним законом Влада Републике Србије креће у рапидно решавање до сада уочених проблема у туризму и нејасноћа које су довеле до девалвирања и немогућности развоја туризма и привредних делатности које учествују у остваривању потреба и домаћих и страних туристичких потрошача.

 Новим Предлогом закона омогућен је низ решења**:** потпуно усклађивање са законодавством ЕУ и Директивом која се односи на организована путовања, одмор и кружна путовања, као и са одредбама Закона о заштити потрошача, чиме се обезбеђује већа заштита корисника туристичких услуга. Као приоритетан задатак овог Предлога закона о измени и допуни Закона о туризму јесте смањење сиве економије, економије у свим делатностима.

 Увођењем услова за кадрове на руководећим местима у туристичким организацијама оствариће се подизање нивоа квалитета рада, пре свега у промоцији и планирању развоја туризма, као и ефикасније реализације планираних пројеката. Такође, стварају се предуслови за потпуно савремено управљање туристичком дестинацијом, увођењем туристичких кластера, дестинацијских менаџмент организација и дестинацијских менаџмент компанија, као новог облика удруживања заједничких потреба, интереса и јачања конкурентности увођењем система подстицаја и финансијске подршке пројектима за развој туризма, чије ће услове и начин коришћења ближе прописати Влада Републике Србије одређеним правилницима.

 Такође, прописује се обавеза регистровања посредника у продаји туристичких путовања у Регистар туризма. Прописани су и услови које у реализацији туристичких путовања треба да испуне синдикалне организације, удружења пензионера, студентске и планинарске организације, као и установе социјалне и дечије заштите, ради спречавања злоупотреба које су уочене у овој области.

 Уређује се, такође, и област професије у туризму враћањем обавезе да трошкове полагања стручног испита за туристичке водиче, локалне туристичке водиче и туристичке пратиоце сносе сами кандидати, чиме ће доћи и до већег прилива у буџет Републике Србије.

 Такође је, у циљу сузбијања сиве економије, извршена прерасподела права, обавеза и овлашћења инспекцијских служби, преношењем дела надлежности на овлашћене инспекцијске органе локалних самоуправа. Како туристичка инспекција нема довољно капацитета, а с обзиром на то да на територији Републике Србије има укупно око 100 инспектора, на овај начин биће омогућена појачана контрола наплате и уплате изворних прихода јединица локалне самоуправе, мисливши на боравишне таксе и пенале.

 Такође, овим Предлогом закона прописано је у делу казнених одредби увођење прекршајног налога, чијом се применом очекује ефикаснија реализација наплате прописаних казни, те ће се ефекти одразити на сам буџет Републике Србије.

 Напоменућу, такође, у оквиру овог сета закона и значај Предлога закона о потврђивању Споразума између Владе Републике Србије и Владе Републике Македоније, којим се унапређује однос ових двеју земаља, али не само у области туризма, већ у укупним билатералним односима. Утврђен је институционални оквир за унапређење промоције туристичких пакета Републике Србије на тржишту Републике Македоније и обратно, чиме се унапређује и сарадња у области економије.

 Због свих ових наведених разлога и са вером у тенденцију раста и развоја, не само туризма, већ и свих повезаних привредних делатности, Посланичка група СПС ће у дану за гласање подржати овај сет закона. Хвала. (Аплауз.)

 ПРЕДСЕДАВАЈУЋИ: Хвала.

 Реч има народни посланик Гордана Чомић. Извол'те.

 ГОРДАНА ЧОМИЋ: Захваљујем. Мој прилог расправи о изменама и допунама Закона о туризму и провера тврдњи које је министар изнео образлажући зашто је неопходно, тиче се једне одлуке у чијем је доношењу министар учествовао, Одлуке о изради измена и допуна Просторног плана подручја посебне намене Националног парка „Копаоник“. Измењена и допуњена, та одлука, ступа на снагу сутра. У тој одлуци је предвиђено, отприлике, оно што министар говори у прилог промена закона о којем је на данашњој седници реч.

 Наиме, о чему се ради? Влада је одлучила да се приступи изради измена и допуна Просторног плана подручја посебне намене Националног парка „Копаоник“, на територији које обухватају општине Брус, Рашка и Лепосавић. Једна од тачака ове одлуке каже, тачка 5) „Визија израде измена и допуна Просторног плана представља стварање планског основа за развој туристичког центра прилагођеног савременим захтевима туристичке тражње.“

 У основи, за приступање изради измена и допуна Просторног плана подручја посебне намене говори се у великим деловима истим оним речником и образложењима која се јављају и у Образложењу, а и у решењима овог закона.

 Оно што је занимљиво, то је да се иницирањем ових измена и допуна у тачки 6) у последњем ставу каже**:** „Измене и допуне Просторног плана ће допринети проширењу туристичке понуде Копаоника и значајном побољшању доступности овог туристичког центра националног и регионалног значаја.“ С обзиром на то да знамо о ком се делу Копаоника ради, ова одлука која је донета и ступа на снагу сутра, претпоставља очигледно развој. Оно што је занимљиво, јесте да се у Одлуци која је донета у априлу, у тачки 10) каже – да средства за израду ових измена и допуна Просторног плана посебне намене даје Министарство грађевине.

 Међутим, 24. септембра Влада је имала седницу на којој је одлучено да се измени тачка 10) Одлуке и сада она гласи**:** „Средства за израду измена и допуна Просторног плана обезбеђује „Хепако“ д.о.о Београд (Врачар), а оквирна процена финансијских средстава износи шест милиона динара“. Дакле, у Одлуци која сутра ступа на снагу, једна приватна фирма, о којој постоје подаци у АПР-у, која је основана 20. маја 2014. године, чија је делатност управљање некретнинама за накнаду, а законски заступник Matar Suhail Ali Alyabhouni Al Dhaheri из Уједињених Арапских Емирата, основним капиталом 100 динара, све је легитимно, она ће дати средства за израду измена и допуна Просторног плана.

 Не сумњајући уопште у добре намере, мада бивајући привржена етици одговорности, а не етици добрих намера, и подразумевајући да је образложење за овакву одлуку у Одлуци да се приступи измени Просторног плана подручја посебне намене Националног парка „Копаоник“, остаје неопходно за одговорити зашто се Влада одлучила да мења своју одлуку из априла и на основу чега једна приватна фирма уплаћује шест милиона за израду Плана? Уопште не сумњам да ће план бити на јавној расправи, да мора бити у складу са оним параметрима који описују Копаоник као национални парк, али, оно што је мало збуњујуће јесте што се на овакав начин говори о развоју туризма.

 Потпуно сам сигурна да ни министар, ни ја не бисмо никако волели да начин на који ће се изменити, допунити Просторни план подручја посебне намене подразумева укидање својства Националног парка „Копаоник“, то би била заједничка штета и потпуно неразумна ствар. Зато бих волела да ступањем на снагу овог закона министар подробније погледа Одлуку која сутра ступа на снагу, а тиче се једног од наших најатрактивнијих територијално, и како год хоћете, туристичких подручја, односно Националног парка „Копаоник“.

 Мала незгода са националним парковима јесте што су то места где морате тачно да мерите како да вам економски развој ни на који начин не уништи оно што вам је даровано природом и што смо као разумни људи заштитили, или као природно заштићено добро или као специјално јавно добро, или као национални парк, због тога што неко сматра да је, рецимо, изградња објеката добра на том делу Националног парка „Копаоник“, али не може сада, пошто то Просторни план посебне намене забрањује, па ће можда моћи када се и ако се усвоје измене и допуне. Што је све исто легитимно да се ради, осим одлуке која је јако ретка, а то је да једна приватна фирма која је основана пре годину дана финансира израду тог плана.

 Било би добро да министар развеје сваку врсту нејасноћа, сумњи о томе о чему се у ствари ради и да ли је ово још један креативан начин, као што је то био lex specialis за „Београд на води“, да се у суштини прекрше сви закони који су на снази, зато што неко ко је на јавној функцији ту јавну функцију сматра да она служи искључиво за приватне договоре. Ја сам за јавно-приватно партнерство, али ово није јавно-приватно партнерство, с надом да мени недостају подаци, зато је транспарентност добра – што више података, што више образложења дате свима, то мање разлога за нејасноће, сумњу и за необразложене идеје.

 Волела бих да туризам постане приоритет и да се министар унутар Владе избори да се о туризму као у мрежној индустрији говори сваки дан, због тога што када ставите, када је у питању економија, акценат на туризам, онда сте ставили акценат и на изградњу инфраструктуре, онда сте ставили акценат и на образовање у туризму, онда сте ставили акценат и на потребе измене и допуне финансијских закона и на штошта. Премало се, чини ми се, прича о туризму, а када се прича, онда, нажалост, имамо овакве податке као одлуке које ће сутра ступити на снагу.

 Друга тема коју ја сматрам једнако приоритетном као туризам, јесте да се прича о образовању. То су две теме за које бих ја волела да буду већинске, детаљно образлагане и детаљно коментарисане, а у циљу и промена прописа којима су обухваћене, али и промена понашања која имамо према јавним добрима и према знању. За јавна добра да имамо поштовање, за документа која смо донели када је заштита у питању, а за образовање да одустајемо од, врло често, презира према знању које се јавља када се разговара о знању. Хвала вам.

 ПРЕДСЕДАВАЈУЋИ: Хвала.

 Реч има народни посланик Адриана Анастасов. Извол'те.

 АДРИАНА АНАСТАСОВ: Хвала, председавајући.

 Поштовани председавајући, уважени министре са сарадницима, даме и господо посланици и поштовани грађани Србије, заиста пре него што дам свој коментар о овом Предлогу закона, морам да похвалим начин на који је овај документ израђен. Дакле, укључени су сви релевантни фактори, сви најбитнији чиниоци, туристички радници, туристичке агенције, организатори путовања, разна удружења, туристичке организације и заиста је на прави начин сагледано актуелно стање у туризму у Србији. Предложена су најбоља решења.

 Много пута смо чули од свих говорника да је туризам привредна грана која је пуна потенцијала, али, нажалост, недовољно искоришћена. Надам се да ће овај закон то моћи да промени у његовој пуној примени у наредним годинама.

 Много треба радити, пуно улагати, пуно труда уложити да наши градови, наше општине, бање, планине, језера, постану заиста туристичке дестинације које су привлачне и домаћим и страним туристима.

 Видимо да је у Србији у првих седам месеци 2015. године заиста боравило више од 13% туриста него у истом периоду прошле године, а мерено бројем остварених ноћења, највећи број домаћих гостију боравили су у планинским местима, чак 39%, затим, бањска места – 34%, док су инострани гости, што је занимљиво, највише проводили времена у Београду – преко 50%.

 Као што сам већ напоменула, након дуге и детаљне анализе и спроведене јавне расправе, уз укљученост свих туристичких чинилаца, дошли смо до овог предлога закона и ја ћу кренути не члан по члан, већ по областима које су интересантне и битне и за које знам да сви туристички радници у Србији, заиста, помно прате на који начин ће се усвојити овај закон и који ће амандмани проћи.

 У уводним члановима, већ смо чули, извршено је прецизирање и појашњење одређених појмова и увођење нових појмова – дестинацијских менаџмент организација, компанија, туристичких кластера, али и професионалних организатора конгреса.

 Што се тиче представника на туристичкој дестинацији, они су на неки начин већ постојали, сада је само правно уведено то кроз закон и то је заиста најбоље решење и не сумњам да су то предложили организатори путовања, туристичке агенције које имају смештајне капацитете и ван ове земље.

 Када говоримо од члановима од 8. до 12. Предлога закона, детаљније се објашњавају улоге Туристичке организације Србије, туристичке организације покрајине и јединице локалне самоуправе. Имала сам прилике да дођем до увида у документ који су туристичке агенције са југа Србије послале ЈУТИ, Удружењу туристичких агенција, и ту је стављено да су они инсистирали да директори туристичких организација буду заиста стручни људи, те поздрављам то што ће сада директор туристичке организације јединице локалне самоуправе морати да поседује одређене услове, тј. да испуњава одређене услове, свуда у свим градовима и општинама, а то јесте и када говоримо о радном искуству, познавању страног језика, и свим осталим прописаним условима законом.

 Оно што желим да се што пре, уколико је могуће, наравно, апелујем на Министарство, тај правилник о категоризацији смештајних капацитета, то је заиста јако неопходно. Мислим, да је то разлог што, рецимо, одређене општине, одређени градови не могу да приме већи број туриста, не могу да одржавају неке веће догађаје, спортске манифестације, управо зато што категоризација смештајних капацитета није извршена на прави начин и наравно није извршена још увек, иако је 2015. година, а ми желимо веће приходе од туризма.

 Чланови који прецизирају делатност туристичких агенција усклађених са европским законодавством јесу јако битни. Као што смо напоменули уважавање мишљења туристичких агенција је битно, јер ево, имамо случај Агенције „Fly Fly Travel“ која је данас, тј. јуче, проглашена најбољом агенцијом у југоисточној Србији када причамо о области продаје авио-карта, и то је добро за нашу земљу да овде имамо заиста нешто што ће и туризам промовисати на најбољи начин.

 Оно што је неколико колега споменуло, а ја сматрам једном болном тачком туризма, и свакако ово је једно најбоље решење, ви сте рекли компромисно, јесте то да су у досадашњем функционисању туристичких агенција примећене злоупотребе, када говоримо о реализацији туристичких путовања од стране разних организација и чланом 17. овог предлога закона, предвиђа се да синдикалне организације, удружења пензионера, феријалне, студенске, извиђачке и планинарске организације и установе, социјалне дечије заштите, као и друге организације и удружења, могу само за своје чланове организовати путовања.

 То је јако битно. Зашто је то битно? Зато што је требало те организације и та удружења до сада да раде само послове предвиђене својим статутом. Дакле, да раде и реализују туристичка путовања само у складу са својим статутом и само за своје чланове. А то до сада није рађено на тај начин, већ су рекламиране као легитимни туристички организатори путовања и која је сврха онда била постојања туристичких агенција које испуњавају законом одређене и прописане услове, ако нисмо могли да регулишемо ову област. Ово је на најбољи начин регулисано и ја то заиста поздрављам.

 Такође, оно питање што сам имала и на Одбору за привреду, јесте везано за гаранцију путовања за случај инсолвентности и речно ми је, да ће то, као и сада, додатним подзаконским актом бити урађено. Само молим и апелујем да се сагледају потребе туристичких агенција, не само већих него и мањих организатора путовања, који нису само у Београду, већ и на југу Србије, из разлога што не знам да ли је најбоље решење осигурање по путовању, оно што сте предложили, али биће уређено подзаконским актом, видећемо.

 С обзиром на то да сам дугогодишњи туристички радник и лиценцирани туристички водич, заиста, поздрављам и област уређења, професија у туризму, увођења представника у туристичке дестинације, поновно враћање обавезе да сами кандидати сносе све трошкове. То је јако битно, јер онда они који желе они могу да аплицирају, тј. могу да конкуришу, могу да полажу испите, а не само они који су запослени у некој организацији или агенцији или организатору путовања. То је јако битно.

 Сада нећу још пуно дужити, али морам да кажем неколико речи када говоримо о инспекцијском надзору. Добро је што је уведен прекршајни налог. Добро је што је урађена прерасподела дужности, али није добро што, ми говоримо стално о броју људства, дакле, о туристичким инспекторима на локалу и није у томе проблем. Ево, у Граду Нишу имамо само три инспектора у туристичкој инспекцији и није проблем у броју кадрова, проблем је у техничкој опремљености кадрова.

 Дакле, сматрам и мислим да морамо да обратимо пажњу на то да туристички инспектори морају бити опремљени и компјутерски и, просто, превозним средствима. Ако гледамо да туристичка инспекција у Граду Нишу, у Нишавском округу мора да обиђе и неку планину и неку бању и неко удаљено село и неку другу туристичку дестинацију која није у центру, морају имати адекватно превозно средство. И, сада ћу вас запањити када будем рекла да је месечни износ који се даје једном туристичком инспектору за то превозно средство које има 4.000 динара. Како можете очекивати да туристички инспектор врши надзор и спровођење закона ако има толико мало новца и толики мали износ средстава за вршење своје дужности.

 Тако да то су неки детаљи на које треба обратити пажњу и заиста мислим да ћемо у том случају моћи да имамо веће приходе у туризму и бољу примену закона иако кажем, и поново напомињем, туристичка инспекција у Нишу једна је од најбољих у Србији и заиста одлично ради свој посао.

 Желела бих да споменем, кад смо већ код мог града, због својих одличних географских карактеристика, аеродрома и бројних културних и историјских споменика Ниш је постао препознатљив и у Нишу је повећан број туриста уназад више година. Имамо смештајне капацитете, на инфраструктури се ради. Оно што је проблем јесте одрживост, на пример, пројеката који се спроводе у прекограничном ИПА програму, те имамо пројекте на пример у Спомен-парку „Бубањ“, који јесте један од наших најпознатијих споменика. Проблем одрживости, дакле, ако ми урадимо реконструкцију неких амфитеатара, неког спомен-парка, ми не можемо да ту одрживост, дакле, морамо да уведемо неке чуварске службе и сличне ствари за које град или локалне самоуправе заиста немају средстава, јер знамо каква је ситуација на југу Србији, знамо каква је ситуација у Граду Нишу.

 Зато апелујем на Министарство да уз помоћ туристичких организација, локалних самоуправа, покрајина и Туристичке организације Србије направе мало већу увезаност туристичких дестинација, мало боље сагледају те неке градове, општине, те неке туристичке центре који могу да приходују много више у туризму него што то раде сада. И, ако то ураде, верујем да ћемо имати успеха у примени овог закона. Хвала вам. (Аплауз.)

 ПРЕДСЕДНИК: Хвала.

 Реч има народни посланик Јована Јовановић. Изволите.

 ЈОВАНА ЈОВАНОВИЋ: Хвала, поштована председнице.

 Уважени министре, гости и гошће из Министарства, колегинице и колеге народни посланици, сам Закон о туризму нема неких епохалних промена, оне промене које су направљене углавном се односе или на туристичке агенције, организације и на инспекцијски надзор у овој области.

 Посланички клуб ДС подржаће овај закон, а у својој дискусије ја бих се осврнула на неколико спорних ствари у овом закону. Сами сте споменули у својој дискусији, министре, да је долазило до одређених несугласица између представника туристичких агенција, туристичких организација, са једне стране, и представника синдикалних организација, удружења пензионера, студенских и других организација, са друге стране. У вези са тим говорићу о члану 17. који се односи на члан 46. Закона о туризму који предвиђа да синдикалне организације, удружења пензионера, феријалне, студентске, извиђачке, планинарске организације, установе унутар социјалне заштите и друга удружења и организације могу организовати туристичко путовање или излет али без стицања добити.

 Ви сте у самом образложењу рекли да су раније примећене злоупотребе у овој области и да је циљ измене овог закона да се уклоне те неправилности, да се уклоне те злоупотребе и сами сте поменули и смањење рада у сивој зони. Сматрам да сте добро почели, са добром намером да радите на изменама и допунама овог закона и покушали сте да дефинишете да рад, односно организовање ових путовања, излета, ових организација није са циљем стицања профита, али сматрам да то није довољно разрађено, а образложићу и како.

 Прва ствар којом би могло бити мање злоупотреба и где би пружање услуга могло бити транспарентније јесте одредити датум до ког је неопходно донети годишњи план путовања, а једино што овде пише јесте да ове организације и удружења, туристичка инспекција у року од седам дана од дана усвајања, морају доставити план, а промене у року од пет дана.

 Друга ствар је да, такође, говорећи о овом члану јесте да не стоји да ове организације морају да наведу и цене појединачних услуга, односно стоји само укупна цена услуга обухваћених понудом и таксе услуга које нису укључене у цену, а знате, зарада се врло лако може сакрити, уколико не стоји да се документују и појединачне цене услуга, па тек онда збир, врло лако неки новац ту може да се сакрије и да се провуче нешто.

 Неке од ових организације и удружења обухваћена овим чланом не плаћају ПДВ, односно држава се одриче прихода од ПДВ и на тај начин донекле штити и стандарде студената, пензионера и радника који су нарочито нарушени у последње време, овим Законом о смањењу плата и пензија, опет овде и даље остаје отворен простор за злоупотребе и да, кобајаги, све то буде без стицања добити, а да онда тако што ће неко стећи добит, и сами корисници ових услуга буду оштећени, а самим тим и држава.

 Оно што су ме замолили да кажем из неких туристичких агенција и оно што им је нејасно, јесте да у предлогу измене и допуне овог закона нигде није дефинисано тачно шта је то потврда о путовању, односно пише да потврда о путовању мора да садржи податке о гаранцији путовања са подацима потребним за њено активирање, као и податке за лице које је овлашћено за пријем рекламације за време трајања туристичког путовања, па, људе који држе туристичке агенције, интересује да ли то само представља признаницу за прикупљени новац, с обзиром на то да они већ доносе опште услове путовања или би општи услови путовања требало да буду садржани у овој потврди о путовању, што представља дупли посао који је компликован за њих.

 Такође, пре месец и по дана када је искрсао проблем са неким туристичким агенцијама, ви сте рекли да ћете пооштрити цифре, суме, тачније депозит, који агенције обезбеђују, односно полажу за своју солвентност и, такође, рекли сте у том излагању да број агенција треба смањити, да је број агенција, негде, око 750, да не треба свака улица у Србији да има своју туристичку агенцију и да је неопходно смањити њихов број, како би се омогућило најбољима да остану на тржишту.

 А онда, са друге стране, имамо закон који предлаже друго министарство и који је у изради, у питању је, чини ми се, Министарство просвете и каже да ће свака школа моћи да региструје своју туристичку агенцију. Па, када видимо колико имамо школа у Србији, онда не дође до смањења броја туристичких агенција.

 И , на крају, оно што бих рекла, што мислим да је најважније, да се овај закон врло мало или уопште не дотиче дечијег туризам, који је много другачији од свих врста путовања. Само бих подсетила да су школе и даље дужне да расписују јавну набавку приликом избора туристичке агенције преко које ће ученици ићи на екскурзије, односно на излете, јер школе нису изузете од оне обавезе прописане Законом о јавним набавкама. С обзиром на то да се новац који уплаћују родитељи третира као буџетски новац.

 Оно што се дешава у пракси јесте да један део школе расписује јавну набавку, а други део школа избегава, па онда родитељи шаљу децу на екскурзије тако што плаћају директно те излете и екскурзије туристичким агенцијама.

 Оно што је забрињавајуће јесте да министар просвете, чак, нема информацију о томе, знам да ви нисте министар просвете, колико је школа расписало јавне набавке.

 Оно на шта су се жалили власници туристичких агенција и директори школа јесте и читав тај поступак, од припреме расписивања тендера, жалби, затим, сагласност родитеља, након свега тога треба минимум два месеца, а за све то време туристичке агенције држе тај аранжман као резервисан и уколико се деси да након та два месеца немамо сагласност две трећине родитеља у некој школи да хоће да пусте своју децу на ту екскурзију, односно да се слажу са тим аранжманом, онда доводимо опет у проблем и не само туристичке агенције, већ и читав буџет Републике Србије, јер те агенције плаћају неки порез.

 Такође, проблем је 45 дана рок за плаћање, јер су раније родитељи, и то је проблем код родитеља, и због тога све мање деце иде на екскурзије, могли да шаљу децу на екскурзије и излете плаћајући све то до 10 месечних рата, а сада је то много скраћено и због тога је по подацима које ја имам за 70% опао број ђачких путовања за ове две године, а највише због тога трпе агенције и хотелијери, трпи читава привреда. Опет по информацијама које имам, штета по буџет је 1,4 милијарди динара за све ово време, и оно што је најбитније и што је најстрашније, трпе и сами ученици.

 Пре извесног времена, школама је од надлежних институција послат допис да се стрпе до 15 септембра, јер би тада требало да дође до неког решења, да неко смисли неко решење, па бих ја вас да питам за крај, да ли сте се коначно ви договорили са министром финансија и са министром просвете, с обзиром на то да је туристичким агенцијама пропала јесења сезона, да већина школа није слало ђаке на екскурзије и излете због те препоруке и само да питам – да ли сте нешто учинили 16 дана након истека овог рока? Хвала вам.

 ПРЕДСЕДНИК: Реч има министар Љајић.

 РАСИМ ЉАЈИЋ: Што се тиче синдикалних организација, планинарских, извиђачких удружења, феријалних удружења, и ви сте споменули, имали смо два дијаметрално различита приступа, рекао бих и интереса, са једне стране, туристичке агенције да се потпуно укине то право да организују путовања, сматрајући нелојалном конкуренцијом.

 Дошли смо до средњег решења, до компромиса и верујем да је ово решење за сада задовољавајуће.

 У пракси, за две или три године, вероватно ћемо бити принуђени да мењамо и ово решење када буде усвојена Директива ЕУ. Она је за сада усвојена само на нивоу Европске комисије, а сада је у процедури ратификације у земљама чланицама да се то право овим удружењима у потпуности укида. Када ова директива ступи на снагу, ми ћемо као земља кандидат у процесу преговора и придруживања ЕУ, вероватно морамо да ту директиву инкорпорирамо и у наш правни систем, према томе, и у једно законско решење које ће, на жалост или срећу, ту директиву морати да примени.

 Вероватно ће тиме бити задовољене агенције, али нисам сигуран да ће тиме бити задовољна удружења која су до сада организовала ова путовања.

 Што се тиче потврде о путовању која се издаје, она неће садржавати опште услове о путовању, већ само онај део који се тиче гаранција које има агенција и начин на који се та гаранција активира и, треће, садржаваће информацију о именима, односно контакт о особи која ће бити на туристичкој дестинацији и која ће примати све рекламације док траје туристичко путовање, дакле, у сврху заштите туриста, путника, имајући у виду лоша искуства, ако баш хоћете, која смо имали ове године са појединим туристичким агенцијама.

 Што се тиче школе и организовања екскурзија, сами сте рекли да је то проблем који траје неколико година уназад и, заправо, проблем је строга примена Закона о јавним набавкама. Онда су се школе сналазиле, тачније родитељи, на који начин да примене закон и да опет не угрозе одлазак деце на екскурзије, па су родитељи закључивали уговоре са агенцијама. Тражила се рупа у закону да, са једне стране, испоштујете сва законска решења, а да, са друге стране, не угрозите одлазак на екскурзије.

 Проблем је решен тиме што смо, заједно са ЈУТОМ и Министарством просвете, дошли до таквог решења да ће школе преко лиценцирања агенција моћи да организују екскурзије. Министар просвете ће донети правилник о томе, са јасном процедуром, а коначно решење овог проблема биће у закону које ће Министарство просвете донети.

 Али сада имамо једно решење којим се решава проблем. Имали смо заиста блокаду и тачно је да је велики број екскурзија отказан, да су туристичке агенције трпеле велику штету због тога, али је проблем решен са овим правилником и уз сагласност Министарства просвете и ЈУТЕ у смислу тражења решења за излаз из ове ситуације. Хвала.

 ПРЕДСЕДНИК: Хвала.

 Реч има народни посланик Никола Јоловић.

 НИКОЛА ЈОЛОВИЋ: Поштована председавајућа, поштовани министре, даме и господо народни посланици, модерна економија чији је императив стално постизања економског раста, почива на развоју и проналажењу нових идеја и технолошких достигнућа за све привредне делатности, а која омогућавају подизање нивоа и квалитета понуде и задовољавајуће тражње која дефинише тржиште, а у оквиру правног система и у складу са законом сваке државе.

 Препознајући потенцијал услуга туризма као привредне активности која у претходним периодима у уобичајеној пракси није имала рецепторски карактер у Србији, с обзиром на то да су дестинације у бившим републикама СФРЈ имале свесно одређен атрактивни значај, премијер Александар Вучић је изнео идеју о коришћењу годишњег одмора у својој земљи спајајући развој туризма и самим тим и развој целе Србије са омогућавањем одмора грађанима са нижим месечним примањима, а конкретно доношењем Уредбе о условима и начину доделе и коришћења средстава за подстицање развоја домаћег туризма, а коришћењем туристичке понуде у Републици Србији, на Влади Републике Србије. Ову уредбу успешно је спровело Министарство трговине, туризма и телекомуникација и она ће очито имати значај и у наредним календарским годинама.

 Следећи речено, а у циљу стварања оптималнијих услова за развој ове привредне гране, Влада је Народној скупштини поднела овај предлог закона о изменама и допунама Закона о туризму, а ценећи потребу решавања проблема који су се појавили применом постојећег закона у правном промету.

 Усвајањем предложених измена актуелног закона, осим терминолошког усаглашавања обезбеђује се и усаглашеност закона са Директивом која се односи на организована путовања, одмор и кружна путовања и Директивом услуга, те ће у потпуности доћи до транспоновања ових директива у правни систем Републике Србије, а уједно ће се извршити и усаглашавање са одредбама других прописа, пре свега са Законом о заштити потрошача са прецизним дефинисањем одредаба којима се обезбеђује већа заштита корисника туристичких услуга.

 Осим наведених бенефита, који се огледају у остварењу компатибилности са европским законодавством, те усаглашавању са новодонетим законима који представљају неопходне кораке ка постављењу модерног и у ЕУ примењеног правног оквира, циљеви доношења овог закона су следећи**:** смањење сиве економије у свим делатностима које закон уређује и успостављање таквог правног оквира који пружа пуну подршку успешном и ефикасном управљању развоја туризма**;** решавање проблема нестручних кадрова запослених на руководећим местима у туристичким организацијама и то пре свега на локалном нивоу, а на начин да се изменама закона прописује обавеза у погледу стручне спреме и радног искуства за директора туристичке организације, а која ће због неопходног прилагођавања ступити на снагу 1. јануара 2017. године**;** увођењем могућности и подстицања туристичког промета реализованог на територији Републике Србије, којим држава може да утиче на унапређење туристичког промета и девизних ефеката од туризма**;** предупређивање могућих злоупотреба у реализацији туристичког путовања од стране синдикалних организација, удружења пензионера, студентских, извиђачких и планинарских организација и установа социјалне и дечје заштите, као и других удружења и организација која могу под условима одређеним законом организовати туристичко путовање или излет, без сврхе стицања добити и то прецизним прописивањем услова под којима се оваква путовања могу организовати**;** потпуно уређивање области професије у туризму, туристички водичи, локални туристички водичи и туристички пратиоци, као и начин и услови пружања услуга, пре свега Ret-a-car и Limo servis**;** давање овлашћења локалној самоуправи, односно овлашћеним инспекцијским органима локалне самоуправе да могу вршити одређени део надзора над применом закона, чиме се систем инспекције децентрализује и уједно омогућава заинтересованом субјекту контрола над делатношћу коју представља и део прихода локалне самоуправе.

 Са аспекта корисника туристичке услуге, свакако да је круцијални циљ добијање квалитетне услуге по јефтинијим ценама, осигурање од могућих злоупотреба од стране туристичких организација, добијање потпуне и обавезне информације о свакој врсти услуга која се нуди и о правима код коришћења ове врсте услуге, а посебно са правом рекламације о величини фонта која се примењује у уговорима, што ће рећи да нема више малих слова која су била основ манипулације, а за која се каже да је крив онај који то није прочитао, а све у складу са поменутим директивама из ЕУ, које постају саставни део нашег правног система.

 С обзиром на то да долазим из Новог Пазара, града који представља средњовековну престоницу Србије, под називом „Рас“, основану од стране царске лозе Немањића и града који је 1461. године на ушћу две реке, у средишту Новопазарског поља, подигао Гази Иса-бег Исаховић и поштујући правила архитектуре који представља бисер хришћанске и исламске културе, а пошто говоримо о туризму, позивам вас да дођете у Нови Пазар и да уз обиље специјалитета, које можете наћи само у овом граду, обиђете „новопазарску тврђаву“, „Петрову цркву“, која представља најстарији објекат православља у Србији, „Алтун-алем џамију“, из XVI века, манастир „Ђурђеви ступови“, из XII века, манастир „Сопоћани“, са фрескама које представљају светску културну баштину, „хамам – турско купатило“, које потиче из XV века и које је подигао оснивач града и још много знаменитости које су због географског положаја нашег града често неоправдано остале непознаница на пољу туризма.

 Усвајањем измена и допуна Закона о туризму у потпуности и системски се регулише област туризма, а имајући у виду како регулатива ЕУ, регулативу земаља у окружењу, тако и степен разбоја и специфичности туристичког тржишта у Републици Србији, а стварањем услова за бржи развој туризма, добијамо ефекте који ће имати позитиван утицај на привредни развој многобројних других привредних и услужних делатности, путем којих се остварују одређени циљеви економског и друштвеног развоја у целини.

 Ценећи речено и уз уважавање чињенице да је Предлог закона о изменама и допунама Закона о туризму израђен након одржаних јавних расправа и размотрених коментара и сугестија стручне јавности и заинтересованих субјеката, од којих су неке усвојене и унете у Предлог закона, сматрам да ће понуђена решења у Предлогу закона омогућити оптималне услове за планирање и развој туристичке активности у Србији и тиме допринети економском напретку државе.

 Ценећи све речено, у дану за гласање, СНС ће гласати за овај предлог закона. Хвала. (Аплауз.)

 ПРЕДСЕДНИК: Хвала.

 Дејан Николић. Није ту.

 Реч има народна посланица Невенка Милошевић. Изволите.

 МИЛОШЕВИЋ НЕВЕНКА: Захваљујем, уважена председнице Народне скупштине Републике Србије.

 Поштовани министре, потпредседниче Владе Републике Србије са сарадницима, даме и господо народни посланици, грађани Републике Србије који пратите наш данашњи рад, свакако сложићемо се да су туризам и пољопривреда велике развојне шансе за развој Србије, али ја бих рекла и за општину Ивањицу из које долазим. То јесу управо области које су данас на дневном реду седнице Народне скупштине.

 Циљ ових измена и допуна Закона јесу да се област туризма уреди на један бољи начин. Ја ћу се у свом излагању данас осврнути пре свега на Закон о туризму, а наравно да ћу подржати свих пет предлога измена и допуна закона које данас разматрамо.

 Ове измене и допуне закона из области туризма, настале су на основу једне свеобухватне анализе, на основу уочене проблематике из облати туризма. Као што смо већ чули, јавна расправа је веома свеобухватно изведена за све актере и сви заинтересовани субјекти су имали велику прилику да кажу, да изнесу своје ставове, своје коментаре и сугестије.

 Чули смо и од уваженог министра и од колега народних посланика доста аргумената у прилог изменама и допунама Закона о туризму. Ја ћу се овом приликом осврнути само на неке. Мислим да смо се сложили да је приоритет измена Закона из области туризма управо сузбијање сиве економије. Знамо да би превелики захтев био елиминисање сиве економије, јер просто, то је у овим условима немогуће. Али, када кажемо сива економија и нелегално пословање, одмах је асоцијација наравно на инспекције и на инспекцијске службе, и у овим изменама закона многе надлежности се управо преносе и на локалну самоуправу и туристичку инспекцију на нивоу локалних самоуправа.

 Оно што је уочено јесте та несразмера између капацитета туристичких инспекција, њиховог броја, с једне стране, и на, с друге стране, сву обимност посла и на проблематику посла.

 Већ смо чули да је укупно само 100 инспектора који треба на нивоу целе Републике Србије да обављају овај изузетно деликатан посао, да чак такви туристички центри као што су Златибор, као што је Копаоник, немају ниједно систематизовано место за туристичког инспектора. Ја вас још једном молим, апелујем, и надам се, да ће Министарство туризма ово заиста успети да реши, јер то је изузетно важно.

 Оно на шта желим да скренем пажњу и о чему смо највише говорили када смо овде у Народној скупштини доносили Закон о инспекцијама, јесте приоритетна улога и превентивна улога инспекција. Та превентивна улога инспекција се, пре свега, изражава у предсезони. Циљ те превентивне улоге и јесте смањење злоупотреба у овој области и свакако, што је примарни циљ, повећање безбедности свих путника.

 Оно што измене овог закона доносе, то јесте усклађивање и терминологије, и нови појмови, све са циљем да се овај закон усклади, пре свега, са Законом о заштити потрошача.

 Уочено је да су нам и кадрови у туристичким организацијама нестручни, стога, измене и допуне овог закона доносе измене, пре свега, кадра, што тиче на руководећим местима на локалном нивоу.

 Као што смо чули, морам да се поновим, али мислим да је веома важно, да ће се за директоре туристичких организација сасвим прецизно знати шта треба да поседују да би могли да дођу на такво озбиљно место, јер заиста, да прво радно место буде директорско, мислим да је стварно неозбиљно. Овде у овом закону ћемо имати прецизно да је то седам година радног искуства, и то пет година на руководећим местима. Али, не само то, наравно, врло је важно и активно познавање страног језика и врло је важно да имају високу школу, и то зна се из којих области, из области друштвено-хуманитарних наука.

 Још је много злоупотреба, да се не понављам, причао је и министар и сви ми овде, када се организују путовања од стране удружења, организација. Оно што је добро, то је, да се потпуно дефинишу професије у туризму, као што је туристички водич, локални туристички водич, као што је туристички пратилац, а новина је да се у овом предлогу закона уводи једна новина да имамо и на туристичким дестинацијама представника.

 Све у свему, сигурна сам да ће одредбе измена овог закона донети само бољитак, да су све одредбе добре, да ће донети већу туристичку понуду и промет, а све ће утицати на развој привреде.

 Само кратко, на крају, имам велику обавезу и жељу да кажем да општина Ивањица има заиста велике потенцијале у области туризма, да је Ивањица „ваздушна бања“, има много капацитета, да је ту планина Голија, „резерват биосфере“, недовољно искоришћене планине Јавор и Мучањ, велике потенцијале у сеоском туризму, али у последње време и у образовном туризму.

 Оно што радује све нас у Ивањици, а надам се и шире од Ивањице, јесте да коначно хотел који је био у блокади седам месеци поново ради, да је издат у закуп на три године предузетницима из Шведске. Али, оно што је посебан бренд Ивањице, поред познатог ивањичког кромпира и малине, да је то данас и манифестација „Нушићијада“. Захваљујем Министарству туризма и трговине што је препознало нашу „Нушићијаду“ и што је подржава, надам се да ће и у будућности тако бити. То говори да је сваке године све више посетилаца и да ти бројни квалитети и културни садржаји заслужују да „Нушићијада“ буде вишеструко награђивана.

 Поштовани министре са сарадницима, даме и господо народни посланици, грађани Србије, позивам вас да будете „виђени“ за Ивањицу, јер пракса је показала да ко једном дође у Ивањицу као гост, из ње оде као пријатељ. Уверите се у то.

 И, да закључим, у дану за гласање, са великим задовољством, заједно са посланицима СНС, подржаћу и гласаћу за све предлоге закона о којима данас дискутујемо. Вама, министре, са сарадницима, желим успех даљем раду, а свима вама хвала на пажњи.(Аплауз.)

 ПРЕДСЕДНИК: Хвала.

 Реч има народни посланик Ђоковић Мирјана.

 МИРЈАНА ЂОКОВИЋ: Поштована председавајућа, уважени министре са сарадницима, колеге посланици, рећи ћу неколико речи о данашњим изменама Закона о туризму, који је настао као једна прека потреба сагледавања проблема са којима се суочавају актери у туристичкој привреди.

 Императив који је дефинисан овим предлогом закона је смањење сиве економије које закон уређује и овлашћеним инспекцијским органима локалне самоуправе поверен је знатан део надзора над применом овог закона.

 Овим предлогом закона уводи се овлашћење инспектора да поседује могућност издавања прекршајног налога. Подразумева се да овај предлог закона буде усаглашен са одредбама других прописа, пре свега са Законом о заштити потрошача, којима се обезбеђује већа заштита корисника туристичких услуга.

 Чланом 5. овог закона Стратегија развоја туризма Републике Србије садржи акциони план и рок за који се Стратегија доноси сада износи најмање пет година. Чланом 8. овог Предлога закона Туристичка организација Србије обавља и послове истраживања међународног и домаћег тржишта у области туризма. Туристичка организација Србије учествује у изради и реализацији домаћих и међународних пројеката из области туризма и области које су комплементарне туризму. Чланом 9. Туристичка организација Србије има обавезу доношења правилника о раду, а чланом 10. прописује се на прави начин да директора Туристичке организације Србије именује и разрешава Влада, на предлог Министарства и све његове надлежности које су прописане законом.

 Чланом 12. Предлога закона предвиђа се да се за територију локалне самоуправе може основати туристичка организација, којој јесте основни циљ промоција и развој туризма јединице локалне самоуправе, координирања активности између привредних субјеката и унапређење програма едукације и усавршавање вештина запослених у туризму, доношење годишњих програма и плана промотивних активности, обезбеђење нормативно-пропагандних материјала, којим се промовишу туристичке вредности једне локалне самоуправе. И да не набрајам више, широка је лепеза свих тих надлежности које поседују све те туристичке организације на нивоу сваке локалне самоуправе.

 Предлог овог закона у члану 35. уређује област туристичких професија и прописује да туристички водич и туристички пратилац мора да има положен стручни испит за туристичког водича у складу са овим законом, а свакако, комисију образује надлежни министар. Трошкове полагања, сада по овом закону, сноси лице које полаже испит. Надлежни орган јединице локалне самоуправе води евиденцију локалних туристичких водича, као поверени посао, и дужан је да Регистру туризма, ради евидентирања, достави евиденцију најкасније до 15. јануара за претходну годину.

 У својој дискусији осврнула бих се и на члан 53. којим се додаје нови поднаслов, а то је – Овлашћење инспектора јединице локалне самоуправе, и нови члан којим се прецизирају овлашћења инспектора јединица локалне самоуправе. Инспектор има овлашћења да привремено забрани пружање угоститељских услуга у објектима домаће радиности и сеоском туристичком домаћинству, ако објекат није разврстан у категорију или није, пак, закључен уговор у складу са законом. Инспектор може да привремено забрани обављање угоститељске делатности у случају када се инспектору онемогући вршење послова надзора. Свакако да у свом послу инспектор може да изда и прекршајни налог. Може да поднесе пријаву надлежном органу за учињено кривично дело или, пак, привредни преступ.

 Такође, значајно је напоменути да се против решења туристичког инспектора може изјавити жалба министру у року од осам дана од дана достављања решења. Жалба изјављена за сва наведена решења не одлаже извршење решења.

 Чланом 63. прописује се да даном ступања на снагу овог закона престаје да важи Уредба о утврђивању приоритетних туристичких дестинација, зона, локација и категорија објеката у местима за одмор и туристичким местима у приоритетним туристичким дестинацијама.

 Овог пута желела бих и користим прилику да похвалим организовање туристичког каравана „Моја Србија“, који је 3. јула био у Граду Чачку. Организатор ове манифестације била је свакако Туристичка организација Србије у сарадњи са локалним партнерима, а имала је за циљ да се промовише домаћи туризам, а намењена је домаћем тржишту.

 Тада се јавна установа „Туристичка организација Чачак“ заиста потрудила да у правом светлу представи све потенцијале града и околине Милановца и Драгачева. Спровођењем оваквог начина кампање жели се поспешити коришћење смештајних капацитета и услуга у Србији.

 Поред знаменитости Града Чачка и угоститељско-туристичке понуде представило се тога дана још девет градова Србије**:** Београд, Нови Сад, Ниш, Крагујевац, Суботица, Краљево, Ужице, Лесковац и Нови Пазар.

 Уважени министре, колеге посланици, користим прилику да истакнем да је туристичка понуда чачанског краја веома хеторогена, захваљујући различитим видовима туризма који су развијени на подручју ове локалне самоуправе.

 У потпуности нам је јасно свима да природни ресурси заузимају доминантно место у креирању туристичких производа. Најатрактивнија је свакако Овчарско-кабларска клисура, која је проглашена заштићеним подручјем, и о томе ће свакако сутра бити речи, и Овчар Бања и бања Горња Трепча веома је перспективно сеоско подручје за туристички развој.

 Према прикупљеним подацима у 2014. години на подручју Града Чачка услуге смештаја користила су 31.103 госта. Од овог броја 9.913 гостију или 32% јесу гости Атомске бање „Горња Трепча“, а 21.190 гостију или 68% припада осталим туристичким местима.

 Поред временских непогода које су задесиле Чачак и економске кризе која је присутна, туристички промет на нивоу Чачка је сличан прошлогодишњем са незнатним повећањем у појединим сегментима, а захваљујући новим смештајним капацитетима и организованој континуираној промоцији. Детаљном анализом смештајних капацитета, анализом динамике посета и попуњености капацитета долази се до јаснијих смерница значајних за рад и активности по свим сегментима.

 Уважена председавајућа, министре, колеге посланици, у дану за гласање, свакако да ћу својим гласом подржати све измене и допуне Закона о туризму. Хвала вам. (Аплауз.)

 ПРЕДСЕДНИК: Хвала.

 Реч има народни посланик Љиљана Малушић.

 ЉИЉАНА МАЛУШИЋ: Поштована председнице, поштована господо из Министарства, поштоване даме и господо народни посланици, данас ћу говорити о Предлогу закона о потврђивању Амандмана на Статут Светске туристичке организације, обзиром да је данас о томе врло мало говорено.

 Предлог закона о потврђивању Амандмана на Статут Светске туристичке организације, прочитаћу комплетан наслов, да се зна о чему се ради А/РЕС/422 (14), А/РЕС/511 (16) и А/РЕС/512 (16) од 28. јануара 2015. године. Говорићу о овоме само да би се појаснило нашим драгим гледаоцима о чему се у ствари ради, јер смо ми као чланица Генералног савета управо у УН.

 Статут Светске туристичке организације је специјализована Агенција УН и водећа међународна, међувладина организација у области туризма. Наиме, основана је 1970. године и садржи 161 члана, 161 државу и земље приступнице. Шта би то значило? Ту се налази још 350 разних асоцијација туризма, приватног сектора, локалних самоуправа. Значи, један конгломерат држава, што је јако добро, јер у том миксу испадне квалитет.

 Оно што треба нагласити јесте да се Статут Светске туристичке организације бави промовисањем развоја туризма, а затим уређењем и увођењем стандарда у политике туризма ових земаља. Обзиром да чине ову Светску туристичку организацију 161 држава и 350 придружених, имамо ту част и задовољство да смо једна од чланица Светске туристичке организације, и то је одличан начин да се наша земља испромовише на најбољи могући начин. Обзиром да имамо невероватне капацитете, од бања, језера, планина, река, сеоског туризма, ово је начин да Србија добије место које напокон заслужује.

 Оно што бих нагласила јесте да је тренутно седиште у Мадриду, а да је Светска туристичка организација основана 1970. године, и то у Мексику, у Мексико Ситију. Данас је у Мадриду, у Краљевини Шпанији и њу чини оно што сам рекла: 161 земља чланица и 350 придружених. Међу тим придруженим има нарочито културних асоцијација, асоцијација из туризма, тако да је то једна фантастична прича што се тиче Србије и Балкана.

 Треба рећи шта чини Светску туристичку организацију. Основни органи су Генерална скупштина, Извршни савет и генерални секретар. Генерална скупштина се састоји од сталних и придружених чланова. Основне функције су одобравање буџета, избор чланова Извршног савета, избор генералног секретара. Генерални секретар се бира по предлогу Извршног савета и обично се бира на четири године и има право на реизбор, а после тога, с обзиром да има толико земаља у светској организацији, не.

 Имамо ту част и задовољство да се налазимо у Извршном савету. У Светској организацији смо од 2001. године. У Савету смо од 2009. године до 2013. године. Године 2013. је био реизбор и наше учешће ће бити до 2017. године, што је одлично, искористимо то. Замолила бих све људе који су тамо да на све могуће начине испромовишу ову прелепу, предивну земљу са дивним људима.

 Шта још треба рећи за Републику Србију? У овом часу имамо могућност и треба то искористити.

 Оно што бих нагласила јесте да сва три амандмана о којима ћу говорити су врло кратка и с обзиром да је ратификован комплетан споразум, и ово ће бити врло брзо ратификовано, али ћу само споменути о чему се ради.

 Први амандман се односи на буџет, и то у смислу финансијских правила. Буџет се мора увек изражавати у еврима. Други амандман се односи на чланство. Трећи амандман се односи на избор генералног секретара. Генерални секретар се бира, то сам већ рекла, на четири године и ово ће по аутоматизму данас бити изгласано.

 Говорићу врло кратко о Предлогу закона о потврђивању Споразума између Владе Републике Србије и Владе Републике Македоније о сарадњи у области туризма. Свака врста споразума је добра, јер се ради о билатералним односима, значи јачање спреге између две државе. Та њихова интеракција доводи, не само до бољитка у туризму, него и у економији уопште.

 Оно што је врло битно за Македонију и Србију јесте да могу заједно да учествују на трећој дестинацији, ако је презентација у Америци, на пример. Оно што бих још додала за Македонију и Србију јесте да имамо добре економске односе, успоставили смо односе у транспорту. Ово је још једна карика у низу добрих ствари које се тичу Македоније и Србије. Обзиром да је Република Србија у 2014. години имала посећеност 2.161.000, Македонаца је било око 70.000 или 3,8%, нешто мање ноћења је било 3,6% Македонаца, што је јако добро.

 У сваком случају, треба подржати ове споразуме и ја ћу у дану за гласање гласати за. Хвала.

 ПРЕДСЕДАВАЈУЋИ (Владимир Маринковић): Реч има народни посланик Владан Милошевић.

 ВЛАДАН МИЛОШЕВИЋ: Поштовани председавајући, уважена господо из Министарства, поштовани посланици, сама чињеница да се оволики број посланика јавио за реч говори колики је значај ове теме и колики су потенцијали туризма у Републици Србији.

 Мислим да доношење овог закона пружа велику шансу малим општинама које нису до сада биле активне у овој области, посебно у смислу обука и пружања субвенција.

 Моја општина, Владимирци, поседује велике потенцијале из области туризма. Овде мислим на реку Саву која тече кроз нашу општину у дужини од 29 километара, затим, манастир „Каона“ из 14. века, ловни туризам, термалне воде, „Вукошачка бара“, и тако даље. Ово није шанса само за Владимирце, већ и за општине Мачванског округа, пре свега, за**:** Мали Зворник, Богатић, Љубовију, али и Лозницу, Коцељеву, Шабац, Крупањ.

 Мислим да се овим законом посебан акценат даје обукама, али и помоћи Министарства општинама са малим буџетима, кроз финансијску помоћ, а управо су ова два чиниоца била препрека да се покрене туризам у малим срединама без искуства у туризму. Велику шансу туризму у Србији пружа и ловни туризам који није довољно искоришћен. Велики број ловаца из Италије, Немачке и осталих земаља ЕУ веома је заинтересовано за гостовање у нашим друштвима.

 Овим законом дат је већи значај ловном туризму, а посебно ту мислим на ловнотуристичке објекте који нису довољно искоришћени у нашој земљи. Велики број тих објеката, уз мала улагања, могу се довести у добро стање. Ово говорим из личног искуства, јер је 80-их година велики број ловаца из Италије, Немачке, Данске, и тако даље, долазило у посету нашем ловачком друштву у Владимирце. Верујте, те посете су у стању да оживе мала места, као што су моји Владимирци.

 Зато вас молим, ако вам се обрате људи из малих општина – да им помогнете да уђу у ове токове, да туризам у својим срединама подигну на много већи ниво. Хвала вам. (Аплауз.)

 ПРЕДСЕДАВАЈУЋИ: Захваљујем, уважени колега Милошевићу.

 Реч има народни посланик Милија Милетић. Изволите.

 МИЛИЈА МИЛЕТИЋ: Захваљујем. Уважени председавајући, уважени представници Министарства, уважене колеге посланици, поштовани грађани Србије, ја сам Милија Милетић и долазим из најлепше општине у Србији, општине Сврљиг, која се налази поред најлепшег града у Србији, а то је Град Ниш.

 Сада говоримо о Закону о туризму и молим вас, немојте да ми замерите зато што овако говорим, ја знам да су све општине у Србији лепе, најлепше, најлепше у Европи и у свету. Иначе, у Скупштини представљам Уједињену сељачку странку, са листе СНС.

 Чланом 6. и 7. закона предвиђа се да се ради развоја туризма у буџету Републике Србије обезбеде средства за учешће у финансирању промоције туристичких дестинација и туристичких места, туристичких манифестација у земљи и иностранству. Предвиђена је могућност да се ради усмеравања и подстицаја развоја туризма у буџету Републике Србије обезбеђују средства и за подстицање унапређења туристичког промета домаћих туриста и организованог туристичког промета страних туриста на територији Републике Србије.

 Поздрављам овакво решење, јер без озбиљнијих средстава за промоцију, нарочито у иностранству нема ни резултата. Та средства која се буду издвајала из буџета вратиће се у буџет вишеструко увећана. Сигуран сам, јер Србија има озбиљне природне лепоте, добру и здраву храну, гостољубиве људе и, чини се, један савршен туристички пакет.

 Управо због тога, ја ћу подржати овај закон о изменама и допунама Закона о туризму. Сви кажу да Србија поправља свој имиџ у свету. Ја кажем – не, ми не поправљамо имиџ, ми напокон показујемо себе онаквим какви јесмо, онима који хоће да нас виде. Када будемо успели да на одговарајући начин презентујемо нашу земљу у иностранству, резултати у виду већег броја туриста и већег броја ноћења неће изостати. Страни туристи када једном буду пробали погачу, сир, кајмак наша традиционална јела, наш сврљишки белмуж, нашу сврљишку јагњетину, а поврх свега бити у нашем друштву барем један дан, сигуран сам, сигурно ће поново доћи наредне године и биће наши најбољи промотери и најбољи пријатељи.

 Ја волим да кажем да долазим из најлепше општине у Србији без намере да своју величам, а туђе кудим, али сматрам да би сви ми требало и морали увек, и на сваком месту, да ширимо добар глас о месту одакле смо, о делу државе одакле долазимо и о нашој држави уопште.

 Постоји толико лепих општина у Србији и то треба све нас да радује. Питање је само колико ми, заправо, знамо о другим градовима, општинама, селима у Србији. Чини ми се да смо спремни да превалимо један огроман пут само да бисмо видели неку туристичку атракцију у свету, а за то још и дамо јако велику своту новца.

 Са друге стране, ми имамо ситуацију у Србији да становници једног села, једне исте општине, никада или једанпут, или двапут оду у друго село или другу општину. Пошто и сам овде представљам крај из којег долазим рећи ћу да се у југоисточној Србији, која је знатно мање туристички експлоатисана од неких других делова Србије као што је на пример западна Србија, налази читав један низ сигурно исплативих туристичких атракција и манифестација.

 Што се тиче атракција, поменућу Хомољске планине, Стару планину, Ртањ, Сврљишке планине**;** језера, као што су „Бованско језеро“ код Сокобање и Алексинца, „Власинско“ код Сурдулице, „Завојско језеро“ поред Пирота**;** реке, њихове долине, кањоне, као што је река Јарма, једна од најлепших река у Србији, Тимок, са свим припадајућим притокама**;** клисуре, као што су**:** Сврљишка, Сићевачка, Јелашничка, Грделичка и многе друге**;** пећине, као што су**:** Рајкова, Злотска (Лазарева), Церјанска, Преконошка, Самар пећина, то су пећине у Сврљигу. Иначе, „Самар“ пећина је уписана у Гинисову књигу рекорда, и остале друге пећине.

 Што се манифестација тиче, познате су бројне културно-уметничке, забавне, привредне, спортске, а и друге манифестације овог дела земље, као што су на пример**:** „Божићни успон на Ртањ“, „Сајам пиротске пеглане кобасице“, прослава „Свети Трифун на Рајачким пивницама“, „Лужнички мегдан“ у Бабушници, „Фестивал дечијег стваралаштва“ у Прокупљу (ФЕДЕС), „Међународни сајам туризма“ у Нишу, „Зајечарска гитаријада“, „Сабор гајдаша“ и „Белмужијада“ у Сврљигу.

 Ја о Сврљигу могу много више причати, али само желим да напоменем да је то веома лепа манифестација, где позивам све да дођу.

 Затим манифестације**:** „Роштиљијада“ у Лесковцу, „Нишвил“ и „Нисомнија“ у Нишу, „Књажевачко културно лето“, „Дани вишње“ у Мерошини, „Дани шљиве“ у Блацу, „Дани банице“ у Белој Паланци.

 Што се конкретно Сврљига тиче, наш бренд јесу**:** сврљишко јагње, сврљишки сир, сврљишки белмуж, који полако, али сигурно постају познати у читавој Србији, а и у Европи. Сигуран сам и надам се да ће бити препознатљив и у свету.

 На подизању туристичке инфраструктуре тек треба да се ради, али верујем да ни ти резултати неће изостати, тако да ко једном буде дошао код нас у Сврљиг, сигуран сам да ће долазити увек, и увек и увек, а то важи и за остале општине у југоисточној Србији, а и у целој Србији.

 Чланом 30. уређује се и сеоски туризам, тако што се предвиђа да угоститељске услуге, услуге смештаја, припремања и услуживања хране и пића може да обавља правно или физичко лице. Прописује се да је лице у обавези да прибави акт којим се објекат домаће радиности разврстава у одговарајућу категорију и одређује обим услуга које може да пружа физичко лице.

 Управо је тај акт први корак и велики број домаћина који су заинтересовани за бављење сеоским туризмом никада не начине тај први корак и одустану од категоризације објекта. То нам говоре подаци о броју категоризованих објеката, мање 1.000 крајем 2012. Године, у целој Србији. То није мало, али ако се узме у обзир колики су потенцијали, колики је број регистрованих газдинстава, види се да ту има места за велики напредак.

 Ја сам као представник Уједињене сељачке странке највише заинтересован за промоцију овог вида туризма, јер је сеоски туризам, види се, слабо развијен, а могао би да буде додатни извор зараде великом броју наших пољопривредних газдинстава, наших пољопривредника. Због тога је неопходно да и држава, а и локалне самоуправе раде на развоју сеоског туризма, и да предузимају мере за промоцију овог вида туризма, како код домаћих гостију, тако и у иностранству.

 Понављам, тај новац који се даје на промоцију, рекламу наших туристичких потенција вишеструко се враћа, и пуни и државни и кућни буџет, а и буџет локалних самоуправа. Држава и локална самоуправа морају, међутим, да стимулишу наше домаћине да ураде категоризацију и да почну да се баве сеоским туризмом. За бављење овом делатношћу потребно је да буду задовољени и одређени стандарди, за шта су потребна знатна средства.

 Општина Сврљиг, из које ја долазим, увек је издвајала из буџета средства за помоћ у категоризацији наших газдинстава и наших људи у нашим селима, јер желимо да дамо могућност свакоме ко жели да се бави сеоским туризмом да ради.

 Са друге стране, као представник Уједињене сељачке странке, сигуран сам да ће Влада на челу са нашим премијером, заједно са министром, господином Љајићем, у наредном периоду много већи акценат ставити на све видове туризма. Јесте да подржавам сеоски туризам, али сви остали видови туризма су веома битни.

 Пример, из општине из које ја долазим – има веома развијен и ловни туризам, где смо, уназад неколико месеци, заједно са Ловачким удружењем, са председником Ловачког удружења, успели да доведемо Италијане, да дођу код нас у лов, а после тих заједничких дружења дошло је до озбиљнијег посла, где смо ми са тим Италијанима, то су били бизнисмени, направили један велики посао који ће бити веома, веома добар за нашу општину Сврљиг. То што говорим о Сврљигу то ће бити и у осталим деловима наше Републике Србије, зато што је туризам веома битна грана.

 Што се тиче туризма, морамо много више улагати у инфраструктуру. Ја бих сада и позвао нашег министра, господина Љајића, да у наредном периоду када се праве правилници везано за поделу средстава за помоћ удружењима, туристичким организацијама, за помоћ локалним самоуправама, да се нађе могућност да општине које су неразвијене, које су маргиналне, које имају природних капацитета да могу да се баве туризмом, да се тим општинама даје одређени проценат више у односу на друге, баш због тога, да искористимо оно што нам је природа дала.

 Због тога, још једном ћу, као посланик, испред Уједињене сељачке странке, са листе СНС, из најлепше општине Сврљиг, подржати сет свих ових закона, јер сам сигуран да ће Влада, на чијем је челу господин Вучић, и надлежно министарство успети да обезбеди нашим људима, који живе и у малим и већим општинама, да обезбеде бољи и лепши живот. (Аплауз.)

 ПРЕДСЕДАВАЈУЋИ: Захваљујем, колега Милетићу.

 Следећи говорник је колегиница Биљана Илић Стошић. Изволите.

 БИЉАНА ИЛИЋ СТОШИЋ: Поштовани председавајући, уважени министре са сарадницима, уважене колеге народни посланици, помно читајући Предлог измена и допуна овог закона и поред најбоље воље нисам успела да разјасним неколико нејасноћа.

 Прво, везано за обавезе за полагање стручног, теоријског и практичног испита за туристичке водиче имам неколико дилема, па, молим прецизније разјашњење. Каже се по тачкама 6. и 7. у Образложењу да ће трошкови полагања овог обавезног, законом прописаног, испита сносити сами кандидати, како је то раније и било, сем краћег периода када је та обавеза била укинута за теоријски део испита, који је онда ишао на терет буџета, а практична последица свега тога је да је број могућих пријављених кандидата био у великој несразмери са заинтересованима. Сада се то укида и то је, мислим, у реду.

 А онда се одмах, већ у наредном пасусу, говори о трошковима који ће се морати финансирати из државног буџета, као и из буџета локалних самоуправа, као надокнада члановима испитних комисија, управо за тај исти стручни испит.

 А даље се каже – кроз апроксимативну рачуницу, на основу досадашњег ценовника, претпостављам незаинтересованости, односно досадашњег забележеног интересовања, да ће, цитирам, укупан износ који би потенцијални кандидати уплатили на рачун буџета Републике Србије, при наведеним претпоставкама бити, седам милиона и двеста хиљада динара, што вишеструко превазилази досадашње трошкове надокнаде плаћања професорима испитивачима.

 Чекајте, па, шта онда ту има да се субвенционише из државног или локалних буџета, или – шта ја ту нисам разумела?

 У вези са тим, за мене је више него поражавајућа констатација, опет цитирам – посебно се напомиње да државни службеници запослени у Министарству на пословима из области туризма нису довољно компетентни, нити поседују потребна знања и такав ниво стручности да би могли бити испитивачи код полагања наведених испита. И питам се сада, када ће се нешто учинити по том питању, уместо да опет, и опет то констатујемо са неподношљивом лакоћом равнодушности?

 Је ли могуће да у ресорном министарству на пословима уређења управо сектора туризма раде људи чије знање не досеже ниво знања потребног за туристичке водиче и туристичке пратиоце, што једино могу да разумем када је реч о делу испита из страног језика, мада, каже се да је реч о неком од светских језика у нивоу обухваћеним наставним планом и програмом Министарства просвете? То значи, ту би требало да има довољно стручних кадрова да буду чланови комисије уместо да се ангажују еминентни стручњаци чији је сат, са разлогом, скуп, али, ипак, непотребно за ове потребе из чега произлази и додатно питање – који је то ниво и обим знања потребан једном туристичком водичу, пратиоцу поготово, као и – да ли о томе треба да брине држава или послодавци који их ангажују и којима је, наравно, ван сваке сумње веома стало да имају врхунски оспособљен персонал, поготово на терену пружања најдиректнијих туристичких услуга, ако већ послују у суровом конкурентском тржишту под непривилегованим условима?

 То што се у досадашњој пракси члановима комисије из редова службеника Министарства није ни плаћала надокнада, по решењу комисије сасвим је у реду. Па то је део њихових послова и радних задатака, за које су, јелте, већ плаћени кроз своју редовну плату.

 Даље, видим да се тарифе и профил комисије оставља за подзаконска решења. Надам се да ће њима бити елиминисане све могућности за недозвољене радње, као што су, на пример**:** неосновано привилеговање омиљених стручњака, неразумне тарифе за кандидате и сличне ствари које ће отежати функционисање поступка добијања лиценци, што би онда онемогућавало давање ширег замаха овој грани и наравно давало ветар у леђа сивој економији у овој области, иако се наводи, опет цитирам, да је полагање ових испита могуће реализовати само ангажовањем еминентних стручњака из наведених области, који су једини гарант квалитета и тако даље и тако даље. На шта ми је прва помисао, опростите, да се помало у овом смислу претерује, уз понављање претходно наведених бојазни и сумњи. Толико о томе.

 Други сет мојих недоумица и питања односи се на рад туристичких инспекција, тачније, практичне последице њиховог недовољног деловања на терену, што јесте њихова основна улога.

 У самом Предлогу се под тачком 6. дела Образложења констатује да су инспекцијски органи могли да реагују тек када су прописи прекршени, а то се поготово односи за послове посредовања то јест туристичке субагентуре, за чији број не постоји тачна евиденција, већ само оквирна претпоставка од 500 до 800.

 Хоће ли обавезе регистрације у АПР-у, једнократна или на неодређено време, решити овај проблем? Мислим да је мало смешно правдати те трошкове мишљењем да је реч тек о неколико хиљада динара, али није нимало смешно када се деси да један исти такав субагент у две различите сезоне, на истоветан начин, најбруталније обмане грађане и покупи им паре за измишљене туристичке аранжмане и нестане у виду ластиног репа.

 Ојађеним грађанима је много мало за утеху то што ће за њим бити расписана потерница, па ће бити ухапшен и кажњен. Колико ће им помоћи и то што ће након подугачког судског процеса успети да наплате своја потраживања, односно отете паре на превару, поготово што вероватно ни неће, јер се такви ликови на време постарају да почисте рачуне и да новац пребаце у неки од егзотичних неприступачних пореских рајева, реално постојећих, за разлику од оних које су нудили лаковерним грађанима.

 Само ми немојте рећи да је купац туристичког производа сам крив што не проверава с ким има посла. Па он је ушао у агенцију, он није уплатио летовање на клупи у парку! А то, што такве туристичке креатуре послују усред прометних и главних улица наших градова, и тек је то посао за надлежне.

 Да не говорим о расклиматаним аутобусима и њиховим возачима који једва могу и имају снаге да докотрљају туристе до одредишта. Били смо сведоци да се аутобус поквари па дође други аутобус по туристе, па се поквари и он или да путници схвате да им возач дрема и да се моле Богу да стигну у једном комаду или да не заврше у некаквом каналу.

 За све ово нису потреби, још једанпут инсистирам, прескупи еминентни стручњаци. Потребно је само да се придржавамо већ прописаног. Зато ћу подржати овај закон, који је, иначе, у суштини добар, осим ових неколико мојих недоумица, оптимистично верујући да ће пракса убудуће показати да смо у праву. (Аплауз.)

 ПРЕДСЕДАВАЈУЋИ: Захваљујем.

 Реч има потпредседник Владе, господин Расим Љајић. Изволите.

 РАСИМ ЉАЈИЋ: Врло кратко.

 Што се тиче наплате испита, приходи су ту већи од трошкова које дајемо за професоре. Професоре ангажујемо за оне испите за које, наравно, Министарство нема стручни кадар, као што је историја уметности. Сложићете се да не морамо да имамо у Министарству професора за историју уметности. Професоре ангажујемо за испитивање страних језика, а сложићете се да, ипак, морамо да ангажујемо кадар који је довољно компетентан да може да испитује. Али, укупан приход од наплате већи је од тих трошкова. Службеници Министарства за своју плату, коју иначе добијају у Министарству, немају никакву надокнаду за испитивање за оне испите и предмете који се тичу прописа, односно законодавног оквира. Дакле, нема никаквих посебних надокнада за ту врсту испита.

 Што се тиче овог дела око злоупотреба, посебно када говоримо о посредницима или субагентима, на начин на који сте ви обесмислили ове одредбе закона можете обесмислити сваку правну норму. Не постоји правна норма нити закон који може заштити од кривичног дела или злоупотребе, не постоји. Дакле, ни овај закон, ни ове норме не могу да гарантују ником да неко неће починити кривично дело. Ми прописујемо јасну процедуру санкционисања тог дела и покушавамо да минимизирамо то дело, колико је год то могуће, овим законским решењима, као и да заштитимо путника, да заштитимо туристу у смислу да може да се обештети уколико дође до злоупотребе, преваре или изигравања уговора који тај путник има са одговарајућом агенцијом или субагентом.

 Ја ћу се сложити са вама да ми не можемо никоме да гарантујемо да се то у будућности неће дешавати, као што ни у једном сектору не можете да спречите злоупотребу или прављење кривичног дела, да ли је то туризам, да ли је то трговина, да ли је то било која друга област на свету. Према томе, ми се надамо да ћемо успети овим решењима да то у значајној мери смањимо, да ћемо успети да обезбедимо довољно гаранције да људи могу да се обештете у случају кршења обавеза из уговора, да ће казне бити примерене и да ће бити дестимулативне за оне који намеравају то дело да учине.

 ПРЕДСЕДАВАЈУЋИ: Захваљујем, господине Љајићу.

 Следећи говорник је народни посланик Младен Лукић. Изволите.

 МЛАДЕН ЛУКИЋ: Захваљујем, председавајући. Уважени министре са сарадницима, даме и господо народни посланици, уважени грађани Србије, данас је на дневном реду Предлог закона о изменама и допунама Закона о туризму, па бих се на самом почетку свог излагања осврнуо на природне лепоте које карактеришу место одакле ја долазим, а то је Бајина Башта.

 Директор Европске фондације за заштиту природе и националних паркова, др Еткин Кларк, приликом обиласка Националног парка „Тара“ изјавио је следеће**:** „Ја овако замишљам рај.“ Национални парк „Тара“, Дринска регата, непоновљива река Дрина, два језера „Перућац“ и „Заовине“, најкраћа река у Европи – Врело, чувена „кућица на стени“, прелепи и надалеко чувени видиковци, богатство флоре и фауне, манастир „Рача“ и многи други културни и историјски споменици, ово су само неке од атракција које поседује Бајина Башта, а могао бих да набрајам још дуго.

 Ово нас, на крају крајева, и сврстава у једну од најатрактивнијих дестинација у земљи и даје нам за право да себе називамо туристичком регијом. Национални парк „Тара“ установљен је 1981. године и покрива највећи део планине Таре, са делом кањона Дрине и заузима површину од 19 хиљада и 200 хектара.

 У Националном парку „Тара“ има идентификовано преко хиљаду биљних врста, међу којима почасно место заузима краљица свих ендемита Европе, а то је – Панчићева оморика. Шуме покривају 80% територије Националног парка „Тара“.

 У мноштву фауне на Тари издвајају се**:** мрки медвед, дивокоза, а нарочито место заузима ендемит Панчићев скакавац. Тара представља уточиште за преко 130 врста птица, док у водама Националног парка „Тара“ живи 37 врста риба. Национални парк „Тара“ има богатство, културно и историјско наслеђе и обилује траговима праисторије античке, римске и византијске културе.

 Дринска регата је најстарија манифестација туристичко- рекреативног карактера на реци Дрини, која живи преко 20 година, а организују се у спомен на древну традицију дринских сплавара. Дринска регата је централна туристичко-рекреативна манифестација, која се труди да уједно и представи комплетну туристичку понуду овог краја. Регата је најпосећенији догађај у западној Србији и централна летња манифестација на води у земљи, која сваке године привлачи све већи и већи број туриста како из земље, тако и из иностранства.

 Река Дрина настаје спајањем Пиве и Таре код Шћепан Поља и после 346 километара свог кривудавог тока улива се у Саву. По водним снагама Дрина је на првом месту на Балканском полуострву, а по мишљењу многих и најлепша. Чиста, бистра, моћна и дарежљива, Дрина представља прави рај за риболовце и заљубљенике у природу. У мноштву рибљих врста које настањују воде ове лепотице, свакако се издвајају младица и липљан.

 Праву атракцију на реци Дрини представља сада већ светски позната „кућица на стени“, за коју кажемо да је симбол нашег града. Велики број светских путника зна за ову атракцију и веома радо је посећује, као и бројне филмске и ТВ екипе.

 Језеро „Перућац“ је једно од два језера које употпуњава туристичку понуду нашег краја. Ово језеро се у дужини од 52 километра пружа све до Вишеграда, Андрићеве на Дрини ћуприје и Андрићграда. На овом месту налази се и фасцинантан кањон, који је трећи по дубини у свету. За „Перућац“ волимо да кажемо да је спортско море, јер у току летње сезоне препун је туриста жељних уживања на води и у природи**;** риболов, вожња чамцима, бродићима, вожња кроз кањон до Вишеграда, спортови на води, уређена понтонска плажа, само су неке од летњих активности на овом месту.

 Надомак језера налази се и река Врело, која извире из масива планине Таре и после овог кратког тока улива се у реку Дрину, заправо, стропоштава се са приличне висине и прави изузетно леп водопад. Ток ове речице је дуг тачно 365 метара, онолико колико година има дана. Управо због тога је ова река позната као река „Година“.

 Језеро „Заовине“ је још један драгуљ овог подручја. Лежи на надморској висини од 840 метара и представља акумулацију реверзибилне хидроелектране и са језером „Перућац“ је повезано тунелом. Испод њега се налази пастрмски ревир, језерце „Спајићи“, изнад кога је станиште оморике, где ју је 1875. године пронашао Јосиф Панчић.

 Када на све побројано додамо и урођено гостопримство локалних људи и нашу традиционалну кухињу долазимо до тога да ово подручје, заиста, јесте и заслужује да буде једна од водећих дестинација у земљи. Међутим, у реалности никада није све као у бајци, па тако и код нас постоји мноштво проблема**:** дотрајала путна инфраструктура, мањак квалитетних смештајних објеката, веома ниска стопа наплате боравишне таксе и одговарајућих пореза, мањак квалитетних садржаја, недовољно добро функционисање прекограничне сарадње у сврху обављања туристичке делатности, мањак локалних туристичких водича, нерешен статус појединих великих смештајних објеката.

 У последње време постоје ипак значајни помаци, јер је ресорно министарство препознало Дринску регату и на томе, министре, са сарадницима, желим да вам захвалим, јер сте ове године заиста подржали ту нашу манифестацију. Уређен је и значајан део пута на планини Тари, такође, ове године. Нека од спорних питања ће, надамо се, бити решена и овим изменама и допунама закона, али ће сигурно остати и доста нерешених питања. Питање које свакако треба озбиљно размотрити, јер је проблем у свим туристичким местима у Србији, јесте изналажење квалитетнијег модела за издавање приватног смештаја, ког доста има код нас на планини Тари, односно за убирање пореза и такси по том основу.

 Свакако, још једна битна ствар за нас је институција локалног туристичког водича, која и после ових измена и допуна закона остаје обесмишљена.

 И поред велике потребе за локалним водичима, ми и даље на територији наше општине имамо само три туристичка водича са националном лиценцом, а локалних туристичких водича немамо. Зашто? Зато што постоји обавеза поседовања националне лиценце пре лиценце локалног водича, до које је прилично компликовано и скупо доћи, а која је апсолутно непотребна за обављање функције локалног водича.

 Надамо се да ћемо кроз амандмане успети да постојећи Закон побољшамо и уочене недостатке исправимо. Захваљујем. (Аплауз.)

 ПРЕДСЕДАВАЈУЋИ: Захваљујем.

 Следећи говорник је народна посланица Велинка Тошић. Изволите.

 ВЕЛИНКА ТОШИЋ: Захваљујем. Поштовани председавајући, поштовани господине министре са сарадницима, поштоване колегинице и колеге народни посланици, поштовани грађани Србије, нема савршеног закона па стога произилази да су закони подложни изменама и допунама. Такав случај је и са Законом о туризму.

 Предлог закона о изменама и допунама Закона о туризму настао је као резултат анализе стања на туристичком тржишту и сагледавањима проблема са којима се суочавају актери туристичке привреде, као и други субјекти који обављају привредне делатности непосредно повезане са туризмом.

 Приоритетан задатак је потреба смањења сиве економије у свим делатностима које закон уређује. У циљу ефикаснијег остваривања овог важног задатка извршена је прерасподела права, обавеза и овлашћења инспекцијских служби. То значи да је локалној самоуправи, односно овлашћеним инспекцијским органима локалне самоуправе поверен знатан део надзора над применом закона.

 Напоменула бих само да град из кога ја долазим, Лозница, има само једног туристичког инспектора, а сматрам да је терен изузетно велики и да је ту неопходно појачање у том смислу.

 У свом излагању посебну пажњу посветићу изменама и допунама Закона у члану 39. Новине су следеће – туристичка организација јединице локалне самоуправе обавља послове, па између осталог, и**:** обезбеђивања информативно-пропагандног материјала којим се промовишу туристичке вредности јединице локалне самоуправе, штампане публикације, аудио и видео промотивни материјал, интернет презентације, сувенири и тако даље, а у сарадњи са надлежним органима обезбеђивања туристичке сигнализације. У ствари, туристичка организација је део саобраћајне сигнализације и до сада туристичке организације нису биле компетентне да раде тај посао, а од сада ће морати, у сарадњи са јавним предузећима која се баве инфраструктуром, да ту туристичку сигнализацију и постављају.

 Управљача туристичког простора, то значи, све дестинације које се налазе на територији града, општине, туристичка организација може да стави у своју понуду и своју надлежност, израде, учешћа у изради, као и реализације домаћих и међународних пројеката из области туризма. Ово је једна погодност зато што саме туристичке организације предлажу свој годишњи план и програм рада и саме праве приоритете, а то све у складу са Туристичком организацијом Србије.

 Новина се односи на услове које треба да испуњава директор туристичке организације локалне самоуправе и више пута смо то данас говорили, али вероватно свима нам је то толико и битно. Наравно да један такав посао мора да обавља једна изузетно образована и одговорна особа, подразумева се да зна страни језик, да има високу стручну спрему за то радно место, то значи, да испуњава да има четири године радног искуства, од чега две године најмање на руководећем месту, да не буде прво запослење, па – прво па директор.

 Хтела бих да истакнем проблем који се везује за мој град Лозницу, а и моју околину. Мој крај није обухваћен Националном стратегијом развоја туризма, а има много тога да понуди. Имамо**:** Тршић, Троношу, имамо Вуков сабор, то је једна од највећих манифестација у Србији, знамените личности као што су Вук Караџић, Јован Цвијић, Мића Поповић, Анта Богићевић, имамо планину Гучево, имамо Цер, Бобију, Зворник, Љубовију, Крупањ, имамо прелепу реку Дрину.

 Лознички крај је поприште историјских битака, иначе, грудобран Србије у претходним ратовима. Ту је и наша лепотица бања Ковиљача. Иначе, бања је по својој посећености међу првих пет у Србији. До 2000. године бања је била носилац развоја туризма Мачванског округа. Она је била монденско место и тај имиџ је имала све до 2000. године, када је дошло до промене власничке структуре предузећа које се бавило туристичком понудом у бањи Ковиљачи, тачније ХТП „Бања Ковиљача“. Било је друштвено предузеће које је пропало, па је подржављено 2009. године, да би данас било у стечају.

 Што се тиче бање, треба водити рачуна да се све не подведе као болница, него да се уравнотежи кроз садржаје како би се осмислио и продужио боравак гостију, што би се одразило на пуњење буџета кроз боравишну таксу и различите видове ванпансионске потрошње. Бања и околина имају услове за развој**:** здравственог, велнес (wellness), спортско-рекреативног, пословно-конгресног, риболовног, ловног, излетничко-културног и другог туризма. Ту су разни видови понуде, као на пример**:** спуст Дрином, вожња бициклом, вожња џиповима, пешачке и планинарске туре и друго. Не треба бању схватити као лечилиште, већ као мултифункционалну средину која има и те како шта да понуди, с обзиром на то да је територија Лознице богата и природним и антропогеним вредностима.

 Како је лознички крај уназад 15-20 година индустријски девастиран, ми у туризму видимо своју велику развојну шансу. Покретање туристичке индустрије требало би да буде наш замајац који нас може покренути и оздравити. Молила бих све релевантне институције да објективно процене туристички потенцијал лозничког краја како би се и он уврстио у један од приоритетних региона туристичког развоја у Србији.

 У дану за гласање, свакако, позивам све колеге да подрже Предлог измена и допуна Закона и ја ћу га, наравно, подржати. Захваљујем. (Аплауз.)

 ПРЕДСЕДАВАЈУЋИ: Захваљујем, колегинице Тошић.

 Следећи говорник је народни посланик Зоран Бојанић. Изволите, колега.

 ЗОРАН БОЈАНИЋ: Захваљујем, уважени председавајући, поштовани министре, колегинице и колеге, доста тога је данас речено и мени је драго да Влада Републике Србије препознаје туризам као нешто развојно и нешто приоритетно у нашој економији. Надам се да ће наше перјанице бити пре свега пољопривреда и туризам у будућности.

 Овај предлог закона који се данас налази пред нама, као неки кровни закон у предлозима данашњим ових пет закона који се тичу туризма и међународних споразума, доста је добро урађен. То су измене и допуне закона које су прошле озбиљну јавну расправу и, што ми је посебно драго, све области које се тичу туризма и које су саставни део туризма детаљно су образложене и детаљно обрађене, почев од угоститељства, преко, за дивно чудо, онога што ми се посебно свиђа, сеоског туризма, до проблема који имају локалне туристичке организације, а ту сам и ја препознао давно проблем пре свега именовања директора, јер то није било баш законом прецизирано како то треба урадити.

 Оно о чему бих данас говорио а да се не понављам, с обзиром на то да су моје колеге доста тога рекле, јесте нешто шта треба да буде узрочно-последична веза туризма. То значи, да бисмо имали добар и здрав туризам и да бисмо били препознати на европској туристичкој карти, морамо да имамо добру инфраструктуру.

 Мислим да у овом тренутку Влада Републике Србије управо ради исправно и добро, то значи, знамо да се завршава Коридор 10, да се ради Коридор 11 како треба и, посебно, с обзиром на то да долазим из града Краљева, оно што је недостајало Србији, то су аеродроми. Влада управо ради ове године предано на томе да се најзад оспособи аеродром „Лађевци“ за цивилне летове, што ће много значити, пре свега у близини Краљева се налази наша највећа и најлепша бања, а то је Врњачка бања, што ће за њу много значити, с обзиром на то да од Краљева до Врњачке бање има неких двадесетак километара, што и није некаква раздаљина.

 Такође, град Краљево се налази на почетку, хајде, рећи ћу, „Долине векова“, нечега што нам је сам Бог и наши преци оставили, нешто што имамо као светску културну баштину. А та „Долина векова“ се простире од Краљева па све до иза Новог Пазара. Ту су наши дивни историјски споменици, пре свега наши манастири. То је нешто чему треба полагати, придавати и указивати много већу пажњу но што смо радили до сада.

 Пре свега, град Краљево и Туристичка организација Краљева већ дуги низ година, а ја могу рећи да је то већ и неколико деценија, има једну манифестацију која се зове „Долина јоргована“, која је од ове године постала, да кажем, међународна манифестација, с обзиром на то да се у саму ту манифестацију укључила и Република Француска, преко своје Амбасаде, јер некада давно ту „Долину јоргована“ засадио је наш краљ, да би очарао своју изабраницу, Јелену Анжујску, француску принцезу. Мислим да то даје доста добре резултате.

 Нешто што је, такође, дугогодишња традиција, а то је традиција – Сплаварање Ибром. Некада давно, пре стотинак година, од града Рожаја, сада из Републике Црне Горе, сплаварило се све до ушћа Западне Мораве и грађевински материјал, односно дрва, на тај начин су транспортована. Није било н пруга, није било ни путева и то је био једини начин. У Краљеву постоји један споменик тим сплаварима, постављен је пре десетак, петнаестак година. Мислим да би требало да поштујемо ту традицију и да то може да буде доста добар туристички, ајде да кажем, погодак. Град Краљево је некада давно управо због тога и направио „Весели спуст“, као туристичко-забавну манифестацију. Сад видим да сви имају некакве рафтинге, сплаварење, и тако даље. Ето, можемо и то да искористимо.

 Такође, имамо велике предности јер општина Врњачка Бања и град Краљево деле једну дивну планину која се зове Гоч, која је пре три године и повезана, то значи, краљевачки и врњачки део сада су један. Имамо диван магистрални пут који повезује та два дела и сви они који би да уживају у благодетима и лепотама наше „Долине векова“ и свих наших манастира, од „Студенице“ до „Седмоврате Жиче“, могу на планини Гоч да проведу неколико дана и након тога да оду у Врњачку бању.

 То су све неки потенцијали где би требало сви ми, не само један град, град Краљево, него цела та регија, почев од Врњачке бање па до Новог Пазара, да се ујединимо, да заједнички наступимо и да направимо некакве озбиљне пројекте. Један од озбиљнијих пројеката и нешто што је прошле године добило награду Туристичке организације Србије, то је пројекат „Краљевграда“, који је замишљен наспрам историјског града Маглича у долини Ибра и то је средњовековни град који је био опремљен свим благодетима данашњег друштва. Мислим да треба да искористимо све то што нам је Бог дао, а и што нам је дала сама природа и да, најзад, све оне наше бање које смо последњих 15 и 20 година запоставили, слободно могу тако рећи, средимо.

 На територији општине Краљево постоје две бање – Матарушка и Богутовачка бања, напомињем само две, мада их има много више, али те две су биле познате још у оној старој Југославији, нажалост, већ деценијама оне не функционишу. Од тога су живели не само грађани тих месних заједница, Матарушке и Богутовачке бање, где је баш био развијен тај приватни сектор, туристички, него су доносили и велики профит буџету Града Краљева.

 Оно што је добро, добро је да су се појавили ти страни инвеститори и да се најзад зна, до сада нису били дефинисани ни односи коме припадају бање, да ли су државне, да ли су друштвена предузећа, да ли су јавна, сада се то најзад дефинисало и ја се надам да ће већ почетком следећег месеца бити објављен јавни позив за те две бање, а већ знам да има заинтересованих инвеститора из иностранства, који ће, надам се, опоравити то и покренути нас.

 Да вас не бих даље задржавао и одузимао ваше време, у дану за гласање сигурно ћу гласати за овај законски предлог. Хвала. (Аплауз.)

 ПРЕДСЕДАВАЈУЋИ: Хвала, колега Бојанићу.

 Следећи говорник је народни посланик Александар Пајовић. Изволите.

 АЛЕКСАНДАР ПАЈОВИЋ: Захваљујем, поштовани председавајући. Поздрављам господина министра Љајића са сарадницима, цењене колеге посланике, данас су већ неколико пута колеге говориле о нашем закону о туризму, изменама и допунама Закона о туризму и ја не бих понављао оно што је већ речено, који су разлози за доношење овог закона. Једноставно, само у једној реченици да кажем – анализирајући туристичку привреду, анализирајући стање уопште у туризму у нашој Србији, дошло је до потребе да се неке измене уведу у овом закону. Свакако, те измене су у добром делу позитивне и иду ка промоцији туризма и остваривању већег прихода у туристичкој привреди.

 Нама у Србији је идеал да остваримо једну милијарду евра прихода, још је немамо, али је предлог Министарства туризма да ћемо то остварити, односно жеља и идеја је да ћемо то остварити у наредној години. То није мали приход, иако околне земље имају доста веће приходе. Ако погледамо Мађарску, која то остварује неколико пута више, Хрватску, која остварује седам и по милијарди прихода, али, није то само једна милијарда остваривања прихода, ту су још пратеће гране које прате туризам, ту је пољопривреда, ту су телекомуникације и остале гране, тако да две и по милијарде у овом стању привреде и није мали приход код нас у држави.

 Оно што желим да истакнем у овом тренутку, као и већина колега посланика, ја долазим из туристичке регије Западне Србије, ту су Овчарско-кабларски манастири, ту су бање, Овчар бања, у околини града Чачка, иначе долазим из Гуче, из Драгачева, и могу да напоменем да што се тиче бањског туризма, највећа је потреба правно регулисати имовинско-правне односе, а затим ући у инвестиционе токове и онда би приходи од бањског туризма у Србији били далеко већи.

 Србија има око 300 извора, а 52 бање и ми остварујемо, рекох, укупно једну милијарду евра само прихода од туризма, док Словенија са десет бања остварује две милијарде евра прихода.

 Шта сам још желео да истакнем? То је да Министарство трговине и туризма има веома скроман буџет – 13 милиона евра, а некада је то исто министарство имало за туризам 40 милиона евра, ако су ти подаци, а мислим да јесу, исправни. То је претходни министар смањио тај буџет.

 Рекох да живим у Гучи. Некада сам био и сам функционер у Сабору трубача, као једној од значајних културно-туристичких манифестација у Србији и ми смо пролазили кроз разне фазе, зависно од тога колико је средстава било, ради одржавања ове значајне туристичке манифестације. Од 2000. до 2003. године, игром случаја, тада су министри трговине и туризма били чланови Демократске странке, нисмо добијали ни један једини динар. После избора 2003. године, Влада Републике Србије била је покровитељ „Драгачевског сабора трубача“, имали смо 10 милиона. Јасно, ту су били активни министар трговине и туризма, министар културе и министар инфраструктуре.

 Желим овом приликом, министре, да вама захвалим у име организатора „Сабора трубача“ у Гучи, јер сте ове године дали пет милиона Туристичкој организацији Драгачева, што је било за организовање кампа и прихват страних туриста, као и обележавање тих туристичких пунктова и туристичке сигнализације. Добили смо ове године двадесет милиона од Министарства туризма за изградњу, такозваног, Трубачког дома, где ће бити смештени трубачи у дане „Сабора“, а коришћен за друге садржаје у току године.

 Овом приликом желим да вам захвалим. Желим свим колегама посланицима да кажем – Србија има потенцијале, али тешко до тога долазимо. Имамо лошу инфраструктуру, једноставно, живимо у околностима у којима смо.

 Можда нисмо у довољној мери сагледали такозвани еко-туризам или можда једним делом сеоски туризам, али овај закон уређује и неке односе у том делу. Наиме, јасно је да може бити угоститељ или физичко лице, може се бавити сеоским туризмом, али овог пута, овај закон је многе ствари уредио, тако да се тачно зна колико може бити смештајни капацитет, он говори до тридесет особа, услуге хране и пића, такође, до тог броја особа, а ако не дајемо смештај, него само услуге, то иде до педесет особа.

 И оно што је значајно, значајно је да сваки носилац сеоског туризма мора бити повезан са локалном туристичком организацијом свог места. То значи, да сви ти туристи морају да буду пријављени, а самим тим на крају и они да добију рачуне, дакле, да се све уведе у легалне токове. Још једну позитивну страну измена и допуна овог закона видим у томе што ће туристичке боравишне таксе директно ићи на рачун јединица локалне самоуправе, односно на подрачун туристичких организација које ће моћи све то да улажу у промоцију туризма и развој туризма у свом крају.

 Ограничени смо мало са временом.

 Јасно је да ћемо овај закон подржати и мислим да Министарство трговине и туризма иде у правом смеру и да ћемо и ми у наредној години прећи ту фамозну милијарду евра приход туризма и некако моћи да се примакнемо земљама у окружењу, које су, игром случаја, овог тренутка, далеко испред нас. Толико. Захваљујем. (Аплауз.)

 ПРЕДСЕДАВАЈУЋИ: Захваљујем, др Пајовићу.

 Следећи говорник, мр Милош Тошанић. Изволите, колега.

 МИЛОШ ТОШАНИЋ: Захваљујем, потпредседниче. Потпредседниче Владе, даме и господо народни посланици, у овом сету предлога закона о којима данас разговарамо, ја ћу се осврнути баш о Закону о туризму, који је и настао као резултат анализе стања на туристичком тржишту и целокупном сагледавању проблема који имају чланови туристичке привреде.

 Један од главних приоритета јесте смањење сиве економије, то је чињеница, а начин да се то и оствари је путем извршења прерасподеле права, обавеза и овлашћења инспекцијских служби, а све у циљу економског остваривања овог закона.

 Један од примера нових овлашћења је овлашћење инспектора да изда прекршајни налог са прецизираном висином новчаног износа у циљу ефикасне наплате казни и растерећења судова.

 Још један од главних приоритета које овај предлог закона препознаје, и притом их и усваја, јесте усаглашавање закона са директивом која се доноси на организованом путовању, као и са Законом о заштити потрошача, чиме се обезбеђује већи степен заштите корисника туристичких услуга од несавесног продаваоца тих услуга.

 Такође, овим предлогом закона ствара се правни простор за ефикасно и успешно управљање развојем туризма. Тиме се омогућава виши степен ефикасности у раду туристичких организација, као и стварање нових тржишних могућности.

 Извршена је усклађеност са европским регулативама, што у великој мери поспешује рад туристичких организација, јер су европске регулативе прилично ригорозне и њиховим испуњењем отвара се простор за несметани рад.

 Уведени су нови појмови. Као новина, представљају савремени облик пословања и организовања субјеката у туризму, што значи могућност уврштавања неких нових делатности које постоје у другим земљама а нису биле присутне код нас, на легалан начин.

 Један од примера новина у пословању је и то да се све више туристичких агенција, приватних предузетника у домену туризма, и то не случајно, оглашавају путем интернета, односно, преко сајтова за букинг.

 Направљен је велики корак напред и у погледу прописивања обавеза које се односе за ниво стручне спреме и радног искуства за директора туристичке организације због појаве нестручних кадрова на руководећим местима, што негативно утиче на правилан рад и спречава даљи напредак туризма.

 То значи да ће прави човек бити на правом месту. И једино тако може да се очекује напредак као ефикасност у раду туристичке организације. Такође, увођење ове обавезе утиче на остварење подизања нивоа квалитета рада у промоцији и планирању развоја туризма, као и ефикасној реализацији планираних активности и пројеката.

 Напомињем да је економски потенцијал туризма у Републици Србији доста велики, али је до сада био недовољно коришћен, што морамо приметити, управо из разлога што га је досадашњи закон на неки начин тиме и ограничавао. Као што се може видети, овај предлог закона доноси доста новина које ће дати потребну слободу да се тај потенцијал искористи у потпуности.

 На крају, још једна битна ствар јесте и добра корелација Закона о туризму са другим законима, на пример са Законом о безбедности саобраћаја, у домену заштите туриста током коришћења услуге превоза. Доста тога је речено данас што се тиче овог закона, и не бих да се понављам.

 Укратко сам рекао оно што је најбитније што се тиче овог закона. Подржаћу овај закон као и остале законе из сета овог закона о којима данас расправљамо и гласаћу за њега, наравно.

 Потпредседнику Владе, министру и Влади желим пуно успеха у даљем раду, а свима осталима захваљујем на пажњи.

 ПРЕДСЕДАВАЈУЋИ: Хвала вама, колега Тошанићу.

 Следећи говорник, доктор Дарко Лакетић.

 Колега Лакетићу, изволите.

 ДАРКО ЛАКЕТИЋ: Поштовани председавајући, уважене колеге народни посланици, добар дан.

 Веома ми је драго што данас разговарамо о Закону о туризму. Разлога за то има много.

 Први и основни разлог јесте да наша Србија, заиста, има велики број природних богатстава и поседује природне лепоте и заслужује много већи број туристичких посета. То се може постићи значајнијим улагањем у туризам, али и на овај начин, адекватном законском регулативом. Оно што је врло битно јесте да, мислим, сви то од овог закона очекујемо.

 Други, не мање значајан, разлог, јесте тај да се овим законом детаљно дефинишу права и обавезе туристичких агенција, туристичких организација, али и корисника услуга.

 Можемо рећи да се овим законом, такође, се дефинишу и нивои образовања, односно број година радног стажа у струци, знање и вештине које морају да поседују директори туристичких организација, што је врло битно, али и туристички посленици.

 Наиме, сведоци смо једног неодговорног и, рекао бих, безобзирног понашања појединих туристичких агенција.

 Сећате се добро да је било заиста доста немилих догађаја када су корисници туристичких услуга у ранијем периоду остајали и без смештаја, без хране и без помоћи од стране туристичких агенција у неком, кажем, ранијем периоду.

 У овом предлогу закона, у односу на постојећи, у односу на важећи, можемо рећи да постоји разлика. Овај закон децидно каже шта је обавеза туристичке агенције, а то је, да обезбеди смештај путника за све време трајања уговореног путовања, да обезбеди долазак и повратак на одредиште, да ангажује током целог путовања најмање једног туристичког пратиоца и тако даље.

 Сматрам да је ово један адекватан законски предуслов да се те немиле сцене заиста никада више не понове, а да одговорна лица буду свакако санкционисана. О казненим одредбама овог закона, више је говорио министар и заиста се ту не би задржавао.

 Осим тога, мислим да је врло значајно зато што се овим законом дефинише и стручна спрема, радно искуство и адекватно легитимисање – лиценца за туристичке водиче. Такође, и за туристичке аниматоре, постоје услови.

 Ово је врло битно зато што лично сматрам да се на овај начин уводи додатна озбиљност у област туризма.

 Такође, као добро решење видим уређење сеоског и ловног туризма. Оно што је нарочито значајно јесте да се овим законом уређује категоризација свих наших потенцијала, говорим сада о сеоском и ловном туризму.

 Ово је врло битно зато што ћемо на једном месту имати адекватан број објеката који су категорисани и на тај начин мислим да ћемо моћи на адекватан начин да организујемо једну смислену туристичку понуду наше државе у овој области.

 Као здравственог радника, посебно ме радују одредбе, постојање законских одредаба које су везане за здравствени и санитарни надзор и инспекцију. Ово је врло битно зато што се нисте ослонили само на Закон о здравственој заштити, који већ дефинише и регулише ову област, већ видим да сте у члану 76. конкретно рекли да лице које пружа услуге припремања и услуживања хране и пића, мора да испуњава здравствене услове који су дефинисани Законом о здравственој заштити.

 На сличан начин су дефинисани и санитарни услови, санитарно хигијенски услови објеката на којима се храна и пиће припремају.

 Све ово, уз дефинисање врло битних туристичких појмова које сте увели, а који дефинитивно показују један савременији и модернији приступ туризму, а то су, дестинацијске менаџмент организације, дестинацијске менаџмент компаније и туристички кластер, ја мислим да смо добили добар закон, који, пре свега, одражава заједничку жељу за унапређење ове области, дакле, области туризма. Хвала пуно. (Аплауз.)

 ПРЕДСЕДАВАЈУЋИ: Захваљујем, доктору Лакетићу.

 Следећа говорница Миланка Јевтовић Вукојичић.

 Изволите, колегинице.

 МИЛАНКА ЈЕВТОВИЋ ВУКОЈИЧИЋ: Поштовани председавајући, уважени министре са сарадницима, колеге посланици и посланице, поштовани грађани Србије, пред нама се данас налази неколико закона, али кровни закон је о изменама и допунама Закона о туризму и ја ћу се осврнути у неколико реченица на њега, с обзиром на то да су моје колеге из СНС већ доста говориле.

 Оно прво што желим да похвалим, то је да су измене и допуне овог закона донете у једној широкој јавној расправи где су сви учесници и актери туристичке привреде, али и актери универзитета, Природно-математичког факултета, Асоцијације туристичких организација, хотелијери, Туристичке организације Врњачке Бање, Туристичке организације Србије, били укључени у доношење измена и допуна овог закона.

 Када се у израду и допуну једног закона укључе сви релевантни фактори и сви фактори који се баве непосредно туризмом, свакако да из тога мора произаћи једно добро законско решење.

 Друга ствар, због чега бих похвалила ове измене и допуне закона, тиче се обавеза које је наша земља преузела, а тиче се имплементирање европских директива у наше законодавство и управо у Закону о изменама и допунама Закона о туризму имплементирана је Директива о услугама из 2006. године, као и Директива о организовању путовања, одмора и кружног путовања.

 Такође, оно што желим да истакнем, то је да сем јавне расправе и сем имплементације законодавства ЕУ у овај закон су имплементиране и законске одредбе које се односе на Закон о заштити потрошача, који је и те како значајан са аспекта заштите корисника туристичких услуга, Закон о прекршајима у делу који се односи на прекршајни налог. То значи, имплементирани су и већ усвојени и већ важећи позитивни законски прописи Републике Србије.

 Оно што желим да истакнем, то је да се овим законом Стратегија развоја туризма, која се иначе доносила на временски период ранијим законом од десет година, сада скраћује на временски период од пет година, што сматрам да је добро, јер у временском периоду од пет година могу се поставити реални циљеви.

 Није циљ ове владе само да донесе стратешки документ, већ да донесе и акциони план који ће пратити тај акциони документ, а у акционом плану морају бити тачно назначене институције, тачно назначене активности и тачно назначено време спровођења одређених активности. Само испуњењем свих активности из Акционог плана и Стратегија као кровни документ може бити на адекватан начин реализована.

 Оно што, такође, морам да похвалим, то је у погледу стручне спреме, посебно на руководећим местима у туристичким организацијама и то пре свега на локалу налазили су се руководећи кадрови, чија стручна спрема, вештина, знање, образовање ни у каквом смислу није могла да доведе до унапређења и није могла да доведе до тога да имају визију туристичког развоја једног краја или једне целине, изменама и допунама овог закона прецизира се степен стручне спреме, прецизира се степен радног искуства, прецизира се знање страног језика у складу са оним што прописује Министарство просвете и све то сигурно ствара добре предуслове за бољи квалитет рада, како руководећег кадра, тако и институција које они представљају, а то су туристичке организације, како Србије, тако и туристичке организације локалних самоуправа.

 Такође, желим да истакнем, да је овим законом и те како као приоритетан циљ постављено сузбијање сиве економије. Можда је то најочигледнији пример у обавези посредника да се региструју у Регистар туризма.

 Морам да напоменем да до сада посредници туристичких путовања нису били регистровани у Регистар туризма, да се процењује да их је, негде, на територији Републике Србије између 500 и 800 и да је то стварало и те како простор за појаву сиве економије.

 Сада су посредници у законској обавези дужни да се региструју у Регистар туризма, а након тога сви ће они бити објављени на сајту АПР, тако да ће бити доступни и корисницима туристичких услуга, али ће, такође, бити доступни инспекцијским органима који правовремено и адекватно могу да реагују, а посебно у време предсезоне када су та туристичка путовања и нешто јефтинија.

 Желим да нагласим, односи се на ове непрофитне организације, феријална удружења, удружења пензионера, не ради се овде, у ствари законом се жели постићи већа транспарентност и видљивост онога што они раде у складу са својим оснивачким актима, у складу са својим правилником и статутом, али да би се обезбедила та видљивост и транспарентност, а и одагнала свака сумња на евентуалну злоупотребу и евентуалну корупцију, ове организације су дужне да донесу годишњи план путовања и тај годишњи план да доставе Туристичкој инспекцији у року од седам дана од дана усвајања, са другим актима која они, наравно, већ имају и то не изискује никакве додатне трошкове.

 Оно што посебно желим да похвалим то је и давање аспекта на ширење сеоског туризма, јер сеоски туризам сматрам да је врло значајан, како са демографског, тако и са економског аспекта и ширење, посебно код физичких лица, јер је сада могуће да физичка лица која имају регистрована сеоска туристичка домаћинства на својим парцелама организују и камповање до 30 гостију.

 Морам да нагласим да је и кампања „Моја Србија“ имала великог успеха, да је на основу само те кампање забележен раст од 12,7% и да је забележено око 60.000 ноћења по основу издатих ваучера, а укупан број издатих ваучера је 11.760.

 Долазим из југозападног дела Србије, из дела у коме се налази непроцењиво планинско богатство, то је планина Златар, бисерно чиста река Увац, Прибојска Бања, манастир Милешева, манастир Свети Никола на Бањи. На овом простору налази се културно-историјско наслеђе, идентитет два народа, српског и бошњачког.

 Надам се да ће Министарство за туризам препознати значај туристичког развоја и овог краја и помоћи пројекте који се тичу развоја овог сиромашног, али туристички јако богатог подручја. Захваљујем. (Аплауз.)

 ПРЕДСЕДНИК: Захваљујем.

 Реч има Зоран Живковић. Изволите.

 ЗОРАН ЖИВКОВИЋ: Почетак расправе није пуно обећавао, јер након уводне речи министра, скоро пола сале је отишло напоље и неки су помислили да је то бојкот, али је вредело остати све ово време, јер су колеге које су остале врло инспиративно говориле о својим завичајима и било је заиста право задовољство слушати те идиличне приче, од којих су неке стварно биле и изнад нивоа једног есеја за први разред средње школе.

 Наравно, нисмо чули никакве суштинске ни од министра, а ни касније у дискусији, јасне доказе зашто је овај закон толико важан, толико добар. Наравно да су измене биле неопходне, али очигледно по излагању колегинице Биљане Илић Стошић, са њом се слажем потпуно, а због краткоће времена немам времена да поновим то што је она рекла, мислим да је то она јако добро рекла и штета што се то није чуло у клупама око ње, али примедбе које је она дала говоре о томе да је покушај да се закон поправи, да је тај покушај више неуспешан него што је успешан.

 То ћемо видети још у даљој расправи, у сваком случају, добро је што смо остали до пет сати са овом темом, која је, наравно, јако важна за Србију и жао ми је само што ту нису неке колеге, њих 10-15 из владајућих странака, који су јуче отишли у Москву да играју фудбалски турнир са колегама из других парламената, вероватно је то у циљу отопљавања сарадње са Русијом, повећавања прихода од туризма и тако даље.

 Госпођа Чомић, колегиница, питала је министра једно важно питање, да се објасни учешће фирме „Хепако“, са Врачара, у одлуци о изради измена и допуна Просторног плана Подручја посебне намене Националног парка „Копаоник“.

 Наиме, прво је било предвиђено том одлуком да трошкове израде тог плана сноси надлежно министарство, а онда је пре неки дан Влада у председавању Александра Вучића донела измену члана 10. и сад тај члан гласи – средства за израду измене и допуне тог плана обезбеђује „Хепако“ д.о.о. Београд – Врачар, са проценом од шест милиона. А то је фирма која је основана 20. маја прошле године …

 ПРЕДСЕДНИК: Посланиче, ја мислим да сте ви нешто …

 ЗОРАН ЖИВКОВИЋ: Молим вас, туризам, развој туризма на Копаонику је темељ српског туризма.

 ПРЕДСЕДНИК: Али, у вези измена и допуна закона.

 ЗОРАН ЖИВКОВИЋ: Тако је.

 Наравно, али морамо да дођемо и до неких информација које ће нас упутити да ли је тај закон добро осмишљен.

 ПРЕДСЕДНИК: Надам се да је министар разумео.

 ЗОРАН ЖИВКОВИЋ: И ја мислим да смо се разумели.

 То значи, власник те фирме је уложио 100 динара, српских, у оснивање те фирме. Зове се Matar Suhail Ali Alyabhouni Al Dhaheri из Уједињених Арапских Емирата и он финансира тај простор посебне намене Копаоника, који је темељ српског туризма, где се у члану 6. тим планом обухватају и од посебног значаја измене и допуне важећег просторног плана у смислу приказа тачног обухвата комплекса специјалне намене Копаоник неопходног за функционисање Војске Србије.

 Било би јако интересантно да у смислу развоја туризма Србије добијемо објашњење како то да фирма која је основана са 100 динара, а и то је већ друга фирма из Емирата од 100 динара, ова прва је добила од Владе Србије ЈАТ апартмане на том истом Копаонику, како се сада ова друга фирма од 100 динара бави стварима које су важне за комплекс специјалне намене Копаоник, који је неопходан за функционисање Војске Србије?! То је јако интересантна ствар и мислим да то не можемо да прескочимо, без обзира што можда није у директној вези са овим законом, као што ни неке манифестације у Сврљигу и Белој Паланци вероватно нису везане за овај закон.

 Волео бих да нам министар да одговор на ово питање, наравно, да не отварамо поново неку аферу. Мислим да би један добар, исцрпан одговор, који може да се пружи сада, била тачка на било какве спекулације, али ако не добијемо сада добар одговор, исцрпан и прецизан, онда, мислим да смо ми ушли у нову аферу коју ћемо вероватно морати Вучић и ја да решимо на том ТВ дуелу кад до њега дође. Хвала.

 ПРЕДСЕДНИК: Министар Љајић има реч. Изволите.

 РАСИМ ЉАЈИЋ: Нажалост, морате да чекате ТВ дуел. Ја не могу да вам дам исцрпан одговор, не што нећу, него што не знам.

 Према томе, нити је то део надлежности Министарства, нити је то део данашње расправе о изменама и допунама Закона о туризму. Добићете одговор од надлежних институција и министарстава, и не видим ништа спорно у томе.

 ПРЕДСЕДНИК: Нема реплике зато што вам је одговорио министар.

 (Зоран Живковић: Једна реченица.)

 Па, сад, једна или 15, а реплике или има или нема. Морам прво Зорану Бабићу да дам повреду Пословника.

 Али, иначе у четвртак поставите питање, у праву је министар, и надлежно министарство ће вам одговорити.

 (Зоран Живковић: Кад би дошли, неки четвртак.)

 Хоће, ево, идући четвртак. Поставите у уторак, уосталом.

 ЗОРАН БАБИЋ: Захваљујем, госпођо председнице. Рекламирам повреду Пословника, члан 106. Нећу тражити да се о њему Скупштина изјашњава.

 Ценим ваш покушај да ову дебату колеге Живковића уведете у неке пристојне токове и да се говори о тачки дневног реда.

 Жао ми је што је ова дебата у којој сам уживао у току поподневних сати, која је била пуна емоције према свом крају, према својој општини, према граду из којег се долази, промовисање туристичких потенцијала, загађена овако неким причама о есејима, о спортским активностима и о разним другим стварима које немају никакве везе са тачком дневног реда.

 Што се тиче тих спортских активности колега које су сада на путу, чини ми се, ако нису и стигли у Москву, хоћу да кажем и да обавестим српску јавност да се у том тиму налазе представници и опозиције и позиције, и владајуће већине, и да су колеге отишле о свом трошку, а не о трошку ни Скупштине, ни грађана Републике Србије, али добро, то је још једна од тих афера која се покреће, а која нема никакве везе и није утемељена у истини.

 Ова Влада Републике Србије промовише праве вредности у туризму и то потврђује и сезона у Врњачкој Бањи и централни бањски парк, који је после толико година колико је стајао раскопан и где су главу окретали на другу страну и гости, али и грађани Врњачке Бање, зато што су средства која су у ранијем периоду била опредељена потрошена, на не знам ти какве јавне набавке, а сада је централни бањски парк за дику и за понос и Врњачке Бање, али и Србије и тај парк је отворио господин Александар Вучић, за разлику од неког претходног периода, када је, рецимо, тада не знам шта, већ, министар унутрашњих послова, савезни или који, промовисао потенцијале „Куле“, једне дивне, велике и лепе општине...

 ПРЕДСЕДНИК: Хвала. Време.

 ЗОРАН БАБИЋ: ... али потенцијала Куле, туристичких потенцијала које је промовисао заједно са Јединицом за специјалне намене и тадашњим командантом Јединице за специјалне намене. (Аплауз.)

 ПРЕДСЕДНИК: То значи, не треба да се изјашњавамо о члану 106. Пословника.

 Изволите.

 ВЛАДИМИР ПАВИЋЕВИЋ: Даме и господо народни посланици, поштована председнице Народне скупштине госпођо Гојковић, поштовани министре Љајићу и уважене гошће из Министарства, које цео дан пажљиво пратите ову расправу, повређени су чланови 103. и 107. Пословника наше Народне скупштине.

 Дозволите да у два минута објасним како је малопре повређен Пословник.

 Најпре је господин Бабић тражио реч по повреди Пословника на основу члана 103. Када је добио реч, није рекао који је члан Пословника повређен, поштована господо и поштована председнице Народне скупштине, а потом је, поштована председнице Народне скупштине, господин Бабић, употребио, под а, један термин којим се заиста нарушава достојанство Народне скупштине, а то је термин – „загадити“.

 Шта је рекао овде господин Бабић? Он је говор једног народног посланика описао термином „загађење“!

 Поштована господо, ја сматрам да није примерено да један народни посланик у нашој расправи једном народном посланику за његов говор каже да је загађујући. Молим вас, председнице Народне скупштине, да се употреби макар Речник српског језика. Ја овде имам издање Матице српске, госпођо Гојковић, из Новог Сада. Он може да се употреби, па да се објасни значење неких речи.

 А, под б, поштована госпођо Гојковић, ви сте дозволили господину Бабићу, уместо да објасни како је повређен Пословник, тј. како сте ви повредили Пословник, да реплицира господину Зорану Живковићу на оно што је господин Зоран Живковић претходно говорио.

 Господин Бабић није добио реч да реплицира, госпођо Гојковић, него да објасни како сте ви повредили Пословник. Ви нисте били повредили Пословник. Ред је да упозорите господина Бабића на то. Хвала.

 ПРЕДСЕДНИК: Јао, шта ћу сад?

 ВЛАДИМИР ПАВИЋЕВИЋ: Јел' ја још да говорим, укључен ми је микрофон?

 ПРЕДСЕДНИК: Пословник није повређен зато што се посланик Бабић позвао и рекао да сам дозволила да се говори мимо дневног реда, члан 106. рекао је. То му је била прва реченица.

 (Владимир Павићевић: Извињавам се.)

 Е, ево, извинили сте се, то значи, у реду је.

 Чланови 103. и 107. и онда сте ви рекли шта сте имали, има право да усмено укаже на повреду. Члан 103. је везан за све ово што сам сада рекла. Ви сте се на 103. Позвали, сматрајући да посланик није рекао који члан, а јесте, тако да је беспредметно. Не можемо да гласамо сада и о бабама и о жабама и о свему. Беспредметна прва реченица. Само о бабама, то значи, само о повреди члана 107.

 Ал' нисам реаговала када је рекао „загадити“, зато што нисам реаговала када је посланик Живковић пежоративно рекао да посланици нису достигли ни ниво средње школе.

 (Зоран Живковић: Рекао сам да јесу.)

 Ја бих волела да овде буде и много више људи који немају ни основну школу, а говоре гласом народа. Тако да, не видим шта је то ружно што неко има ниво основне, средње, факултета и тако даље и тако даље.

 То значи, нисам реаговала у вашем случају, па онда не могу да реагујем у било ком другом. Шта год.

 Биљана Илић Стошић, реплика.

 (Зоран Живковић: Пословник.)

 Кад дам реч, онда не може да се виче и да се колеге омаловажавају, тако што им се каже – седи.

 Изволите.

 БИЉАНА ИЛИЋ СТОШИЋ: Молим вас, госпођо председавајућа, да пренесете колеги преко пута да ми је изузетно драго што се сложио са мојом расправом, али се бојим да је није разумео. Ја сам поставила два најбаналнија питања која мени лично нису јасна. Министар је врло љубазно и стручно одговорио, разјаснили смо то. И, ето тако. Моје име је поменуто. Захваљујем.

 ПРЕДСЕДНИК: Реч има народни посланик Зоран Живковић, повреда Пословника.

 ЗОРАН ЖИВКОВИЋ: Повреда Пословника члан 104.

 Ви сте, председнице, сада реплицирали мени, а давали сте коментар на повреду Пословника коју је тражио господин Павићевић. Говорили сте и тумачили сте моје речи, и рекли сте - бабе, жабе, и шта сам ја говорио. То, наравно, можете да радите, као што знате, тако што се јавите за реплику, седнете у клупу и говорите о томе шта сам ја евентуално погрешио.

 Овако смо дошли до тога да и даље постоје не двоструки критеријуми, него постоји једна харанга над опозицијом, где не можемо да кажемо ништа. Могу да слушам од било ког загађивача да ме вређа, јер питање загађивања је и из позиције ко види то загађење.

 И загађење нечега што се на Дорћолу згази штиклом, и парфем је… (Искључен микрофон.)

 ПРЕДСЕДНИК: Не знам ништа о Дорћолу, ја сам из Новог Сада, али Дорћола нема у Пословнику.

 То значи, да не би кршили даље Пословник, морам да вас прекинем.

 Члан 104. каже**:** „Ако се народни посланик у свом излагању на седници Народне скупштине увредљиво изрази о народном посланику...“, те ја сматрам да сте реда ради навели члан Пословника.

 Ја се увредљиво нисам изражавала ни о коме, него одговарала на повреду Пословника посланика који седи поред вас. Ал' не смем да кажем име, јер ће одмах бити нека увреда.

 Хоћете да гласамо на члан 104?

 Захваљујем.

 Реч има народни посланик Маријан Ристичевић. Изволите.

 МАРИЈАН РИСТИЧЕВИЋ: Захваљујем. Даме и господо народни посланици, ја ћу на почетку одмах да поставим питање да ли се овај Предлог закона односи и на ТВ туризам? Дакле, с обзиром на то да се овде спомињу неки ТВ дуели, ево, ја имам част да кажем да је мени са ТВ дуела два минута пре самог ТВ дуела на ТВ Шабац, коју не контролише СНС, побегао бивши премијер. ( У сали се чују гласни коментари.)

 Данас поново он призива неке ТВ дуеле. Ја сам за ту врсту туризма спреман. А ако овај закон обухвата ту врсту туризма, ево, ја му нудим, иако је моја партија квалификовано освојила 2003. године, када је он био премијер, 2,86% гласова. Његова „Нова“, састављена од половних политичара, још није достигла тај резултат, али, ево, ја му нудим, као јача политичка странка за тај ТВ туризам, да се нас двојица огледамо у било којој емисији на било којој телевизији. Мислим да сам ја сасвим довољно квалификован да са њим изађем на крај.

 Да не замарамо ту неке министре за трговину и туризам, да не замарамо премијера, ево, мени су рекли – ти си довољно добар за ту врсту туризма, иди ти то заврши, ја дошо, човек побего! (Чује се смех у сали.)

 Све што сам до сада чуо, чуо сам о неком туризму, које су, наводно, моје колеге изнеле, и који се односи за први разред основне школе...

 Покушај увреде не мора да значи да је то увреда. Вређање није слобода мишљења. Вређање може да буде неваспитање, али ја остављам публици, гледаоцима нека о томе пресуде.

 Један мој колега је хвалио Ниш. Хвалио га на сва уста. Мислим да се радило о Мили Милетићу. Рекао је да је Ниш најлепши и најбољи град. Па, лако је њима када су се решили овакве величине. Ја бих их питао, шта би било да им се доселио, а не одселио. (Аплауз и смех.)

 Што се тиче саме садржине закона, наравно да, као земљорадник, а то сам очекивао и од мог колеге, пољопривредника, треба да се изјаснимо посебно о сеоском туризму. То посебно ваља похвалити. Не само због сеоског туризма. Кроз сеоски туризам се промовишу, рецимо, органска производња хране, старо, традиционалан начин спремања и припремања хране, пиће, и тако даље. То је веома битно за жене, веома је битно и за Женску мрежу, верујем. Жене на селу да дају свој допринос, јер су оне чувари традиције у припремању хране, напитака, и тако даље. И овде у члану 29. и члану 30, ево да не гледам закон, или 28. и 29, односе се на сеоски туризам. Ту се говори о ноћењу у кућама. Дакле, довољно је до 30 лежаја, и тако даље, физичко лице може да се бави туризмом, сеоским туризмом. А веома је битно и што, рецимо, поједини погони за производњу хране и напитака могу да примају туристе да конзумирају храну и пиће, до 50 особа. То значи таман колико стане у један аутобус.

 Када смо већ код тога, ајде да споменемо и тај вински туризам. Постоји у Срему – „стари вински римски пут“. (Чује се неко каже: Тако је.) Ви свакако знате. Господин Мартиновић живи у Срему. Он зна да се то односи на Чортановце, Бешку, Крчедин, и то је још увек лежиште старе винове лозе.

 Ја сам по угледу на винодеље и дрводеље, које су доносиле цепаницу, донео један примерак те старе винове лозе, (народни посланик показује винову лозу), коју је држава искрчила оног момента када је доделила субвенцију у Крчедину за 525 хиљада евра. (Чује се: Ауу...) Тако смо то традиционално припремање вина од лозе која је још из римског периода, која је обнављана и занављана… Ова је стара 601 годину. Ко не верује нек провери. Ко је проверавао ону цепаницу, нека, доценти, изволе, па нека провере и ово. Мало је млађа од лозе Светог Симеона са Свете Горе, али је старија од оне у Марибору која је стара 500 година.

 Ово је уништено, локалитет, пут вина. Нови пут вина! Нема винарија.

 Тамо стоје сад на 52 хектара људи са пушкама, који пазе на сиротињу, да на том поседу који је стечен национализацијом, грабизацијом од претходних власника, 1945-1953. године… Од породице Јакшић, која се бавила винским туризмом, то је отето и премијер који се залагао, наводно, уговором, с народном да се то врати, то је узурпирао и то више нема ту намену, нема тамо винарије! Уместо винарије, имамо свињарије. (Чује се смех.)

 Да ли тамо постоји винарија или свињарија? Позивам све вас да се уверите. Тврдим да тамо постоји свињарија. Тамо нема никакве производње вина. Тамо се сад грожђе продаје у ринфузи и тамо стоје људи са пушкама, будно пратећи да сиротиња, која је исфинансирала тај виноград, не би случајно убала једно зрно.

 Ја сам против такве врсте туризма да сељаци из града повуку огромна средства, кобајаги због винског туризма, сеоског туризма, за три године они то уновче, покупе крпице, преселе из Ниша, Ниш буде леп град, а Инђија и Београд… Ми, шта ми добијемо, то је рекао колега Бабић и ја ту реч нећу да помињем. Боже сачувај, нећу уопште да је помињем.

 Када смо већ код винског туризма, ту би добро дошао и ловни туризам. Ловачке куће, ловачки домови, дивљач, специјалитети од дивљачи, суве кобасице, кулени, и тако даље, који лепо иду уз црна и бела вина, али нема винарија, већ има свињарија. Време је да окренемо лист, да не радимо оно што су радили они. Најбоља власт ће бити она власт која не буде радила ништа од онога што је радила претходна странка бившег режима.

 Верујем да код мог колеге пољопривредника и даље важи она девиза – боље патити за селом, него патити на селу. Али, с тим у вези, онда треба субвенције и подстицаји од стране државе да иду за развој сеоског туризма, ловног туризма, винског туризма. То је веома битно. Не само због туризма, већ је битно због опстанка народа на тој територији, битно је да када опстају жене, када опстају породице, рађаће се деца, битно је због безбедности, битно је због суверенитета, битно је због пољопривреде, битно је због заштите животне средине, битно је због чувања домаћих животиња, битно је због одржавања ловачког фонда, дивљих животиња, битно је из много разлога. Битно је да немамо стара села, где нема пас више да залаје, или немају чиме да га хране или су сви изумрли.

 Трагедија Србије се дешава на српском селу! Или ћемо то да видимо, или не треба да вршимо власт!

 Дакле, време је да окренемо причу у корист, не само сеоског туризма, већ и у корист пољопривреде, руралног развоја и тако даље, да не буде да старци три године гледају да ли ће им неко од родбине доћи и последња им је жеља на селу, где више никакве производње нема, да виде очи својих потомака и чекају их по три године...

 Једна жена доле у Новој Вароши је прошла кроз шибље, код лекара и рекла – напишите да сам умрла! Лекар пита – зашто? Па, каже – макар још једном да видим своје синове, ћерке и унуке. Дакле, таква Србија која замире, такву Србију гледамо, такву смо наследили.

 Ми смо од својих предака добили у бољем стању државу и макар смо дужни потомцима да је у истом стању макар преда мном. Хвала. (Аплауз.)

 (Зоран Живковић: Реплика.)

 ПРЕДСЕДНИК: Повреда Пословника?

 Даћу вам реплику, само ми реците у ком сегменту сте ви споменути и ја ћу вам дати реплику. Немам ништа против.

 (Зоран Живковић: Укључите ми микрофон.)

 Даћу вам реч. Ево, изволите.

 ЗОРАН ЖИВКОВИЋ: Да ли ви мислите да се говор претходника није односио на мене? Ја мислим да јесте, а вас питам – да ли ви мислите да јесте или није?

 ПРЕДСЕДНИК: Иако то не смем да радим, ја мислим да не. Али ћу вама дати реплику ако сте се ви препознали у томе. Изволите, имате реч.

 ЗОРАН ЖИВКОВИЋ: Хвала вам. Наравно да никада нисам био у ТВ дуелу, нити два минута, нити два сата, нити два дана пре било каквог ТВ дуела нисам отказао. Та лаж није битна, то је иначе део једног начина понашања.

 Са друге стране, тужно је да неко сам себе ставља као нешто што не би рекао на шта личи, односно шта јесте, јер то не би било примерено овом дому, тако да нећу да улазим у тај део. Коначно, сви људи у Србији, посебно Сремци знају да постоје „вински Срем“ и „свињски Срем“.

 Ја сам се једно време бавио винарством, наравно, без ових лажи о било каквим злоупотребама, већ скоро пет година немам никакве везе са тим виноградом, нажалост, али мислим да је потпуно некомпетентно да о вину и о „винском Срему“ прича неко ко је аутентични, непатворени примерак „свињског Срема“.

 ПРЕДСЕДНИК: Шта сте рекли посланиче, сад?

 (Маријан Ристичевић: Реплика.)

 (Зоран Живковић: Нисам рекао свињска Врњачка Бања, него свињски Срем.)

 Даћу реплику. Изволите.

 МАРИЈАН РИСТИЧЕВИЋ: Даме и господо народни посланици, знање има границе, незнање нема. Не постоје две врсте Срема, постоје три. Постоји вински, рузмарински и свињски. То је чињеница. Регионално, старо опредељење Срема, господин Мартиновић то зна.

 Ја живим у рузмаринском, мало нагињем и винском. Тај виноград је био веома близу мене. То значи, ја сам одвајкада у винском и рузмаринском. У који ћете ви себе сврстати, то од вас зависи, не само од вас, то зависи од оних који вас гледају, слушају и тако даље.

 Покушај да ме увредите не може да вам прође. Ја не могу натерати вас да ме поштујете или да поштујете било ког народног посланика којег сте до сада овде вређали, али могу да вам се супротставим. Не зато што покушавате да вређате мене, што покушавате да вређате све посланике редом, не знам кога више нисте покушали.

 Овде сте употребљавали изразе**:** стока, ђубре, бандиту, бандо и тако даље. Ја те речи вама никада нисам упутио. Има Марин Држић ону своју изреку**:** „Из злих уста не може него зла реч изаћи“. И то када је написао највероватније да је био видовит и да се односило на вас.

 Сада ја вас питам, у реплици, да ли је тачно да сте априла 1999. године док је мала Милица Ракић гинула, у корист предузећа „Таргет“ у Димитровград за набавку муниције изнели милион и 250 хиљада марака и плус 100 хиљада долара на име трошкове обезбеђења проласка муниције кроз Румунију и Бугарску? Каже извештај ОБ сектора из ВПД 18795 од 1. до 29.04.2003. године. Интересантно је да је новац изнет, а да није стигла ни муниција ни новац. То значи, то је било милион и по марака и, гле чуда, новац у Димитровград извесном Русу сте носили ви. (Председник: Време.) Дакле, док је народ крварио и мала Милица Ракић гинула... (Председник: Време, посланиче.) ... ви сте се бавили шверцом муниције (Председник: Време, посланиче, дозволимо посланику...) ... и што наш народ каже – мували милион и по марака. Хвала. (Аплауз.)

 ПРЕДСЕДНИК: Посланиче, изволите.

 ЗОРАН ЖИВКОВИЋ: То значи, претходник је прецизно дефинисао да израз који сам употребио – свињски Срем, није никаква увреда, него да је то један подреон тог дела Србије.

 Што се тиче ове приче о, колико сам схватио, Димитровграду, 1999. година, муниција, то је апсолутна лаж и неистина! Позивам вас, председнице, потпредседника Владе, и све присутне посланике да траже хитно изјашњење надлежне службе која је писала тај документ, ако тај документ постоји, и да се утврди било каква моја веза што има било какве везе са било чим што је противно интересима ове земље!!

 Помињање Милице стварно је потпуна свињарија. Ја сам за време бомбардовања био у униформи, видљив, и био сам са људима који су гинули, а где су били ти, ти појединци, то ће моћи да утврди само нека анализа која се заснива на брему, а не на некој другој литератури.

 Такве увреде, ви допуштате! То допуштате да се у овом парламенту…

 И ви причате о туризму, и ви причате о парламентаризму, о Европи, то је стварно страшно!

 Ја бих вас молио, наравно да људи знају ко је ко у Србији, ово је једна мала лепа земља, али то што је мала је последица тога да људи памте ко је био бивши режим, ко је гласао за кога, ко је шта радио, ко је зашто искључен из неке коалиције, то није тема за ову реплику, нити за овај дом.

Али, увреде које ја трпим овде 20 и нешто година, а посебно под вашим председавањем, стварно превазилазе сваку меру.

 Наравно да каква год уста да јесу и који год Марин Држић да је причао...

 Председник: Време.

 ЗОРАН ЖИВКОВИЋ: ... не могу да то схватим као увреду...

 Председник: Две минуте.

 ЗОРАН ЖИВКОВИЋ: ... али то је апсолутно недопустива ствар, таква лаж у овом високом дому!

 ПРЕДСЕДНИК: Посланиче, пошто сте се мени обратили, да ви трпите увреде под мојим председавањем.... (Посланик са места додаје.)

 Добро. Ја вам се захваљујем, али молим вас да вас не погађају само увреде које ви сматрате да вам је неко учинио.

 Молим вас пажљиво да слушате и када ви изговарате увреде према другим посланицима, па њих то погоди. Онда ћемо моћи да разговарамо о томе како се воде седнице. Али, ако имамо…

 (Народни посланик добацује с места.)

 Не, не, обратили сте се председнику за начин вођења седнице. Не морам да се јављам на други начин, искористићу овај начин.

 То значи, немојте да будете сензибилни само када се вама нешто каже. Сами изазовете ово и, посланик има права да вам …

 (Зоран Живковић: Има права да лаже?)

 То сте ви рекли да лаже.

 Немојте само викати, молим вас.

 (Зоран Живковић: Ви сте јачи од мене.)

 Ето ти га сад. Немам, стварно, жеље да разговарам. Рекли сте да је Србија мала држава, да је заслужила боље посланике, можемо да се сложимо око тога, зависи ко изговара и ко коме говори, јел' тако? Ал' прво дозволимо тим људима да гласају за неког од нас. Можда за неке нису гласали. Толико о увредама на рачун свих посланика, од стране вас, посланиче Живковићу.

 Делите лекције свима нама, делите пацке свима нама, одређујете наш интелектуални и образовни ниво, никада вас нисам прекинула, иако имам своје мишљење неко посебно о таквом начину изражавања, али сада морам да реагујем…

 (Зоран Живковић: Ви сте овде, из српске Атине, како вас није срамота да говорите неистину?)

 Ето, посланиче. (Неко коментарише: Срамота.)

 Добро. Јел' сада у реду? Јел' сте рекли све што имате о мени?

 Добро, имамо и сутра седницу, смислите шта ћете још ружно да кажете о мени. Мени је свеједно.

 Изволите, посланиче Ристичевићу, реплика.

 Тако, реплика. Изволите.

 МАРИЈАН РИСТИЧЕВИЋ: Даме и господо, мени је ово пета реплика у овом сазиву, чисто да се зна да немам неке посебне повластице.

 Ја сам спреман да идем на полиграф са колегом пољопривредником и да утврдимо ко говори истину, да не би било да је ово подметачина неке СНС власти, да не би било да је ово подметачина Милошевићеве власти, јер се спомиње 1999. година, ја ћу вам рећи да сам прочитао Извештај Одељења безбедности ССНОА 14-116, од 21.08.2002. године, па ви сад погледајте ко је тада био на власти, и још један Извештај има ОБ Сектора, то значи два, од 29.04.2003. године, када је премијер био мој колега пољопривредник, и срећом он је у праву, народ зна у овој држави ко је ко. Хвала.

 ПРЕДСЕДНИК: Изволите. Реплика.

 ЗОРАН ЖИВКОВИЋ: Наравно да се чињенице не утврђују на полиграфу. На полиграфу се утврђује да ли неко лаже или не лаже. Ти наводи су апсолутна лаж, али то доказивање не може да се врши тако што неко оде на полиграф.

 Као што се зна, на несрећу, полиграф није савршено средство и многи људи који су мало... другачији од других врло лако могу да преваре полиграф. Тако да то није право средство. Право средство је да позовете војне власти, вашег министра Гашића, док не буде смењен по налогу Агенције за борбу против корупције, да да информацију народним посланицима Скупштине Србије, а и целој јавности, о наводном документу који већ трећи пут помиње посланик.

 И ја бих волео да баш сазнамо ко је то носио које паре, где паре, посебно 1999. године. Ја сам, вероватно, тада са места председника Скупштине града Ниша носио Русима паре за наоружање које је требало да дође преко Бугарске која је тада била у НАТО-пакту. То значи, да неко зна сва слова ћирилице, било би му јасно да је то потпуно бесмислено…

 ПРЕДСЕДНИК: Крај сада. Ето, крај. Ето...

 (Зоран Живковић: Ако вас то задовољава.)

 Ма, у потпуности.

 Пресрећна сам што ми остане могућност да вам искључим микрофон.

 Сада сте по хиљадити пут рекли – да л' неко зна ћирилицу, да л' зна ово, да л' зна оно. Доста је било, стварно.

 Позивате на неки ниво. Ето, да вас спасем да може неко да гласа за вас, ипак.

 Реч има народни посланик Бранка Каравидић. Изволите.

 БРАНКА КАРАВИДИЋ: Захваљујем, госпођо председнице. Поштовани министре, гости из Владе, колеге посланици, после ове бурне расправе, у трајању од неких пола сата, ја бих да се вратим на тему данашње Скупштине.

 Измене овог закона су оправдане, с обзиром на то да се њима постојећи додатно усклађује са законодавством ЕУ, да се по речима предлагача отклањају проблеми са којима се сусрећу сви они који раде у туристичкој привреди.

 Применом измењеног закона, каже се у Предлогу – смањиће се сива економија у овој области, увешће се нови савремени облици пословања и организовања у туризму, одстраниће се уочена појава нестручних кадрова запослених на руководећим местима, Министарство и Влада ће подстицати туристички промет у Републици Србији, уредиће се област професија у туризму, извршиће се прерасподела права, обавеза и овлашћења инспекцијских служби, постићи ће се већа заштита корисника туристичких услуга и тако даље.

 Читајући тако, свако би рекао да су ове измене коректне и неопходне и већина њих јесте и ја их поздрављам. Али, пажљиво читајући овај предлог закона наметнула су се нека веома важна питања на која очекујем одговоре од вас, господине министре.

 Предлогом закона предвиђена је могућност да се ради усмеравања и подстицања развоја туризма у буџету Републике Србије обезбеђују средства за подстицање и унапређење туристичког промета домаћег туризма, односно домаћих туриста и организованог туристичког промета страних туриста на територији Републике Србије.

 Претпостављам, а ви сте у данашњем излагању и рекли да се овај промет домаћих туриста највећим делом односи вероватно на поделу ваучера. Ја се надам да ће та акција бити спроведена и наредне године, те ћу ја сада искористити прилику да вас питам – колика је процена финансијских ефеката ове акције до сада, до неког пресека?

 Међутим, није ми јасан овај други део који каже, мислим на други део усмеравања и подстицања развоја туризма из буџета Републике Србије, а односи се на организовани туристички промет страних туриста на територији Републике Србије. Господине министре, шта се заправо крије иза ове формулације? Мени је нејасно. Да ли ће се можда и страним туристима делити ваучери за организовани боравак у нашој земљи? На који начин ће се трошити новац грађана Србије да би се подстицао организован туристички промет страних туриста на територији Републике Србије? Ја апелујем на вас да ми то разјасните. Верујем да интересује мене, колеге, а и грађане Србије.

 Даље, поздрављам услове које мора да испуњава директор Туристичких организација Србије, али се не слажем са тиме да га именује Влада на предлог Министарства. Директора ТОС-а треба да именује Влада на основу спроведеног јавног конкурса, имајући у виду значај ТОС-а, као и овлашћења и услове које треба да испуњава директор. Неопходно је путем конкурса гарантовати транспарентност и избор најбољег кандидата. Зашто се избегава конкурс?

 Мислим да ће и члан 44. измене Закона изазвати проблеме у јединицама локалне самоуправе. Овим се даје могућност јединицама локалне самоуправе, која је проглашена за туристичко место прве и друге категорије, да може својим актом да утврди туристичке зоне, локације, односно просторне целине. Угоститељски објекти, односно хотели и мотели у тим зонама морају да испуњавају одређене стандарде, односно категорију, а у сагласности са актом које доноси јединица локалне самоуправе. Акт садржи, између осталог, начин процене усаглашавања, односно усаглашености, рокове усаглашавања које хотел или мотел треба да испуни, висину пенала и начин плаћања пенала.

 Дакле, уколико се у туристичкој зони нађе објекат, односно хотел ниже категорије од предвиђене актом општине даје се рок власнику да усклади категорију објекта са предвиђеним актом општине. Уколико то не уради у року који му одреди општина плаћаће пенале. Ја сам тај члан тако разумела. Да ли ће свака општина која је проглашена за туристичко место прве и друге категорије одређивати рокове према свом нахођењу или ће они бити исти у свим општинама?

 О материјалним издацима власника објеката, уколико се одлуче да ускладе категорије са траженим нивоом акта јединице локалне самоуправе, нема ни речи. Зашто Влада не подстакне власнике ових објеката било повољним кредитима, било делом бесповратним средствима да и тако укупно унапреди туристичка места прве и друге категорије?

 Очекивала сам да се у овим изменама Закона нађе и најава градског менаџера Града Београда којом је предвиђено да сви хостели који се налазе у зградама морају до 1. фебруара 2016. године да прибаве сагласност скупштине станара или ће им бити забрањен рад. Хостел се у овом предлогу закона помиње само у члану 49. став 7. тачка 2) и то у делу који се односи на инспекцијски надзор над применом закона, који врши јединица локалне самоуправе, а тиче се испуњености минималних техничких услова, између осталог и у хостелима.

 У овом предлогу закона не видим оно што је најавио градски менаџер Горан Весић или ће можда Град Београд правилником решавати оно што треба решити законом? Шта ће бити са хостелима у осталим градовима Србије, рецимо, Новом Саду, Нишу, Суботици, Пожаревцу и осталим градовима?

 Да ли ће сваки град у којем има хостела, сходно свом нахођењу доносити правилнике о раду хостела и да ли ће и за њих важити правило да до 1. фебруара 2016. године треба да прибаве сагласност из скупштина станара, или ће им рад бити забрањен? Било би добро да нам ову актуелну тему разјасните.

 На крају, мислим да изузетно мали значај придајемо здравственом туризму. То нам је туристички развојни потенцијал. Здравствени туризам је недовољно искоришћен, готово неприметан, а могли бисмо као земља да се у овој грани туризма позиционирамо као тражена земља у Европи. Имамо велике потенцијале, нарочито у области стоматолошких услуга, рехабилитације и у домену естетске хирургије. Инсистирањем на развоју ове гране туризма имали бисмо као држава вишеструку корист.

 Имам питање за вас – да ли је Влада, односно ваше Министарство препознало ове изузетне потенцијале и да ли постоје планови који ће афирмисати ову грану туризма? Захваљујем.

 ПРЕДСЕДНИК: Захваљујем.

 Прво министар да одговори. Изволите.

 РАСИМ ЉАЈИЋ: Што се тиче ефеката акције „Моја Србија“ и дељења ваучера, у више наврата сам данас споменуо да је до јучерашњег дана било 13.100 ваучера, а процењује се да ће бити 111.000 ноћења, јер су многи корисници ваучера остајали дуже од тих пет дана, колико је био услов да могу да добију ваучере. Финансијски ефекат још увек не знамо, јер акција траје до 15. новембра ове године, али сасвим сигурно, као пилот-пројекат можемо рећи да је успео и да ће наредне године дати своје пуне резултате, јер ће трајати током целе године.

 Што се тиче подстицаја које намеравамо да дајемо, евентуално, зависи од буџетских средстава, за организовано довођење страних туриста, неће се давати никакви ваучери њима, већ се стимулишу агенције које доводе стране туристе. Дакле, стимулишемо рецептиву и о томе је било речи. Свега имамо 4%, чак и мање по нашим проценама, рецептивних агенција. Споменуо сам исто Македонију као пример, која то успешно ради, која је успела да доведе велики број, пре свега туриста из Холандије, захваљујући подстицајима које тамошња влада даје. Који ће то модел бити, ми још увек нисмо дефинисали, али размишљамо о тим директним финансијским подстицајима или пореским олакшицама за оне агенције које доводе стране туристе. У сваком случају, то ће зависити од финансијских могућности у наредној години, односно у наредном буџету.

 Што се тиче правилника, ви сте поставили добро питање везано за хостеле. Ми смо дуго водили расправу и дебату са градом Београдом, јер он је хтео да има ексклузивно право да они уређују ову област, независно од других градова и општина у Србији. На крају смо се сагласили да ми донесемо један општи, генерални правилник који ће важити за све општине и градове у Србији. Према томе, неће бити никакве могућности да град Београд има неке посебне надлежности у овој области. Он ће важити за сва места у Србији. Наравно, Београд је највише погођен, објективно, јер имамо највише бесправног рада и сиве зоне, када говорим о раду објеката у домаћинствима и приватим смештајима, када говоримо о сеоским туристичким домаћинствима и када говорим о хостелима, и верујемо да ћемо на овај начин у великој мери смањити ту сиву зону.

 Што се тиче здравственог туризма, он ће заузети место у овој стратегији развоја туризма. Имамо један план који ће бити део те целокупне стратегије. Дакле, посебно поглавље биће посвећено здравственом туризму. Услов да би се он развио, као што је и овде већина посланика рекла, јесте да се заврше проблеми са имовинским статусом наших бања. Морамо да одвојимо део који се односи на здравствени туризам и морамо да имамо део који се односи на spa и wellness туризам. Имали смо случај Словеније, која је здравствени туризам потпуно довела у маргинални положај у односу на wellness и spa туризам. Сада се и они враћају на развој здравственог туризма.

 Ми сматрамо да имамо довољно добрих потенцијала и у смислу струке и у смислу привредних потенцијала, односно бањских лечилишта која могу да буду атрактивне туристичке дестинације.

 ПРЕДСЕДАВАЈУЋИ (Игор Бечић): Захваљујем, господине министре.

 Реч има народни посланик др Владимир Павићевић. Изволите.

 ВЛАДИМИР ПАВИЋЕВИЋ: Даме и господо народни посланици, поштовани потпредседниче Народне скупштине и председавајући данашњој седници, господине Бечићу, уважене гошће из Министарства, поштовани господине Љајићу, добро дошли у Народну скупштину. Ја сам приметио да ви нисте наш чест гост, када упоредим деловање других министара, и одмах вам упућујем прво питање – зашто нисте чешће у Скупштине, господине Љајићу, да разговарамо о великим питањима, о великим темама које се, између осталих ствари, господине Љајићу, тичу и туризма?

 Подсећам вас, наша скупштина је институција која постоји да бисмо расправљали о различитим визијама, о различитим плановима, господине Љајићу, ако постоји нека дилема, да се овде расправља и о дилемама, па да онда током расправе дођемо до нечег заједничког што ће да нас усмери ка најбољем плану, ка остварењу неке визије. Ви сте и данас видели, овде су за вас припремљене извесне песме, које се најчешће рецитују деци. У речнику српског језика то се зове успаванка. Дакле, ви сте наишли овде данас, ево, ја то могу слободно да кажем, врло јасно, на велики број успаванки народних посланика, пре свега СНС-а. То значи, то треба да вас охрабри да чешће долазите у Народну скупштину са предлозима закона, са темама за расправу и тако даље, а не да вас нема, господине Љајићу. Волео бих да ми кажете зашто нисте чешће овде.

 Друга ствар, ја сам сагласан са вашим образложењем за Предлог закона о изменама и допунама Закона о туризму. Тамо врло фино пише да се жели смањење сиве економије, и ми смо за то. Тамо пише да се жели ефикаснија реализација и наплата казни. И ми смо за то, господине Љајићу. Не само да смо за то, него ми овде доследно, већ годину и по дана, заговарамо и оштрију казнену политику, тако да смо сагласни са овим образложењем. Такође, ви кажете да је неопходно усаглашавање са европским директивама. Наравно. Па ми морамо јасно овде да кажемо – ка Европској унији, јер тамо су ти стандарди који обезбеђују нама најбоље услове живота и у овој области. И не само живота, него и делања у привреди и у другим областима, па и у туризму, поштована господо.

 Али, поднели смо, министре Љајићу, 15 амандмана на Предлог закона о изменама и допунама Закона о туризму и ја верујем да вас интересује, ако смо сагласни око ових ствари које се тичу Образложења, како је то могло да се поднесе целих 15 амандмана. Могло је, на чланове 3, 16, 21, 29, 30, 51. и 58. А морали смо, господине Љајићу, и по два амандмана на следеће чланове**:** 44, 56, 60. и 62. Зашто, поштована господо? Зато што ми полазимо, господине Љајићу, од најважнијег начела на којем почива наша држава и наш Устав. То је начело дефинисано у члану 3. Устава, а гласи – Владавина права.

 То начело, између осталих ствари, поштована господо, подразумева да закони морају да буду и садржински веома јасни и веома прецизни. Ја сам, господине Љајићу, наишао, заједно са господином Живковићем, на пример, на страшне језичке непрецизности, у овом Предлогу закона. Свих наших 15 амандмана тичу се тога, поштована господо. Чуди ме онда и од народних посланика СНС-а, који су припремили успаванке, како нису припремили понеки амандман. Ево, на пример, господине Љајићу, у члану 16, само да вам кажем, само да вам илуструјем овај…

 ПРЕДСЕДАВАЈУЋИ: Господине Павићевићу, молим вас, са уважавањем према осталим народним посланицима.

 ВЛАДИМИР ПАВИЋЕВИЋ: Па наравно.

 ПРЕДСЕДАВАЈУЋИ: Нико не тумачи начин вашег изражавања, па немојте, молим вас, ни ви туђе.

 ВЛАДИМИР ПАВИЋЕВИЋ: Слободно може.

 ПРЕДСЕДАВАЈУЋИ: С друге стране, ја вас молим да мало бар нешто кажете око закона.

 ВЛАДИМИР ПАВИЋЕВИЋ: Па говорим, господине Бечићу, ви нисте слушали.

 ПРЕДСЕДАВАЈУЋИ: Нисам још ниједан цитат из овог закона чуо.

 ВЛАДИМИР ПАВИЋЕВИЋ: Позвао сам се на Образложење, ту се сагласио једним делом и сада хоћу да илуструјем господину Љајићу где су грешке, а којих не сме да буде, нарочито код оног министра који не долази тако често, јер ја сам овако очекивао, неко ко не долази често овде, када дође, спремиће се тако да нема ни ситне примедбе на оно што ради тај министар.

 Ево, члан 16, министре Љајићу, каже – туристичка агенција је дужна да „мора да држи решење о регистрацији“. Министре Љајићу, ако је дужна да, онда је довољно да стоји – држи решење о регистрацији. Зашто је неопходно, господине Љајићу, рећи да је дужна да мора, па треба ли онда да гомиламо неке речи ту, господине Љајићу?

 Шта је ту мени важно?

 Само када говоримо о законима, да је јасно, прецизно…

 ПРЕДСЕДАВАЈУЋИ: Време, господине Павићевићу.

 ВЛАДИМИР ПАВИЋЕВИЋ: Одузели сте ми 30 секунди, господине Бечићу. Могу ли да заокружим ову мисао?

 ПРЕДСЕДАВАЈУЋИ: Ништа вам ја нисам одузео. Завршите реченицу, молим вас.

 ВЛАДИМИР ПАВИЋЕВИЋ: Дакле, ја радим са студентима на првој години који добију једно упутство за писање есеја које је дуго три странице. На крају имам следећи упут, пре предаје завршног рада обавезно учинити завршне исправке, како грешке овог типа не би остављале утисак неозбиљности и површности у раду. Хвала вам.

 ПРЕДСЕДАВАЈУЋИ: Време. Захваљујем, господине Павићевићу.

 Овај закон је одличан, када сте ви само словну грешку нашли.

 ВЛАДИМИР ПАВИЋЕВИЋ: Поднео сам 15 амандмана, господине Бечићу.

 ПРЕДСЕДАВАЈУЋИ: Добро.

 Реч има Расим Љајић.

 РАСИМ ЉАЈИЋ: Ево, управо сам хтео то да кажем, да је ово најбољи доказ да имамо један одличан закон, ако сте ви од свих примедби нашли језичке проблеме и недоумице и грешке које су направљене, онда је ово стварно добро завршен посао. Хвала вам, господине Павићевићу.

 Ми ћемо прихватити ваше амандмане који се тичу тих језичких недоумица. Неки су исправљени и у правно-техничкој редакцији, али врло радо ћемо прихватити све оне амандмане који ће допринети побољшању текста овог законског предлога.

 ПРЕДСЕДАВАЈУЋИ: Захваљујем, господине министре.

 Реч има народни посланик Зоран Бабић. Изволите.

 ЗОРАН БАБИЋ: Као реплика, господине Бечићу, на два пута помињање у пежоративном смислу СНС и народних посланика и народних посланица СНС.

 ПРЕДСЕДАВАЈУЋИ: Да, имате право. Изволите.

 ЗОРАН БАБИЋ: Подсетио бих и вас, господине председавајући, и господине Павићевића и све остале народне посланике да се налазимо у Народној скупштини Републике Србије и да је наше право, али још више наша обавеза, да промовишемо потенцијале, да промовишемо квалитете, да промовишемо лепоту наше државе, наших грађана и грађанки.

 Лоше је када у Народној скупштини неко, ма како назвали данашње говоре посланика СНС, назвали их и есејима, и то не у похвалном, већ у пежоративном смислу, назвати их успаванкама, иако се успаванке певају децу, а не причају. Народна скупштина није место за успаванке. Због тога мислим да је од стране господина Павићевића и тај израз употребљен да би се у пежоративном смислу обратио осталим колегама и колегиницама који су у најбољем светлу промовисали место, промовисали вредности, промовисали туристичке потенцијале и дешавања у својим општинама и градовима.

 Пуно сам данас научио, од сврљишког јагњета, које нисам пробао и нема ни разлога, па до потенцијала које има и Дрина и рафтинг и на Дрини, и на Ибру, и Гоч, и Копаоник и све оно што су народне посланице и народни посланици говорили. Али је лоше када устане народни посланик у српском парламенту, па каже – не треба тако нешто да се чује у Народној скупштини, када му је то успаванка, када то не прија његовим ушима. А шта му прија? А о чему да говоримо? А о чему да говоримо, осим о лепотама наше државе и о потенцијалима наше државе и о туристичким потенцијалима наше државе?

 Српска напредна странка ће и даље говорити, ма колико нас вређали, ма колико томе неодговарало, али и даље ћемо говорити о нашој држави са пуним поштовањем и према њој и према нашим грађанима, ма колико то колеги Павићевићу неодговарало. (Аплауз.)

 ПРЕДСЕДАВАЈУЋИ: Захваљујем.

 Изволите, доктор Павићевић.

 ВЛАДИМИР ПАВИЋЕВИЋ: Даме и господо народни посланици, поштовани потпредседниче господине Бечићу, уважени министре Љајићу и, наравно, поштоване гошће из Министарства, ниједна реч коју сам употребио у свом претходном говору није ружна реч. Ниједна од њих није имала пежоративно значење, али ја сам сагласан са господином Бабићем када он овде поставља питање – шта је обавеза народног посланика у нашем дому Народне скупштине?

 Обавеза народног посланика, поштована господо, није да пева песме за лаку ноћ министру. Обавеза народног посланика, господине Бечићу…

 ПРЕДСЕДАВАЈУЋИ: Господине Павићевићу, ја вас молим, још једном, покушавам да вас на леп начин замолим да поштујете народне посланике у овом високом дому.

 ВЛАДИМИР ПАВИЋЕВИЋ: Поштујем. Уреду. ПРЕДСЕДАВАЈУЋИ: То значи, као што...

 ВЛАДИМИР ПАВИЋЕВИЋ: Шта је обавеза народног посланика, господине Бечићу?

 ПРЕДСЕДАВАЈУЋИ: Господине Павићевићу, ја бих исто тако могао да одем у клупу и да на много начина искоментаришем ваш говор...

 ВЛАДИМИР ПАВИЋЕВИЋ: Изволите, господине Бечићу.

 ПРЕДСЕДАВАЈУЋИ: ... али вас уважавам и сматрам да је у реду да на ваш начин, како ви желите, образложите и дате излагање о овом закону...

 Владимир Павићевић: Изволите, онда, господине Бечићу.

 ПРЕДСЕДАВАЈУЋИ: ... али немојте то да оспоравате другим народним посланицима.

 Владимир Павићевић: Дозволите, господине Бечићу.

 ПРЕДСЕДАВАЈУЋИ: Поготово да на ружан начин...

 Владимир Павићевић: Не.

 ПРЕДСЕДАВАЈУЋИ: ... покушавате да квалификујете начин на који они говоре у Народној скупштини.

 Владимир Павићевић: Не, хоћу да ...

 ПРЕДСЕДАВАЈУЋИ: Ја вас молим, мислим да то није вама својствено да се на такав начин обраћате народним посланицима. Захваљујем.

 ВЛАДИМИР ПАВИЋЕВИЋ: Да ли могу да наставим сада. Реплика је била господину Бабићу.

 ПРЕДСЕДАВАЈУЋИ: Наставите.

 ВЛАДИМИР ПАВИЋЕВИЋ: Сада, да ли поново да се укључим, пошто сте ви минут говорили? Ајде да се ја онда искључим, па поново. Може?

 ПРЕДСЕДАВАЈУЋИ: Молим вас, у једној реченици.

 ВЛАДИМИР ПАВИЋЕВИЋ: Па како у једној реченици, ви сте минут говорили?

 ПРЕДСЕДАВАЈУЋИ: Господине Павићевићу, сматрам да...

 ВЛАДИМИР ПАВИЋЕВИЋ: Реплика...

 ПРЕДСЕДАВАЈУЋИ: ... не желите на начин на који би требало да говорите.

 ВЛАДИМИР ПАВИЋЕВИЋ: Господине Бечићу, ја сада хоћу да реплицирам господину Бабићу.

 ПРЕДСЕДАВАЈУЋИ: Ја вас молим, наставите да реплицирате...

 ВЛАДИМИР ПАВИЋЕВИЋ: У реду.

 ПРЕДСЕДАВАЈУЋИ: ... народном посланику Зорану Бабићу, због чега сте добили право на реплику.

 ВЛАДИМИР ПАВИЋЕВИЋ: Тако је. Моје питање је било и питање господина Бабића – шта је обавеза народног посланика?

 Господине Бечићу, обавеза народног посланика је да када један министар дође, да мало пропитамо тог министра, да га мало изложимо једном критичком суду, јер он наступа у име извршне власти. То је обавеза свих нас, без обзира да ли смо део владајуће коалиције или смо опозициони народни посланици.

 Зато тврдим, ничега пежоративног у мом излагању није било, него један позив да сваки народни посланик овде врши своју дужност, а то је дужност која проистиче из заклетве коју смо овде дали, поштована господо, да контролишемо извршну власт, а не да јој повлађујемо, као што данас јесте био случај, извињавам се, морам то да кажем. Хвала.

 ПРЕДСЕДАВАЈУЋИ: Захваљујем, господине Павићевићу, ал' управо ово што сте рекли говори о ономе што сте рекли.

 (Владимир Павићевић: О мени, о вама, о свим посланицима.)

 Ви оспоравате народним посланицима да они искористе ову тему, као што је рекао господин Бабић, да промовишу место одакле су дошли, да заступају бираче који су их изабрали у ову Народну скупштину и ви им сада то оспоравате, а ви сте у вашем говору од пет минута поменули закон у једној реченици. Захваљујем.

 Реч има народни посланик Зоран Бабић.

 ЗОРАН БАБИЋ: Ове празне клупе показују снагу бившег режима и снагу противника Владе и политике Александра Вучића и Владе Александра Вучића. И ево, и та и таква снага у бившем режиму сада се уполовачи, зато што се спрема да оде. Али, господин Павићевић и ја имамо једно елементарно неразумевање, да ту и такву опозицију, „стелт“ опозицију, и ове празне клупе треба да надоместе народни посланици СНС, који су добили на изборима подршку, да се преселе на другу страну и да критикују Владу Републике Србије, о чему говорите, господине Павићевићу?

 О чему говорите? О каквој обавези? Где пише та обавеза? Где пише тако нешто, да народни посланик по дифолту мора да критикује Владу?

 Елементарно неразумевање и елементаран покушај да нешто што је дефинитивно окрњено, дефинитивно да скоро не постоји у нашој држави, буде потпомогнуто са друге стране, да су вам есеји промовисање вредности Србије, а да вам је песма за ваше уши критика Влади Републике Србије. Због чега? Да критикујем господина Љајића, који је пропратио сваки пројекат у Врњачкој бањи, краљици српског туризма, који је испратио, и не само присуством, не само присуством у овој сали, не само присуством и у Врњачкој бањи, али и у другим туристичким местима, већ и финансирањем пројеката? Дођите, господине Павићевићу, дођите да видите како изгледа врњачки централни парк.

 (Председавајући: Време. Захваљујем, господине Бабићу.)

 Дођите да видите шта значи када се под напредњачком влашћу води једна општина, један град, једно место и једна држава, а показаћу вам слике шта је то значило са колегама у клупама испред вас. Извините, „стелт“ колегама у клупама испред вас.

 (Владимир Павићевић: Реплика.)

 ПРЕДСЕДАВАЈУЋИ: Захваљујем, господине Бабићу.

 Господине Павићевићу, веома вас уважавам, али мислим да на овакав начин не можемо више да наставимо. Завршен је круг реплика. Ви сте изазвали реплику, господин Бабић је одговорио и сада се враћамо на дневни ред.

 И, реч има народна посланица Бранка Јанковић. Изволите.

 БРАНКА ЈАНКОВИЋ: Захваљујем. Поштовани председавајући, колеге посланици, господине министре са сарадницима, поштовани грађани, ми данас пред собом имамо Предлог закона о изменама и допунама Закона о туризму. Ја за исти могу рећи да садржи врло прецизне, савремене одредбе, да је усклађен са нашим новим законодавством и са европским законодавством.

 Изменама и допунама Закона о туризму уређене су практично оне области и ови делови туристичке пропаганде и услуга који су до сада важећим законом били недоречени или су превазиђени, или су у пракси уочени некакви проблеми. Те области су практично сада унапређене.

 Предложеним изменама и допунама побољшаће се квалитет пружања услуга у туристичкој делатности, сузбиће се сива економија, а корисници услуга биће у већој мери заштићени и то ће допринети и већем њиховом задовољењу.

 Како ће се све ово постићи, то смо данас чули од свих мојих колега посланика који су износили своје литерарне саставе. Али, ја ћу поновити укратко**:** прописивањем услова за кадрове туристичких организација, успостављањем савременијих облика пословања и организовањем субјеката у туризму, као што су дестинацијске менаџмент организације, дестинацијске менаџмент компаније и туристички кластери, као нови облици удруживања јавног и приватног сектора. Надаље, дорађене су одредбе које се односе на организаторе туристичких путовања и прописане упућујуће норме којима су наведени разлози за одузимање лиценце.

 Значајне новине су прописане и у члану 23. Предлога закона и односе се на посреднике и њихову обавезу да се региструју у Регистру туризма.

 Чланом 56. став 6. Предлога закона таксативно су прописани подаци које туристичка агенција мора да стави на располагање у своју брошуру, као и да документација туристичке агенције мора бити на српском језику, а изузетно и на страном језику, када је туристичка агенција дужна да обезбеди оверени превод. На овај начин у потпуности је извршено усклађивање овог закона са одредбама Закона о заштити потрошача.

 Врло битна новина јесте дефинисана у поднаслову члана 53. Овлашћења инспектора јединице локалне самоуправе, који сада може под одређеним условима да привремено забрани пружање угоститељских услуга у објектима домаће радиности и сеоском туристичком домаћинству, може да привремено забрани обављање туристичке делатности у случају када се инспектору онемогући вршење послова надзора, може да изда прекршајни налог, може да поднесе пријаву надлежном органу за учињено кривично дело, привредни преступ или пак да поднесе захтев за покретање прекршајног поступка. Такође, инспектор јединице локалне самоуправе може донети и решење о привременој забрани обављања делатности.

 Све је ово до сада било немогуће. Надлежност за овакво деловање имала је искључиво Републичка туристичка инспекција, а услед недовољног броја туристичких инспектора, многе неправилности и незаконита поступања остајала су несанкционисана.

 Пракса је била да су до сада инспекције локалне самоуправе, по уоченим неправилностима само обавештавале надлежну туристичку инспекцију, али, кажем, услед малог броја републичких туристичких инспектора, остајало је и доста пропуста.

 Пребацивањем другостепене надлежности на ниво општинских, односно градских већа, добија се на ефикасности и уједно се растерећује надлежно министарство, односно министар, оних послова који свакако нису приоритет у његовом делокругу рада.

 Овим изменама и допунама обезбеђује се већа и ефикаснија заштита корисника туристичких услуга.

 Оно што је врло битна новина предложена овим изменама и допунама Закона о туризму, јесте увођење услова за кадрове на руководећим местима у туристичким организацијама на свим нивоима, а пре свега на локалном нивоу. Како је уочена појава нестручних или недовољно стручних кадрова на руководећим местима, прописани су услови у погледу стручне спреме и радног искуства за директора туристичке организације.

 У потпуности се уређује област – професија у туризму, туристичких водича, локалних туристичких водича и туристичких пратиоца, а као новина уводи се представник на туристичкој дестинацији.

 Све ово заиста води ка квалитетнијој промоцији и планирању развоја туризма, ефикаснијој реализацији планираних активности и пројеката у области туризма.

 Наравно, овим предлогом закона о изменама и допунама Закона о туризму, добијамо један модеран и са законодавством ЕУ усклађени закон.

 Овим предлогом закона о изменама и допунама Закона, поменућу, у делу казнених одредаба дошло је до великог унапређења увођењем платног налога, чијом применом се очекује ефикаснија реализација наплате прописаних казни, а постојећа искуства у примени таквих одредаба у неким другим законима, на пример, у Закону о безбедности саобраћаја на путевима, говоре да ће се, заиста, постићи значајнији позитивни ефекти на буџет Републике Србије.

 Поштовани министре, ја сам овом приликом изнела нека своја запажања у смислу ових предложених измена и допуна Закона о туризму и то сам учинила, наравно, као народни посланик и учинила сам као дипломирани правник и дугогодишњи судија за прекршаје у Новом Саду, с обзиром на то да сам имала прилике да примењујем одредбе Закона о туризму, радећи по захтевима за покретање прекршајног поступка републичких туристичких инспектора.

 Међутим, као народни посланик, ја ћу морати да затражим пажњу присутних колега и вашу пажњу, па да у другом делу свог говора изнесем и свој литерарни састав, с обзиром на то да веома волим да пишем, а и прочитала сам доста књига, а као народни посланик, ја сам у ствари особа која представља целокупно становништво одређене области. Дакле, у име грађана Сремских Карловаца, изнећу вам следеће. Само још једна мала дигресија – надам се да мој литерарни састав неће бити онакав какав је био до сада у излагању мојих колега.

 У погледу туристичке понуде, Сремски Карловци имају шта показати.

 Стражилово – најпознатије излетиште у оквиру Националног парка „Фрушка Гора“, удаљено на свега 4 км од центра града, захваљујући слави и значају Бранка Радичевића, чувено је ђачко стециште и место јединственог песничког ходочашћа.

 Дунав – јер Сремски Карловци леже на десној обали Дунава, који пружа многобројне могућности за развој спортско-рекреативних садржаја.

 Дворска башта – комплекс који се налази у самом насељу, 500 метара од центра Сремских Карловаца. Некада је представљао једну од најстаријих ботаничких башта у земљи. Простире се на два нивоа, у једном је спортско-рекреативни центар, односно садржај, а у доњем делу шеталиште.

 Ковиљско-петроварадински рит – представља специјални резерват природе под заштитом државе, очуваних и разноврсних изворних орографских и хидрографских облика и присуство ретких и проређених врста. Проглашен је 1989. године за међународно значајно станиште птица, а 2004. године уврштен у списак заштићених подручја зависних од воде и значајних за басен Дунава, и налази се на листи Рамсарске конвенције.

 У Сремским Карловцима налази се Владичански двор, владике сремског и Средња богословска школа.

 Сремски Карловци, према географским подацима налазе се на 12 километара од Новог Сада, на крајњем су североистоку Срема, у подножју Фрушке Горе, на десној обали Дунава, дакле, идеално лоцирана општина са разноврсним могућностима да привуче туристе, пословне људе и потенцијалне инвеститоре капитала на путу Београд-Суботица и међународној прузи Истанбул-Варшава.

 Из овог кратког излагања, да кажем, литерарног састава, слушалац би закључио да приходи општине Сремски Карловци од туризма представљају значајну ставку у локалном буџету. Међутим, локалну самоуправу већ 12 година уназад воде људи којима је лични интерес као и политичка оријентација коју спроводе и следе – примаран, а интерес грађана Сремских Карловаца небитан. И поред свих природних потенцијала које сам навела за развој туризма Сремски Карловци се не могу похвалити резултатима у својој туристичкој активности, превасходно мислим на број посетилаца, туриста, број остварених ноћења, уређења туристичких потенцијала и рад Туристичке организације коју је локална самоуправа основала у Сремским Карловцима.

 Остаци бившег режима, представници тих остатака, уназад 12 година, и сада још увек, носиоци су власти у локалној самоуправи Сремских Карловаца и Туристичкој организацији Општине Сремски Карловци. А како они воде Туристичку организацију у Сремским Карловцима, морам вам изнети неке податке.

 У Извештају о раду Туристичке организације општине Сремски Карловци за 2014. годину, који је разматран на 21. садници СО Сремски Карловци, дана 9.06.2015. године, дат је податак да је Туристичка организација, примера ради, остварила приход од продаје робе, ма шта то било, у износу од 31.765 динара, док је, поређења ради, тај исти приход у претходном извештајном периоду, износио 69.490 динара. Дакле, дупло мање.

 Као одговор на одборничко питање за разлоге оваквог пада прихода, наведено је управо следеће**:** „Приход од продаје робе у 2014. години, мањи је у односу на претходну годину, јер је промет посетилаца био мањи.“ Застрашујуће!

 Међутим, и поред ове констатације, следи следећа**:** „Што се тиче радног ангажовања особа које нису у сталном радном односу у Туристичкој организацији општине Сремски Карловци укупно је закључено 24 уговора о привременим и повереним пословима, са туристичким водичима, као и са радницима преко Студенске задруге.“

 Све у свему за 2014. годину, Туристичка организација је за те намене, дакле, за ангажовање радника за повремене и привремене послове, утрошила 1.053.952,21 динар.

 Надаље, колико је успешно радила Туристичка организација Општине Сремски Карловци у 2014. години, говори и податак да је у извештају о трошковима за зараде стално запослених издвојено 5.689.907,55 динара, и да је на исте трошкове у претходном извештајном периоду, односно претходној години 2013, издвојено 2,5 милиона, тачније 2.543.104 динара. Дакле, дупло више је утрошено у 2014. години, а да при томе број стално запослених радника није повећан.

 Дакле, трошкови рекламе, плаката, пропаганде, према извештају Туристичке организације износе још 1.225.000 и све то, а резултати изостали. Према самом Извештају Туристичке организације ТО општине Сремски Карловци, стоји, дакле, мањи број посетилаца, мањи број туриста.

 Још бих један податак изнела, а то је да је у 2014. години из буџета општине Сремски Карловци, за рад Туристичке организације извршена донација од 4.488.610,40 динара, док је у претходном периоду, као донација, дато 1.387.452 динара.

 Дакле, подаци су застрашујући. Потрошено је два и по пута више новца, а резултат је драстично слабији.

 Напоменућу и чињеницу да је током целе 2014. године, излетиште „Стражилово“, било ван функције посетиоцима, јер је остало неуређено, а једини ресторан на овом излетишту није радио, уз то је био и покраден, целокупан припадајући инвентар, а кључ од истог локала имала је директорка Туристичке организације.

 Сигурна сам да ће предложене измене и допуне Закона о туризму убудуће спречити оваква поступања у туристичким организацијама уопште, па и оној у локалној самоуправи из које долазим.

 Закључак је следећи, Туристичка организација локалне самоуправе из које долазим остварила је у претходној години слабије резултате, али је утрошила два и по пута више средстава за организацију и пропагирање развоја туризма у општини.

 Све је ово остало без последица, без одговорности и казни, а на штету грађана Општине Сремски Карловци.

 И, непосредно пред ово заседање добила сам информацију да је у вези свега напред изнетог, Одборничка група Покрета социјалиста Александар Вулин, у СО Сремски Карловци, покренула иницијативу за ревизију општинског буџета и буџета Туристичке организације општине Сремски Карловци, код надлежног државног ревизора, поднела захтев Инспекторату за рад Министарства за рад и контролу свих уговора о повременим и привременим пословима и поднела захтев за доступност свих информација од јавног значаја од Туристичке организације општине Сремски Карловци путем Повереника за информације од јавног значаја. Исход, сви грађани Сремских Карловаца чекају, као и предстојеће локалне изборе. Захваљујем. (Аплаудирање.)

 ПРЕДСЕДАВАЈУЋИ: Захваљујем, госпођо Јанковић.

 За реч се јавио народни посланик Миодраг Николић.

 Изволите, господине Николић.

 МИОДРАГ НИКОЛИЋ: Поштовани председавајући, уважени потпредседниче Владе, уважене колеге и колегинице, предложени закон, као привредник, могу да оценим да је доста добар и увек је добро, шта год се ради, биће резултата, биће нешто боље, то се сви труде, па и данас моје колеге учествујући у раду целодневног заседања ове седнице.

 Ја ћу покушати да не поновим оно што је данас речено и покушаћу на неки начин, као привредник, из праксе, из живота и са терена, да изнесем неке примере, а затим, даћу неке конкретне предлоге, као што сам и написао два амандмана, све са циљем и жељом да се отклони оно што је стварно на терену и они највећи, горући проблеми који се јављају на терену.

 По мени, двадесетогодишњи распад српске привреде кроз приватизацију, или како ја то чешће пута знам да кажем, кроз глобализацију српске привреде, бивши режим је уништио све, уништио је и школство, уништили су кадрове, нема више кадрова, нема више стручности.

 Истини за вољу, нешто је ту учињено и за време Јосипа Броза, када смо имали, у оно време, пре него што се појавио Стипе Шувар, који је уништио систем образовања, када су сви кадрови за привреду морали да имају два до три дана праксе и обуке, то је и дан-данас у Немачкој, Аустрији, развијеној Европи, па уз школовање, о слушању теорије и различитих предавања, они и те како кроз праксу надограде оно што знају и такви људи изађу са дипломом одмах способни да преузму одговорност, да дају пун капацитет, пуно знања и пуне услуге или, ако је у питању производна делатност, у производњи.

 Нажалост, наша привреда, оно што је ваљало годинама, последњих 20 година, велики део, је отишао ван земље.

 Сведоци смо свега тога да, нажалост, и данас одлазе далеко мање, али одлазе, и то јесте највећи губитак једне земље, па и наше Републике Србије.

 Ја ћу у каснијем излагању изнети предлог како то да, евентуално, превазиђемо и да решимо. Навешћу пример једног привредника који је уложио неколико стотина хиљада евра у један велелепни туристичко-спортско-рекреативни конгресни центар код Крагујевца, сав је у цвећу, направљени су базени, направљене су спортске хале, тениски терени, и тако даље и тако даље, не знам колико ћете да поверујете у то, али је тако, знам човека одлично.

 Три године уназад расписује конкурсе, обраћао се и Служби запошљавања лично код директорке Националне службе за запошљавање, разговарао је са њом, тражи менаџера, нуди 100.000 стартну плату. Пријаве се, 10-15, дођу, кад погледају шта треба да раде, одустају, враћају се, изговарајући се да они ни изблиза нису способни да један такав објекат воде.

 Што је нама још горе, још чудније, још тужније, а то је, молим вас, да је данас у Србији тешко наћи конобара и кувара, мало бољег, не доброг, малог бољег кувара или конобара не можете наћи, нема га. Тај привредник је седам пута расписивао конкурсе, на радију, на телевизији, обратио се Националној агенцији, и то мало што заврше у Крагујевцу у школи, што мало заврше у Чачку или у Врњачкој Бањи, та деца нису крива, она су потпуно без праксе, она не знају као кувар, малтене, једну пљескавицу да испеку. То је истина на терену, верујте ми, причам као човек из живота и из праксе, јер путујем, кружим, чујем, слушам, а и као председник Удружења за привредни препород Србије, имамо неколико хиљада чланова, тако да су то неки од осталих предлога или примедби, или проблема.

 Поготово у летњој сезони, од маја па до септембра, сведоци сте знате да углавном велики број њих оде, напусте радно место, одлазе у Црну Гору, одлазе у Хрватску, Грчку и друге земље ЕУ где, нажалост, истини за вољу, нема неку већу зараду, велику плату, али добија тамо 400-500-600 евра на руке, нема осигурање, нема пензијско, нема социјално, али, ето шта је тешка економска ситуација, 20 година хаос у земљи, довели су људе да се спасавају, не размишљајући што сутра неће имати пензију, како ће сутра издржавати себе или евентуално део своје породице, како ће помоћи свом делу породице.

 Тако да, јесте лепо све оно што се данас чуло, јесте лепа наша земља, једна ретко лепа, заиста путујем земља …

 ПРЕДСЕДАВАЈУЋИ: Господине Николићу, ваша посланичка група има још 30 секунди, па бих вас замолио да приведете крају ваше излагање.

 МИОДРАГ НИКОЛИЋ: Молим?

 ПРЕДСЕДАВАЈУЋИ: Ваша посланичка група има још 30 секунди, па бих вас замолио да приведете крају ваше излагање.

 МИОДРАГ НИКОЛИЋ: Моја посланичка група?

 ПРЕДСЕДАВАЈУЋИ: Нема више времена.

 МИОДРАГ НИКОЛИЋ: ... СНС...

 ПРЕДСЕДАВАЈУЋИ: Посланичка група Српске напредне странке...

 МИОДРАГ НИКОЛИЋ: ... Српске напредне странке, да.

 ПРЕДСЕДАВАЈУЋИ: Још 30 секунди има времена.

 МИОДРАГ НИКОЛИЋ: Нисам вас чуо.

 ПРЕДСЕДАВАЈУЋИ: Српска напредна странка има још 30 секунди, времена...

 МИОДРАГ НИКОЛИЋ: Ах...

 ПРЕДСЕДАВАЈУЋИ: ... тако да бих вас замолио да приведете крају.

 МИОДРАГ НИКОЛИЋ: Завршавам. Завршавам.

 ПРЕДСЕДАВАЈУЋИ: Важи. Хвала.

 МИОДРАГ НИКОЛИЋ: Дакле, ево, бићу конкретнији, замолио бих уваженог министра да покуша, Влади, да неком уредбом, ако је то могуће, у најкраћем времену, а да касније донесемо и закон, да променимо закон да урадимо ништа друго него оно пошто тежимо ка ЕУ, оно што је у земљама ЕУ, посебно средње ЕУ, да се сва образовања, почев од средњошколског, па до вишег и високог, прилагоди ЕУ, односно средњој Европи, свеједно да ли је то КВ или да ли је то виша или висока стручна спрема, да два до три дана ти људи обављају праксу у привреди, односно директно у објектима да би паралелно учили, поред теорије да уче и праксу и да се не дешавају овакви проблеми какви јесу, а то је могуће урадити уредбом.

 Иначе, обрнуто, све је лепо што ми имамо, све је лепо, и чињеница је то да је наш премијер учинио огромне напоре да покрене привреду да ради, али без кадрова, без добрих, школованих и образованих кадрова, стручних људи, није могуће урадити прави производ, није могуће самим тим пружити праву услугу, и тако даље.

 Наравно да ћемо на дан за гласање као посланик са Листе СНС гласати за овај закон и у данима око амандмана образложићу моја два амандмана, они се односе, кратко, ако могу само, председавајући, да кажем на члан 50. и на члан 51. …

 ПРЕДСЕДАВАЈУЋИ: Господине Николићу, то ћете морати у дану у појединостима...

 МИОДРАГ НИКОЛИЋ: Добро, добро. Слажем се. Хвала.

 ПРЕДСЕДАВАЈУЋИ: ... у понедељак, а замолио бих вас да приведете крају.

 МИОДРАГ НИКОЛИЋ: Хвала.

 ПРЕДСЕДАВАЈУЋИ: Захваљујем.

 Пошто на листама посланичких група више нема пријављених за реч, пре закључивања заједничког начелног и јединственог претреса, питам да ли желе реч председници, односно представници посланичких група или још неко ко није искористио своје право из члана 96. Пословника? (Не.)

 Захваљујем.

 Сагласно члану 98. став 4. Пословника, закључујем заједнички начелни и јединствени претрес о предлозима закона из тачака од 1. до 5. дневног реда.

 Захваљујем посланицима, захваљујем потпредседнику Владе, господину Расиму Љајићу са сарадницима на учешћу на данашњој седници.

 Наставак је сутра у 10.00 часова.

 Захваљујем.

 (Седница је прекинута у 18.30 часова.)